പ്രളയക്കെടുതിയില് ജീവന്‍മറന്ന് രക്ഷാപ്രവര്‍ത്തനം നടത്തി പരപ്പനങ്ങാടിയിലെ മത്സ്യത്തൊഴിലാളികള് – malabarinews.com\nPosted on August 17, 2018 by newsmal\nപരപ്പനങ്ങാടി: അര്‍ദ്ധരാത്രിയില് വീടിനകത്തേക്ക് മലവെള്ളം കുതിച്ചെത്തിയപ്പോള് പകച്ചുപോയ കുട്ടികളും സ്ത്രീകളുമടങ്ങിയ നിരവധികുടുംബങ്ങളെ രക്ഷിക്കാന് നേരം പുലരുമ്പോള് തന്നെ ഓടിയെത്തിയ മത്സ്യത്തൊഴിലാളികള്‍ക്കൊരു ബിഗ് സെല്യുട്ട്!!\nഇന്നലെ രാത്രി പരപ്പനങ്ങാടി പാലത്തിങ്ങലില് കടലുണ്ടിപുഴ കരകവിഞ്ഞ് ഒഴുകിയതോടെ നുറുകണക്കിനാളുകളാണ് വീടിനുള്ളില് കുടുങ്ങിപ്പോയത്. പലരും ഉറക്കമൊഴിച്ച് വീടിന്റെ രണ്ടാംനിലയിലേക്ക് കയറി വിലപിടിപ്പുള്ളതല്ലാം ഇവിടേക്ക് കയറ്റി. എന്നാല് രാവിലെ പുറത്തിറങ്ങാന് കഴിയാത്തരീതിയിലേക്ക് വെള്ളം ഉയര്‍ന്നുതുടങ്ങി . ഇതോടെ ഒരു ഘട്ടത്തില് പ്രായമായവരെയും കുട്ടികളെയും പുറത്തിറക്കുന്നത് അസാധ്യമായി.\nഈ ഘട്ടത്തിലാണ് മുനിസിപ്പില് കൗണ്‍സിലറായ ഉസ്മാനും വില്ലേജ് ഓഫീസര് നാരായണന്‍കുട്ടിയും, രക്ഷാപ്രവര്‍ത്തകരും മത്സ്യതൊഴിലാളികളുടെ സഹായം തേടാന് തീരുമാനിച്ചത്.\nതൂടര്‍ന്ന് തങ്ങളുടെ ജീവിതമാര്‍ഗ്ഗമായ തോണികളുമായി രക്ഷാപ്രവര്‍ത്തനത്തിനായി ഇവര് പാഞ്ഞെത്തുകയായിരുന്നു. പിന്നീട് രക്ഷാപ്രവര്‍ത്തനത്തിന് ചുക്കാന് പിടിച്ച ഇവര് ഗര്‍ഭിണികളെയും,വൃദ്ധജനങ്ങളേയും, കൈക്കുഞ്ഞുങ്ങളേയുമടക്കം നൂറുകണക്കിന് ആളുകളെ തങ്ങളുടെ മനക്കരുത്തില് വീടുകളില് നിന്ന് തോണികളില് കയറ്റിക്കൊണ്ടുവരികയായിരുന്നു.\nപരിചയമില്ലാത്ത വഴികളിലെയും വയലുകളിലേയും വന് മണ്‍കുഴികളും കിടങ്ങുകളേയും കുറിച്ചുള്ള ഓര്‍മ്മപ്പെടുത്തലുകളൊന്നും ഇവരെ പിന്നോട്ടടുപ്പിച്ചില്ല. കുട്ടികളെ തോളിലേറ്റിയും പ്രായമുള്ളവരെ തോണിയിലിരുത്തിയും ഇവര് ക്യാമ്പുകളേലേക്ക് കൊണ്ടുവരികയായിരുന്നു. വിളിച്ചിട്ട് വീട്ടില് നിന്ന് വരാന് തയ്യാറാകാത്ത ചിലരെ സ്ഥലത്തുണ്ടായിരുന്ന എക്‌സൈസുകാരെ തോണിയില് കയറ്റിക്കൊണ്ടുപോയി കാക്കികാണിച്ച് എടുത്തുകൊണ്ടുവരാനും ഇവര് മടികാണിച്ചില്ല.\nയമഹ ഉപയോഗിച്ച് തോണിപ്രവര്‍ത്തിപ്പിച്ചാല് വീടുകള്‍ക്ക് തകരാറുണ്ടുവുമെന്ന് മനസ്സിലാക്കി തണുത്ത വെള്ളത്തിലൂടെ തോണി തുഴഞ്ഞും വലിച്ചുമാണ് തോണിയുമായി ഇവര് വീടുകളിലേക്കെത്തിയത്.\nഅതിരാവിലെ മുതല് ഉച്ചവരെ ജലപാനം പോലും നടത്താതെ ഇവര് നടത്തിയ രക്ഷാപ്രവര്‍ത്തനം എത്ര അഭിനന്ദിച്ചാലും മതിയാവില്ല.\nഅധികൃതരോടും നാട്ടുകാരോടും ഇവര് ഒരു കാര്യം മാത്രമെ പറഞ്ഞൊള്ളു….\nഒരു ജീവന് പോലും നമ്മുടെ നാട്ടില് നഷ്ടപ്പെടരുത്\nfisherman, pasrappanagadi, rescue work\nPrevious PostPrevious പ്രളയക്കെടുതി; പരപ്പനങ്ങാടിയില് കണ്‍ട്രോള് റൂം തുറന്നു\nNext PostNext ദുരിതാശ്വാസ ക്യാമ്പൊരുക്കി കാളിക്കാവ് ക്ഷേത്രം


മൂന്നാറിൻ്റെ തലവര മാറ്റാൻ 'എസ്കേപ്പ് റോഡ്' • Tech Travel Eat\nഇപ്പോൾ കൊടൈക്കനാലും മൂന്നാറും തമ്മിലുള്ള യാത്രാ അകലം വാസ്തവത്തിൽ വെറും 13 കിലോമീറ്ററാണ്. കൊടൈക്കനാലിന്റ്റെ തെക്കുപടിഞ്ഞാറ് ഭാഗത്തുള്ള ടൂറിസ്റ്റ് സ്പോട്ടാണ് ബെരിജം തടാകം. ദിവസവും ഇവിടേക്ക് നിശ്ചിത എണ്ണം സന്ദർശ്ശകരുടെ വാഹനങ്ങൾ കടത്തി വിടുന്നുമുണ്ട്. ഇനി നമുക്ക് മൂന്നാറിലേക്ക് വരാം. മൂന്നാറിൽ നിന്നും 31 കി മീ തെക്ക് കിഴക്കൻ അതിർത്തിയിൽ മിക്ക മൂന്നാർ സന്ദർശകരും തീർച്ചയായും വരുന്നതും ഏകദേശം 2000 മീറ്റർ ഉന്നതിയിലുമുള്ള മറ്റൊരു ടൂറിസ്റ്റ് സ്പോട്ടാണ് ടോപ്സ്റ്റേഷൻ.\nNB – ഇപ്പോൾ എസ്കേപ്പ് റോഡ് യാത്ര നിയമ വിരുദ്ധമാണ്. ദയവായി ആരും അതുവഴി യാത്രക്ക് തുനിയരുത്. യാത്ര അസാധ്യവുമാണ്.


SPECIAL STORY Archives - Page2of 47 - Samrambam\nവിറ്റഴിക്കാനാവാത്ത പാൽ പാൽപ്പൊടിയാക്കാൻ മിൽമ\nകോവിഡ് 19 പ്രതിസന്ധിയെത്തുടർന്ന് വിറ്റഴിക്കാനാവാത്ത പാൽ പാൽപ്പൊടിയാക്കാൻ മിൽമ നടപടികളാരംഭിച്ചു. കർഷകരിൽനിന്ന് സംഭരിച്ചെങ്കിലും വിൽക്കാനാവാത്ത പാൽ തമിഴ്നാട്ടിലെ വിവിധ കമ്പനികളിലേക്ക് അയച്ച് പാൽപ്പൊടിയാക്കി തിരികെയെത്തിക്കാനാണ് തീരുമാനം. ഇതിനായി2ടാങ്കറുകളിലായി 40,000 ലീറ്റർ പാൽ ഈറോഡിലേക്ക് അയച്ചുകഴിഞ്ഞു. വരുംദിവസങ്ങളിലും ഇതു തുടരേണ്ടിവരുമെന്ന്\nവിദേശത്തു നിന്ന് വന്നാല് എങ്ങനെ പെരുമാറാം, ഹോം ക്വാറന്റൈനില് കഴിയുന്ന സംരംഭകന്റെ കുറിപ്പ്\nഇതു ഹോം ക്വാറന്റൈന് കാലം… ബിസിനസ് സംബന്ധമായി ഈ സമയത്തു ഒരു വിദേശ യാത്ര വേണ്ടിവന്നു… മാര്‍ച്ച് 20നു തിരിച്ചെത്തി, ശേഷം ഞാനും എന്റെ കുടുംബവും ഹോം ക്വാറന്റൈനിലാണ്, അടുത്ത 14 ദിവസം… ദുബായ് എയര്‍പോര്‍ട്ട് വഴിയായിരുന്നു തിരിച്ചു വന്നത്, ദുബായ്\nഭാര്യക്ക് അത്താഴത്തിന് ഭര്‍ത്താവ് ഒരുക്കിയത് മനുഷ്യന്റെ കൈകളും കാലുകളും\nബിജ്‌നോര് : ഭാര്യമാര്‍ക്ക് സര്‍പ്രൈസായി പലവിധ വിഭവങ്ങളടങ്ങിയ അത്താഴ വിരുന്നൊരുക്കുക ചില ഭര്‍ത്താക്കന്‍മാരുടെയെങ്കിലും വിനോദമായിരിക്കും. എന്നാല് മനുഷ്യന്റെ കൈകളും വിരലുകളും പാകം ചെയ്ത് അത്താഴ വിരുന്നൊരുക്കി ഭാര്യയെ പേടിപ്പിച്ച് വിറപ്പിച്ചിരിക്കുകയാണ് ഉത്തര്‍പ്രദേശിലെ ബിജ്‌നോറിലുള്ള സഞ്ജയ് എന്നയാള്. ഭാര്യ മാര്‍ക്കറ്റില് പോയി വന്നപ്പോള്\nഡോ. ശ്രീകല എം നായര് വൈവിധ്യ സമ്പന്നമായ കലകളുടെ കേദാരമായതിനാലാവാം ‘കേളിയാടും കലകള്‍ക്കെല്ലാം കേരളമെന്നൊരു വീടു’ണ്ടായത്. കലകളെ നെഞ്ചേറ്റുന്ന, അവയെ ആചാരവും ജീവനോപാധിയും സമരായുധവുമായി മാറ്റിയ ജനതയാണ് മലയാളികള്. യഥാര്‍ത്ഥത്തില് കേരളീയ തനതുകലകളില് പെണ്ണിന്റെ ഇടം എവിടെയാണ്? ആചാരാനുഷ്ഠാനങ്ങളുടെ ഭാഗമായി, അതതു കാലത്തെ\nസജി വര്‍ഗീസ് രാജ്യം മാന്ദ്യത്തിലേക്ക് മുങ്ങിത്താഴുമ്പോള് പൊതുമേഖലാ ബാങ്കുകളെ കൂട്ടിക്കെട്ടി കുത്തകകളെ പ്രതിസന്ധിയില് നിന്നും രക്ഷിക്കാനാണ് എന്.ഡി.എ. സര്‍ക്കാര് ശ്രമിക്കുന്നത്. പൊതുമേഖലാ ബാങ്കുകളെ ശക്തിപ്പെടുത്തുക വഴി രാജ്യത്തെ രക്ഷിക്കാന് വേണ്ടിയാണ് ബാങ്ക് ലയനങ്ങള് എന്നാണവരുടെ ഭാഷ്യം. രാജ്യസ്‌നേഹം തുളുമ്പി നില്‍ക്കുന്ന നടപടിയെന്നാണ്\nരുചിയുടെ വൈവിധ്യങ്ങളെ എന്നും സ്വീകരിച്ചിട്ടുള്ളവരാണു മലയാളികള്. രുചിയേറിയ വിഭവങ്ങളുടെ വൈവിധ്യമൊരുക്കിയാല് അതിര്‍ത്തികളില്ലാത്ത സ്‌നേഹം ചൊരിയാന് മലയാളി ഒരുകാലത്തും മടിച്ചിട്ടില്ല. കൊച്ചി ആസ്ഥാനമായുള്ള ബികാസ് ബാബു സ്വീറ്റ്‌സിന്റെ സ്വീകാര്യതയ്ക്കു പിന്നിലും ഇക്കാര്യം തന്നെയാണ്. ആരംഭകാലം മുതലേ വ്യത്യസ്തവും രുചികരവും ശുചിത്വമുള്ളതുമായ നോര്‍ത്ത് ഇന്ത്യന്\nനോ ഷേവ് നവംബര് കാംപെയ്‌നിന്റെ പ്രചരണത്തിന്റെ ഭാഗമായി കേരള ബേഡ് അസോസിയേഷന് (KERALA BEARD ASSOCIATION) എറണാകുളം ജില്ലാ ടീം കാല്‍നട പ്രചരണ യാത്ര സംഘടിപ്പിക്കുന്നു. നവംബര് 24 സംഘടിപ്പിക്കുന്ന കാല്‍നട ”പടുത്തുയര്‍ത്താം പ്ലാസ്റ്റിക് വിമുക്ത കേരളം” എന്ന മുദ്രാവാക്യം മുറുകെപിടിച്ചുകൊണ്ടാണ്\nലക്ഷ്യമുള്ള യാത്ര ചെയ്യുന്നയാള്‍ക്കു ദൈവം പോലും ഒരുപാട് ആനുകൂല്യങ്ങള് കൊടുത്തിട്ടുണ്ട്. യാത്ര ചെയ്തു ലഭിക്കുന്ന അറിവു മറ്റൊരു മാര്‍ഗ്ഗത്തിലൂടെയും ലഭിക്കുകയുമില്ല. അതുപോലെ തന്നെ ഏറ്റവും നല്ല സൗഹൃദങ്ങള് ഉണ്ടാവുന്നതു യാത്രകളിലൂടെ തന്നെയാണ്. ഇതൊക്കെ യാത്രകളുടെ പല്ലക്കിലേറി ഡ്രീംഫ്‌ളവര് ഹൗസിങ് പ്രോജക്റ്റ്‌സ് പ്രൈവറ്റ്\nബൈജു നെടുങ്കേരി കേരളത്തിന്റെ വാഹനവിപണി അനുദിനം കുതിച്ചുയരുകയാണ്. നാട്ടിന് പുറങ്ങളിലെ വീടുകളില് പോലും ഇപ്പോള് രണ്ടിലധികം വാഹനങ്ങള് ഉണ്ട്. ഈ വാഹനപ്പെരുപ്പം സംരംഭകര്‍ക്ക് മുമ്പില് തുറന്നുവെയ്ക്കുന്ന നിരവധി അവസരങ്ങളുണ്ട്. വാഹനങ്ങളുടെ സൗന്ദര്യസംരക്ഷണമാണ് അതില് പ്രധാനപ്പെട്ട ഒരു മേഖല. പുതുമയും അഴകും നിലനിര്‍ത്താന്\nഗ്രാന്‍ഡ്പാസ് കിച്ചണ് സാരഥി നാരായണ് റെഡ്ഡി അന്തരിച്ചു. ഇന്ത്യയിലെ തന്നെ ഏറ്റവും പ്രശസ്തനായ യുട്യൂബറായിരുന്നു നാരായണ് റെഡ്ഡി. രുചികരമായ ഭക്ഷണം പാചകം ചെയ്യുന്നതിലൂടെ അന്താരാഷ്ട്ര തലത്തില് തന്നെ പ്രശസ്തനായിരുന്നു ഇദ്ദേഹം. നിരാലംബരായ കുട്ടികള്‍ക്കും അനാഥര്‍ക്കും ഭക്ഷണം നല്‍കുന്നതിലൂടെ അദ്ദേഹമുയര്‍ത്തിയ നന്മയുടെ സന്ദേശം


മണിച്ചിമിഴ് - Manichimizh: രവീന്ദ്ര ജഡേജ എന്തു പിഴച്ചു?\nരവീന്ദ്ര ജഡേജയെ ഒരു വര്‍ഷത്തേക്ക് ഐ.പി.എല്ലില് നിന്നും വിലക്കിയത്, ക്രിക്കറ്റ് പ്രേമികളെ ഞെട്ടിച്ച ഒരു വാര്‍ത്തയായിരുന്നു. ഈ കഴിഞ്ഞ ജനുവരിയിലാണ് സൗരാഷ്ട്രക്കാരനായ ജഡേജയെ ഇന്ത്യന് പ്രീമിയര് ലീഗിലെ (ഐ.പി.എല്.) പെരുമാറ്റച്ചട്ടം ലംഘിച്ചതിന് അധികൃതര് ഒരു വര്‍ഷത്തെ വിലക്ക് ഏര്‍പ്പെടുത്തിയത്. അതോടെ ഈ വര്‍ഷം നടക്കുന്ന മൂന്നാം ഐ.പി.എല്. സീസണില് 21-കാരനായ ജഡേജ കളിക്കുന്ന കാര്യം സംശയത്തിലായിരുന്നു. രാജസ്ഥാന് റോയല്‍സ് അവരുടെ 24 അംഗ ടീം പട്ടികയില്‍നിന്ന് ജഡേജയുടെ പേര് നീക്കം ചെയ്യുകയും ചെയ്തു. ഈ വിഷയത്തില് ജഡേജ ഇന്ത്യന് ക്രിക്കറ്റ് ബോര്‍ഡി(ബി.സി.സി.ഐ)നെ സമീപിച്ച് പ്രസിഡന്റ് ശശാങ്ക് മനോഹര് അപ്പീല് നല്‍കിയെങ്കിലും ഐ.പി.എല്. ഗവേണിങ് കൗന്‍സില് തള്ളിക്കളഞ്ഞു. കളിക്കാര്‍ക്കുള്ള മാര്‍ഗ്ഗ നിര്‍ദ്ദേശം ലംഘിച്ചു എന്നു പറഞ്ഞാണ് ഐ.പി.എല് ഗവേണിങ് കൗന്‍സില് ജഡേജയെ വിലക്കിയത്. മൂന്നാം ഐ.പി.എല്ലിന് ജഡേജയുണ്ടാകില്ല എന്ന് ഉറപ്പായി.\nഐ.പി.എല് ആരംഭിച്ച 2008-ല്, ആ വര്‍ഷം അണ്ടര്-19 ലോകകപ്പിലെ തിളക്കമാര്‍ന്ന പ്രകടനമാണ് ജഡേജയ്ക്ക് രാജസ്ഥാന് റോയത്സില് സ്ഥാനം നേടി കൊടുത്തത്. 30,000 ഡോളറിനാണ് രണ്ടു വര്‍ഷത്തെ കരാര് ഉണ്ടാക്കിയത്. എന്നാല് കഴിഞ്ഞ വര്‍ഷം, രണ്ടു വര്‍ഷത്തേക്കു കൂടി കരാര് നീട്ടാം എന്ന റോയത്സിന്റെ വാഗ്ദാനം തിരസ്കരിച്ച ജഡേജ, അപ്പോഴുണ്ടായിരുന്ന കരാര് കാലാവധി തീരുന്നതു വരെ കളിക്കാം എന്നു സമ്മതിച്ചു, അതായത് 2009 ഡിസംബര് 31 വരെ. ഈ ഡിസംബറില് കരാര് കാലാവധി തീരുകയും റോയത്സ് പുതിയ കരാര് നല്‍കാതിരുന്നതോടെ ജഡേജക്ക് ഒരു ടീമിലും സ്ഥാനം കിട്ടിയില്ല. അതോടെ മറ്റു ഫ്രാഞ്ചൈസികളുമായി ജഡേജ ചര്‍ച്ചകള് നടത്തി. എന്നാല് റോയത്സ് അധിക്രുതരെ ഇത് ചൊടിപ്പിക്കുകയൂം, ജഡേജയ്ക്കെതിരെ നടപടി എടുക്കുകയും ചെയ്തു. ജഡേജയെ ആദ്യം കരാര് ചെയ്യിച്ച റോയല്‍സ് ടീം വേണ്ടെന്നു പറഞ്ഞാല്‍മാത്രമേ അദ്ദേഹത്തിനു മറ്റു ടീമുകളുമായി കരാറിലേര്‍പ്പെടാനാകൂ എന്നാണ് അവര് അവകാശപ്പെടുന്നത്. എന്നാല് 2009 ഡിസംബര് 31ന് കരാര് അവസാനിച്ചതോടെ തനിക്കിനി റോയത്സുമായി ബാധ്യതയൊന്നുമില്ല എന്നാണ് ജഡേജ ബി.സി.സി.ഐക്ക് അയച്ച കത്തില് പറഞ്ഞിരിക്കുന്നത്. കഴിഞ്ഞ വര്‍ഷം നല്‍കിയ കരാര് ജഡേജ വേണ്ട എന്നു പറഞ്ഞതാണ് റോയത്സ് ഇങ്ങനെ ഒരു നടപടി എടുക്കാന് കാരണം എന്നാണ് അറിയുന്നത്. ജഡേജയ്ക്ക് നല്‍കുന്ന വേതനം അണ്ടര്-19 കളിക്കാരന്റെ വേതനമാണ്. ഇന്ത്യന് ടീമിലെ സ്ഥിരാംഗമായി മാറിയ ജഡേജയെ ഇതുവരെ അന്താരാഷ്ട്ര കളിക്കാരന് എന്ന വിഭാഗത്തിലേക്ക് മാറ്റിയിട്ടില്ല. അതു കൊണ്ടു തന്നെ ജഡേജയ്ക്ക് നല്‍കുന്ന വേതനം വളരെ കുറവാണ് എന്നതാണ് സത്യം. അതു കൊണ്ടു കൂടിയാവണം ജഡേജ മറ്റൊരു ഫ്രാഞ്ചൈസിയുമായി കരാറിലേര്‍പ്പെടാന് ശ്രമിച്ചത്. പുതിയ കാരാര് നല്‍കാതിരുന്ന റോയത്സ്, ജഡേജയെ സമ്മര്‍ദ്ദത്തിലാക്കി കൂടുതല് വേതനം നല്‍കാതെ കരാറിലെത്തിക്കാനുള്ള ശ്രമമായിരുന്നു അത് എന്നു വേണം സംശയിക്കാന്. ഈ സീസണില് റോയല്‍സിനുവേണ്ടി കളിക്കാന് ഇനിയും ജഡേജയ്ക്ക് അവസരമുണ്ടെന്ന് റോയല്‍സ് ടീമധികൃതര് സൂചിപ്പിച്ചു. ഐ.പി.എല്. നേതൃത്വത്തിന്റെ മധ്യസ്ഥതയില് പ്രശ്‌നം രമ്യമായി പരിഹരിക്കാന് അവര് ശ്രമിക്കുന്നുണ്ട്. അതില് നിന്നും അവരുടെ ലക്ഷ്യങ്ങള് വ്യക്തമാണ്.\nറോയത്സുമായി കരാര് കാലാവധി കഴിഞ്ഞതിനാല് ജഡേജയ്ക്ക് മേല് റോയത്സിനു യാതോരു നിയന്ത്രണവുമില്ല, എന്നിട്ടു കൂടി ഐ.പി.എല് ഗവേണിങ് ബോഡി റോയത്സിന്റെ കൂടിയാണ് നിന്നത്. ഐ.പി.എല്ലിലെ പണാധിപത്യത്തിന്റെ നഗ്നമായ കാഴ്ചയാണിത്. ഒരു കളിക്കാരന്റെ കരിയര് കുരുതി കൊടുത്തും ഒരു ഫ്രാഞ്ചൈസിയെ പിണക്കാത്തിരിക്കാനുള്ള ലളിത് മോഡിയെന്ന ദുരാഗ്രഹിയായ ഐ.പി.എല് മേധാവിയുടെ കളിയാണിത്. ക്രിക്കറ്റിനെ പ്രോത്സാഹിപ്പിക്കാനായി തുടങ്ങിയ ഐ.പി.എല്, ഒരു യുവകളിക്കാരനെ ട്രീറ്റ് ചെയ്യുന്ന രീതി കാണുമ്പോള്, ബി.സി.സി.ഐയും ഐ.പി.എല്ലും ക്രിക്കറ്റിനേക്കാളധികം പണത്തെ സ്നേഹിക്കുന്നു എന്ന ആരോപണത്തിന് ബലമേറുകയാണ്... ആദ്യ സീസണില് ചാമ്പ്യന്മാരായ രാജസ്ഥാന് റോയല്‍സിനുവേണ്ടി ജഡേജ രണ്ടു സീസണിലും ശ്രദ്ധേയമായ പ്രകടനം കാഴ്ചവെച്ചിരുന്നു. ദക്ഷിണാഫ്രിക്കയില് നടന്ന രണ്ടാം ഐ.പി.എല്ലില് റോയല്‍സിന്റെ ടോപ് സ്കോററായിരുന്നു. 13 മത്സരങ്ങളില് നിന്ന് ജഡേജ 295 റണ്‍സാണു നേടിയത്. ഐ.പി.എല്ലിലെ പ്രകടനത്തിന്റെ ബലത്തില് ഇന്ത്യന് ടീമില് എത്തുകയും ചെയ്തു. ബി.സി.സി.ഐയുടെ പണത്തിനോടുള്ള ആര്‍ത്തിക്കിടയില്, പാവം രവീന്ദ്ര ജഡേജ എന്തു പിഴച്ചു?\nഎഴുതിയത് പിള്ളാച്ചന് at 7:34:00 AM\nആചാര്യന് Monday, March 8, 2010 at 10:28:00 PM PST\nഇവിടെ പെരുന്തച്ചനെ വിലക്കാനോടുമ്പോള് അവിടെ പ്രതിഭയുള്ള പയ്യനെ വിലക്കാന് ആക്രാന്തം...\nടി20 നിരോധിച്ചില്ലെങ്കില് ക്രിക്കറ്റ് താമസിയാതെ ഒരു വിസ്മൃത ഗെയിമാകും.\nപിള്ളാച്ചന് Monday, March 8, 2010 at 10:38:00 PM PST\nടി.20 നിരോധിക്കണം എന്ന അഭിപ്രായം എനിക്കില്ല. എന്നിരുന്നാലും ബി.സി.സി.ഐയെ നിയന്ത്രിക്കേണ്ട സമയമായി. ജഡേജയോട് ചെയ്തത് അല്പം കടന്ന കയ്യായിപ്പോയി.\nതിലകന് വിലക്ക് ചോദിച്ചു വാങ്ങിയതല്ലേ.. ഇവിടെ നോക്കൂ...


മേതലയിൽ തകർന്ന കലുങ്ക് പുനർ നിർമ്മിക്കുവാൻ 35.81 ലക്ഷം രൂപ അനുവദിച്ചതായി എം.എൽ.എ – Mangalam News Online\nമേതലയിൽ തകർന്ന കലുങ്ക് പുനർ നിർമ്മിക്കുവാൻ 35.81 ലക്ഷം രൂപ അനുവദിച്ചതായി എം.എൽ.എ\nപെരുമ്പാവൂർ>>>അശമന്നൂർ പഞ്ചായത്തിലെ മേതലയിൽ തകർന്ന കലുങ്ക് നിർമ്മാണത്തിന് 35.81 ലക്ഷം രൂപ അനുവദിച്ചതായി എൽദോസ് കുന്നപ്പിള്ളി എം.എൽ.എ അറിയിച്ചു. ഈ വർഷത്തെ എം.എൽ.എ ആസ്തി വികസന ഫണ്ടിൽ നിന്നാണ് പദ്ധതിക്ക് തുക അനുവദിച്ചത്. പദ്ധതിയുടെ ഭരണാനുമതി ലഭ്യമായി. സാങ്കേതിക്കാനുമതി നേടുന്നതിന് ഉദ്യോഗസ്‌ഥർക്ക് നിർദ്ദേശം നൽകിയതായി എം.എൽ.എ പറഞ്ഞു. കീഴില്ലം, കല്ലിൽ സ്കൂളുകളിലേക്ക് വിദ്യാർത്ഥികൾ ഏറെ ആശ്രയിക്കുന്ന റോഡ് കൂടിയാണ് ഇത്.\nപഞ്ചായത്തിലെ പ്രധാന റോഡായ കല്ലിൽ സംഗമം റോഡിലെ കലുങ്കാണ് തകർന്നത്. നിരവധി വാഹനങ്ങൾ സഞ്ചരിക്കുന്ന ഇവിടെ ഇപ്പോൾ ഭാര വാഹനങ്ങൾ നിരോധിച്ചിരിക്കുകയാണ്. വർഷങ്ങളായി തകർച്ചയിലായ കലുങ്കാണ് ഇതെങ്കിലും കഴിഞ്ഞ പ്രളയ സമയത്താണ് പൂർണ്ണമായും ഒരു വശം തകർന്നത്. കീഴില്ലം മാനാറി റോഡിൽ നിന്നും കല്ലിൽ ക്ഷേത്രത്തിലേക്ക് വരുന്ന ഈ റോഡ് രായമംഗലം, അശമന്നൂർ പഞ്ചായത്തുകളെ തമ്മിൽ ബന്ധിപ്പിക്കുന്നത് കൂടിയാണ്.\n8.5 മീറ്റർ നീളത്തിൽ 3.5 മീറ്റർ വീതിയുള്ള കലുങ്ക് ആണ് നിർമ്മിക്കുന്നത്. ഒരു വശത്ത് 20 മീറ്റർ നീളത്തിലും മറു വശത്ത് 10 മീറ്റർ നീളത്തിലും5മീറ്റർ ഉയരത്തിലുമുള്ള സംരക്ഷണ ഭീത്തികളും നിർമ്മിക്കും. ഇതോടൊപ്പമുള്ള തോടിന്റെ വശങ്ങൾക്ക് 40 മീറ്റർ നീളത്തിൽ സംരക്ഷണ ഭിത്തി നിർമ്മിച്ചു സുരക്ഷിതമാക്കും. നിലവിലുള്ള കരിങ്കൽ കൊണ്ട് നിർമ്മിച്ചിരിക്കുന്ന കലുങ്ക് പൊളിച്ചു നീക്കി കോൺക്രീറ്റ് പ്രതലത്തിലാണ് പുതിയത് നിർമ്മിക്കുന്നത്.\nPrevious Article കൂവപ്പടി പഞ്ചായത്ത് ഭരണ സമിതി വരുന്ന അഞ്ചു വര്‍ഷ കാലയളവില് നടപ്പിലാക്കാന് ഉദ്ദേശിക്കുന്ന പദ്ധതികള്\nNext Article ഗുണ്ടാസംഘങ്ങളുടെ പ്രവർ ത്തനം നിരീക്ഷിയ്ക്കാൻ കോടനാട് – കൂവപ്പടി ഗ്രാമപഞ്ചായത്ത് സി. സി.ടി.വി ക്യാമറകൾ സ്ഥാപിക്കും


കൊവിഡ്-കുതിപ്പ്: Latest കൊവിഡ്-കുതിപ്പ് News & Updates, കൊവിഡ്-കുതിപ്പ് Photos&Images, കൊവിഡ്-കുതിപ്പ് Videos | Samayam Malayalam\nകൊവിഡ് കുതിപ്പ്; കുവൈറ്റില് ഭാഗിക കര്‍ഫ്യൂ നടപ്പാക്കുമോ? സാധ്യതകള് ഇങ്ങനെ\nഇന്ത്യയിലെ കൊവിഡ് കുതിപ്പ് തുടരുന്നു; 24 മണിക്കൂറിനിടെ 90,000 കടന്ന് രോഗികള്\nകൊവിഡ് കേസുകളുടെ 'അപ്രതീക്ഷിത' കുതിപ്പ്; കേരളത്തിന് പിഴച്ചതെവിടെ?\nഓഹരി വിപണിയിൽ റെക്കോര്‍ഡ് കുതിപ്പ്; സെൻസെക്സും നിഫ്റ്റിയും പുതിയ ഉയരത്തിൽ\nകണക്കൂകൂട്ടലുകള് തെറ്റിച്ച് രാജ്യത്ത് കൊവിഡ് കുതിപ്പ്; കാരണം ലോക്ക് ഡൗണ് 'ഇളവുകള്'\nകൊവിഡ് കുതിപ്പ്: ഡല്‍ഹിയിലെ സര്‍ക്കാര് ആശുപത്രികളില് എല്ലാ സ്റ്റാഫുകളുടെയും അവധി റദ്ദാക്കി\nഒറ്റദിവസം കൊണ്ട് രാജ്യത്ത് കൊവിഡ് രോഗികളില് വന് കുതിപ്പ്; ആശങ്കയായി മഹാരാഷ്ട്ര\nതിരുവനന്തപുരത്ത് കൊവിഡ് രോഗികളുടെ എണ്ണത്തില് കുതിപ്പ്; പുതിയ ക്ലസ്റ്ററുകള് രൂപപ്പെടാന് സാദ്ധ്യത, പാറശ്ശാല കണ്ടെയ്ന്‍മെന്‍റ് സോണായിട്ട്2മാസം\nഒറ്റദിവസം രോഗികളുടെ എണ്ണത്തില് വന് കുതിപ്പ്; മഹാരാഷ്ട്രയും ഗുജറാത്തും നിര്‍ണായകം\nഇന്ത്യയിൽ ഒറ്റദിവസം 70,000 രോഗമുക്തി; കേസുകള് ഉയരുന്നതിനിടെയും ആശ്വാസം ഈ കണക്കുകള്


Trivandrum, First Published 26, Aug 2019, 9:19 PM IST\nമുഖത്ത് കട്ടിയായി ആണി പോലെ വരുന്ന മുഖക്കുരുവാണ് സാധാരണഗതിയില് പതിയെ ഇളക്കിയെടുത്ത് കളയാവുന്നത്. കാരണം, അത് മുഖത്ത് വന്ന് മൂന്നോ നാലോ ദിവസം കഴിയുമ്പോഴേക്ക് കട്ടിയായി പുറത്തേക്ക് തെറിച്ച് നില്‍ക്കും. ഇത് ഇളക്കിയെടുക്കാനും എളുപ്പത്തില് കഴിയും\nമുഖക്കുരു ഉണ്ടാകുന്നത് പല കാരണങ്ങള് കൊണ്ടാകാം, ഹോര്‍മോണ് വ്യതിയാനം മുതല് കാലാവസ്ഥ, ഭക്ഷണം, മാനസിക സമ്മര്‍ദ്ദം അങ്ങനെ പല ഘടകങ്ങളും ഇതിന് ഇടയാക്കാറുണ്ട്. വ്യത്യസ്തമായ കാരണങ്ങള് ഉള്ളതിനാല്‍ത്തന്നെ, എല്ലാവരിലും വരുന്ന മുഖക്കുരുവിന്റെ സ്വഭാവവും വ്യത്യസ്തമായിരിക്കും. എന്തുതരം മുഖക്കുരു ആണെങ്കിലും ചിലര്‍ക്ക്, അതൊന്ന് പൊട്ടിച്ച് കളയാതെ സമാധാനം വരില്ല. അത്തരക്കാര് അറിയാന് ചിലത് പറയാം.\nമുഖത്ത് കട്ടിയായി ആണി പോലെ വരുന്ന മുഖക്കുരുവാണ് സാധാരണഗതിയില് പതിയെ ഇളക്കിയെടുത്ത് കളയാവുന്നത്. കാരണം, അത് മുഖത്ത് വന്ന് മൂന്നോ നാലോ ദിവസം കഴിയുമ്പോഴേക്ക് കട്ടിയായി പുറത്തേക്ക് തെറിച്ച് നില്‍ക്കും. ഇത് ഇളക്കിയെടുക്കാനും എളുപ്പത്തില് കഴിയും. എന്നാല് മറ്റേത് തരം മുഖക്കുരുവും പൊട്ടിച്ച് കളയുന്നത് മുഖത്തെ ചര്‍മ്മത്തെ വളരെയധികം പ്രശ്‌നത്തിലാക്കുമെന്നാണ് സ്‌കിന് സ്‌പെഷ്യലിസ്റ്റുകള് പറയുന്നത്.\nപളുങ്ക് പോലുള്ള മുഖക്കുരുവാണെങ്കില് അതില് ഒരുപക്ഷേ പഴുപ്പ് നിറഞ്ഞിരിക്കാന് സാധ്യതയുണ്ട്. ഇത് സാമാന്യം വേദനയും ഉണ്ടാക്കും, കാഴ്ചയ്ക്കുള്ള വിഷമത്തിന് പുറമേ ഈ വേദന കൂടിയാകുമ്പോള് അത് പൊട്ടിച്ചുകളയാന് കൂടുതല് താല്‍പര്യവും ഉണ്ടായേക്കാം. എന്നാല് ഒരിക്കലും ഇത്തരത്തിലുള്ള കുരു, പൊട്ടിച്ച് കളയാന് ശ്രമിക്കരുത്, വലിയ രീതിയിലുള്ള ബാക്ടീരിയല്- ഫംഗല് അണുബാധയ്ക്ക് ഇത് കാരണമായേക്കാം.\nഅത്തരത്തില് പൊട്ടിച്ചുകളയുന്ന കുരു, വീണ്ടുമുണ്ടാകാനുള്ള സാധ്യതയും കൂടുതലാണ്. അതോടൊപ്പം തന്നെ അറിയേണ്ടത്, സ്ഥിരമായി മുഖക്കുരു പൊട്ടിച്ചുകളയുമ്പോള് അവിടെ 'സിസ്റ്റ്' (ചെറിയ മുഴ) രൂപപ്പെടാനുള്ള സാഹചര്യമുണ്ടാകും. ഈ സിസ്റ്റ് പിന്നീട് ചികിത്സയില്ലാതെ മാറുകയുമില്ല. ഒരുതവണ എടുത്ത് കളഞ്ഞാല് പോലും, ഇത് വീണ്ടും തിരിച്ചുവരാനുള്ള സാധ്യതകളുമുണ്ട്.\nഇനി തല്‍ക്കാലത്തെ സൗന്ദര്യത്തിന് വേണ്ടി മുഖക്കുരു പൊട്ടിച്ചുകളയുന്നവര് അറിയേണ്ടതെന്തെന്നോ? നിങ്ങള് മുഖക്കുരു പൊട്ടിച്ച് കളയുമ്പോള് ഇവിടങ്ങളില് താല്‍ക്കാലികമായും ചിലപ്പോള് എന്നെന്നേക്കുമായിത്തന്നെ ചെറിയ കറുത്ത പാടുകള് ഉണ്ടാക്കും. അതിലും എത്രയോ നല്ലതല്ലേ, കുറച്ച് ദിവസത്തേക്ക് മുഖക്കുരു ഉണ്ടാക്കുന്ന അഭംഗി ഒന്ന് സഹിക്കല്.\nചിലര്‍ക്ക് മുഖക്കുരു പൊട്ടിക്കുന്നത്, സ്വയം തടഞ്ഞുനിര്‍ത്താന് കഴിയാതെയും ഇരിക്കാറുണ്ട്. അത്തരക്കാര് തീര്‍ച്ചയായും ഫിസീഷ്യന്റെയോ സ്‌കിന് സ്‌പെഷ്യലിസ്റ്റിന്റെയോ സഹായത്തോടെ തന്നെ ഈ ശീലം നിര്‍ത്താന് ജാഗ്രത കാണിക്കുക.\nLast Updated 26, Aug 2019, 9:19 PM IST


നിക്ഷേപ പോർട്ഫോളിയോ പുനഃപരിശോധിക്കുന്നത് എങ്ങനെ? | Share Investment | Mutual Fund\nനിക്ഷേപ പോർട്ഫോളിയോ പുനഃപരിശോധിക്കുന്നത് എങ്ങനെ?\nമനോരമ ലേഖിക March 14, 2019 05:01 PM IST\nആറു മാസത്തിലൊരിക്കലെങ്കിലും ഈ വിലയിരുത്തൽ വേണം.\nപോര്‍ട്‌ഫോളിയോ പുനഃപരിശോധിക്കണം എന്നു സാധാരണ പറയാറുണ്ട്. നിക്ഷേപകര് ഫണ്ടിന്റെ പ്രകടനം ശ്രദ്ധിക്കുന്നതിനു വേണ്ടിയും പ്രതീക്ഷിച്ച രീതിയില് തന്നെയല്ലേ പ്രകടനമെന്ന് ഉറപ്പിക്കുന്നതിനും വേണ്ടിയാണിത്. ആറു മാസത്തിലൊരിക്കലെങ്കിലും ഈ വിലയിരുത്തൽ വേണം. ഇങ്ങനെ ചെയ്യുന്നതിലൂടെ നിക്ഷേപത്തിൽ തുടരണോ പിന്‍മാറണോ അല്ലെങ്കില് മറ്റൊരു ഫണ്ടിലേക്ക് മാറണോ എന്നു തീരുമാനിക്കാം. ഇതിന് മ്യൂച്വല് ഫണ്ട് കമ്പനിയില്‍നിന്നു ഫണ്ടിന്റെ പ്രകടനം സംബന്ധിച്ചുള്ള ഏറ്റവും പുതിയ വിവരങ്ങള് (പെര്‍ഫോമന്‍സ് സ്റ്റേറ്റ്‌മെന്റ്) തേടണം. കമ്പനിയില് നേരിട്ട് വിളിച്ചു പറയുകയോ ഇടനിലക്കാര് വഴിയോ ഇക്കാര്യം ചെയ്യാം.\nഓഹരി വിപണിയുമായി ബന്ധപ്പെട്ടുള്ള പല വെബ്‌സൈറ്റുകളിലും ഇതു ലഭ്യമാണ്. സ്റ്റേറ്റ്‌മെന്റ് എടുത്ത തീയതി അനുസരിച്ചുള്ള പ്രകടനം ഇതില് കാണും. ഒറ്റത്തവണയായി അല്ലെങ്കില് എസ്‌ഐപിയായി നിക്ഷേപിച്ച തുക, നിലവിലെ മൂല്യം എന്നിവ സ്റ്റേറ്റ്മെന്റില് കാണിച്ചിട്ടുണ്ടാവും. ഫണ്ടിന്റെ പ്രകടനം ഏതു രീതിയിലാണന്നും പ്രതീക്ഷിച്ച റിട്ടേണ് നല്‍കുന്നുണ്ടോ എന്നും ഇതുവഴി മനസ്സിലാക്കാം.\nഒന്നോ രണ്ടോ പാദങ്ങളില് പ്രകടനം മോശമായി എന്നു കരുതി മറ്റൊന്നിലേക്കു മാറുന്നതിനെക്കുറിച്ചു ചിന്തിക്കരുത്. തുടര്‍ച്ചയായി പ്രകടനം ശരാശരിക്കു താഴെ ആണെങ്കില് മാത്രം മറ്റൊരു ഫണ്ടിലേക്കു മാറുന്ന കാര്യം പരിഗണിക്കുക.\nമ്യൂച്വല് ഫണ്ട് കമ്പനിയും അവരുടെ ഏജന്റ്/അഡ്വൈസര്/ ഇടനിലക്കാരും പോര്‍ട്‌ഫോളിയോ പുനഃപരിശോധിക്കാന് സഹായിക്കും. നിക്ഷേപത്തിന്റെ ആത്യന്തികമായ ഉദ്ദേശ്യം ലക്ഷ്യങ്ങളാണ്. ഓരോ ലക്ഷ്യവും നേടാന് ഒരു കാലയളവുണ്ട്. ലക്ഷ്യം ഹ്രസ്വമാണെങ്കില് നിക്ഷേപത്തിന്റെ കൂടുതല് പങ്കും ഡെറ്റിലായിരിക്കണം. ദീര്‍ഘകാല ലക്ഷ്യമാണെങ്കില് കൂടുതല് പങ്ക് ഓഹരികളില് ആവണം.\nഏതെങ്കിലും പ്രത്യേക നിക്ഷേപമാര്‍ഗത്തില് മാറ്റം വരുത്തണോ എന്നു മനസ്സിലാക്കുന്നതിനു വേണ്ടിയാണ് പോര്‍ട്ഫോളിയോ പുനഃപരിശോധിക്കുന്നത്.ലക്ഷ്യത്തിന് അടുത്തെത്തുകയും നിങ്ങളുടെ നിക്ഷേപമാര്‍ഗത്തിലൂടെ (ഉദാഹരണത്തിന് ഇക്വിറ്റി നിക്ഷേപം) ആവശ്യമായ തുക നേടുകയുമാണെങ്കില്, നിക്ഷേപം തിരിച്ചെടുത്ത് ശേഷിക്കുന്ന കാലയളവിലേക്ക് അതൊരു ഡെറ്റ് മാർഗത്തില് നിക്ഷേപിക്കാം. അതുപോലെ പ്രായം, ആഗ്രഹങ്ങള്, തുടങ്ങി വിവിധ ഘടകങ്ങളില് മാറ്റം വരുന്നതനുസരിച്ച് ലക്ഷ്യത്തിലും മാറ്റം വരുത്താന് കഴിയും. നിക്ഷേപ രീതി, വിവിധ നിക്ഷേപങ്ങളിലേക്കുള്ള നിക്ഷേപ വിന്യാസം എന്നിവയിലും ആവശ്യമെങ്കില് മാറ്റം വരുത്തണം •


ക്വീൻ തമിഴിലെത്തുമ്പോൾ പാരിസ് പാരിസ്, റാണിയാകാൻ കാജൽ അഗർവാൾ- Tamil remake of Queen featuring Kajal Aggarwal launched\n‘ക്വീൻ’ തമിഴിലെത്തുമ്പോൾ ‘പാരിസ് പാരിസ്’, റാണിയാകാൻ കാജൽ അഗർവാൾ\n'ക്വീൻ' തമിഴിലെത്തുമ്പോൾ 'പാരിസ് പാരിസ്', റാണിയാകാൻ കാജൽ അഗർവാൾ\nതമിഴിൽ പാരിസ് പാരിസ് എന്നാണ് ചിത്രത്തിന്റെ പേര്\nകങ്കണ റണാവത്തിന് മികച്ച നടിക്കുളള ദേശീയ പുരസ്കാരം നേടിക്കൊടുത്ത ക്വീൻ സിനിമ തമിഴിൽ റീമേക്ക് ചെയ്യുന്നു. തമിഴിൽ പാരിസ് പാരിസ് എന്നാണ് ചിത്രത്തിന്റെ പേര്. കങ്കണ അഭിനയിച്ചു തകർത്ത കഥാപാത്രം തമിഴിൽ കാജൽ അഗർവാളാണ് ചെയ്യുന്നത്. രമേശ് അരവിന്ദാണ് ചിത്രത്തിന്റെ സംവിധായകൻ. ചിത്രത്തിന്റ കന്നഡ പതിപ്പും സംവിധാനം ചെയ്യുന്നത് രമേശാണ്.\nആരുടെയും അഭിനയത്തെ അനുകരിക്കാനില്ലെന്നും തന്റേതായ രീതിയിൽ കഥാപാത്രത്തെ ചിത്രത്തിൽ അവതരിപ്പിക്കുമെന്നും ചിത്രത്തിന്റെ ഔദ്യോഗിക പ്രഖ്യാപന ചടങ്ങിൽ കാജൽ പറഞ്ഞു. തന്നെ സംബന്ധിച്ചിടത്തോളം വളരെ സ്പെഷൽ ആയ പ്രോജക്ടാണിതെന്നും കാജൽ പറഞ്ഞു.\nനേരത്തെ നായികമാരായി നയൻതാര, തൃഷ തുടങ്ങിയവരുടെ പേരുകൾ ഉയർന്നുകേട്ടിരുന്നു. പിന്നീട് തമന്നയ്ക്കാണ് നറുക്ക് വീണത്. എന്നാൽ ചില കാരണങ്ങളാൽ തമന്ന പിന്മാറി. തുടർന്നാണ് അണിയറ പ്രവർത്തകർ കാജൽ അഗർവാളിനെ സമീപിച്ചത്. കാജൽ അഭിനയിക്കാൻ സമ്മതവും മൂളുകയും ചെയ്തു.\n2014 ൽ വികാസ്ബാൽ സംവിധാനം ചെയ്ത ‘ക്വീൻ’ വിവാഹം മുടങ്ങിയതുമൂലം ലണ്ടനിലേക്ക് തനിയെ ഹണിമൂണിനു പോകുകയും ജീവിതം ആഘോഷിക്കുകയും ചെയ്യുന്ന റാണി മെഹ്റ എന്ന പെൺകുട്ടിയുടെ കഥയാണ് പറഞ്ഞത്. റാണിയായി കങ്കണ ചിത്രത്തിൽ ഗംഭീര അഭിനയം കാഴ്ചവച്ചു. കങ്കണയുടെ കരിയറിലെ ഏറ്റവും മികച്ച കഥാപാത്രങ്ങളിൽ ഒന്നാണ് റാണി.\nകടുവ മുൾമുനയിൽ നിർത്തിയിരിക്കുന്ന നാട്ടിൽ നിന്നുളള വർത്തമാനങ്ങൾ\nകരീന-കരിഷ്മ പിന്നെ ജാൻവിയും ഖുഷിയും; മനം കവർന്ന് കപൂർ സഹോദരിമാർ\n‘ഇനിയെല്ലാം നേരിട്ട് മതി’, കാജൾ അഗർവാളിന്റെ കടുത്ത തീരുമാനം\nപാരീസ് നഗരത്തില് ആടിയും പാടിയും ‘ക്വീന്’ നായികമാര്\nറോണിയുടെ അറസ്റ്റ് ഞെട്ടലും അമ്പരപ്പും ഉണ്ടാക്കിയെന്ന് കാജൾ അഗർവാൾ


41 ഇഞ്ച് എന്നാല് എത്ര അടിവരുമെന്നായിരുന്നു കുഴിവെട്ടുകാരന്റെ സംശയം. ഒടുവിൽ അളവുകൾ ഇല്ലാത്ത ലോകത്തിലേക്ക് അവൻ യാത്രയായി - മലയാളം ന്യൂസ് പോർട്ടൽ\n41 ഇഞ്ച് എന്നാല് എത്ര അടിവരുമെന്നായിരുന്നു കുഴിവെട്ടുകാരന്റെ സംശയം. ഒടുവിൽ അളവുകൾ ഇല്ലാത്ത ലോകത്തിലേക്ക് അവൻ യാത്രയായി\nApril 23, 2019, 11:45 AM\nഒരു പക്ഷെ കേരളം ഒരുപോലെ ഒരു ഇതര സംസ്ഥാനക്കാരനുവേണ്ടി ഇതുപോലെ മുൻപ് പ്രാർത്ഥിക്കുകയും കണ്ണീരൊഴുക്കുകയും ചെയ്തു കാണില്ല. അമ്മയുടെ അതിക്രൂരമായ മർദ്ദനത്തെ തുടർന്ന് മരണത്തിനു കീഴടങ്ങിയ ആ കുഞ്ഞുമുഖം മലയാളികളുടെ മനസ്സിൽ എന്നുമൊരു വിങ്ങലാണ്. ഇപ്പോഴിതാ മനോരമ പത്രത്തിന്റെ ഫോട്ടോഗ്രാഫർ ആ കുഞ്ഞിനെ പറ്റി തന്റെ ഫേസ്ബുക്കിലെഴുതിയ കുറിപ്പ് വയറലാകുകയാണ്.\n41 ഇഞ്ച് സ്ഥലം മാത്രം: അടിയില്ലാത്ത അത്രയും അടിയിലേക്ക് അമ്മയുടെ പിടിവിട്ട് അവന് യാത്രയായി. ആ മൂന്നുവയസുകാരനായി മണ്ണ് അളന്നെടുക്കുമ്പോള് സാക്ഷ്യം വഹിച്ച ക്യാമറക്കു പറയാന് വീണ്ടുമൊരു അനുഭവകഥ. ഇതര സംസ്ഥാനക്കാരുടെ മരണം അത്രയൊന്നും നമ്മള് പൊതുവെ ഗൗനിക്കാറില്ല. നാടോടികളായോ തൊഴിലാളികളായോ നമ്മുടെ നാട്ടിലെത്തുന്നവരുടെ കുട്ടികള് മഴയത്തും വെയിലത്തും പൊടിയിലും ചെളിയിലുമെല്ലാം ഇറങ്ങി നടക്കുമ്പോള് നമ്മുടെ ചിലയാളുകളെങ്കിലും പറയും അവര്‍ക്ക് എന്ത് ആരോഗ്യമാണ് നമ്മുടെ കുട്ടികളെങ്ങാനുമായിരുന്നെങ്കില് എന്തെല്ലാം അസുഖം പിടിപെട്ടേനെയെന്ന്. എന്നാല് ഊരും പേരും ഇല്ലാത്തതിനാലും അവരുടെ മരണമൊക്കെ പല കണക്കിലും പെടാത്തതിനാലുമാണ് അക്കാര്യമൊന്നും നമ്മള് അറിയാത്തത്. ഇതും അങ്ങിനെ ശ്രദ്ധിക്കപ്പെടാതെ പോകേണ്ട ഒന്നായിരുന്നു. കൊച്ചി ഏലൂരിലെ പരുക്കേറ്റ ആ മൂന്നുവയസുകാരനെ ആശുപത്രിയില് എത്തിച്ചതുമുതല് അവിടുത്തെ ഡോക്ടര്‍മാര്‍ക്കു തോന്നിയ സംശയമാണ് കുട്ടിയെ മര്‍ദിച്ചതെന്നുള്ള കാര്യത്തിലേക്കും, തുടര്‍ന്ന് ബംഗാളി അച്ഛനെയും ജാര്‍ഖണ്ഡ് അമ്മയെയും ചോദ്യം ചെയ്യുന്നതിലേക്കും വഴിയൊരുക്കിയത്. തൊടുപുഴയില് അടുത്തിടെ ഇത്തരത്തില് മരിച്ച കുട്ടിയെപ്പോലെ അധികം ദിവസമൊന്നും ഇവന് കിടക്കേണ്ടിവന്നില്ല. ബുധനാഴ്ച ആശുപത്രിയിലെത്തിച്ചു വെള്ളിയാഴ്ച മരിച്ചു.\nമാതാപിതാക്കള് പൊലീസ് പിടിയിലായതിനാല് സംസ്കാരമൊക്കെ എങ്ങിനെ നടത്തുമെന്ന് ആശങ്ക ഉണ്ടായിരുന്നെങ്കിലും കളമശേരി പാലയ്ക്കാമുകള് മുഹിയുദ്ദീന് ജുമാ മസ്ജിദിലെ ഒട്ടേറെ ആളുകള് ഇതിനായി സഹായിച്ചു. അതിലൊരാളാണ് കുട്ടിയുടെ അളവെടുക്കാനായി മോര്‍ച്ചറിയിലെത്തിയത്. 41 ഇഞ്ച് എന്നാല് എത്ര അടിവരുമെന്നായിരുന്നു അദ്ദേഹത്തിന്റെ സംശയം. കുട്ടിയുടെ നീളം 41 ഇഞ്ച്. അതു കുഴിവെട്ടുകാരനെ അറിയിക്കണം. ഗൂഗിളില് പരതി മൂന്നടിയോടടുത്ത് മാത്രമേ ആ കുട്ടിയ്ക്കു കിടക്കാന് നീളം ആവശ്യമുള്ളുവെന്ന് അറിയിച്ചു. ആ ചോദ്യത്തില്‍നിന്നു പിറന്നതാണ് ഈ ചിത്രം. അതെ ചിത്രത്തിലേതുപോലെ തന്നെ അവന് പോയി… അളവുകളില്ലാത്ത ലോകത്തിലേക്ക്…\nകടപ്പാട് : Josekutty Panackal\nട്രെയിനില് ആഹാര പദാര്‍ത്ഥങ്ങള് സൂക്ഷിക്കുന്നത് കക്കൂസിനരികെയും സീറ്റുകള്‍ക്കടിയിലും, ഗുരുതര വീഴ്ച\nആര്‍ത്തവ സമയത്ത് കല്ലട ബസ്സില് തനിക്കുണ്ടായ ദുരനുഭവം പങ്കുവെച്ച് അരുന്ധതിയും


നടി മഞ്ജുവും സംഘവും ഹിമാചലിൽ കുടുങ്ങി; ഭക്ഷണവും ഫോണുമില്ല | Malayalam News\nനടി മഞ്ജുവും സംഘവും ഹിമാചലിൽ കുടുങ്ങി; ഭക്ഷണവും ഫോണുമില്ല\nന്യൂദൽഹി- സിനിമാ ചിത്രീകരണത്തിനായി ഹിമാചലിൽ പോയ നടി മഞ്ജു വാര്യരും സംഘവും ഹിമാചലിൽ പ്രളയത്തിൽ കുടുങ്ങി. ഭക്ഷണമടക്കം കിട്ടാത്ത സഹചര്യമാണെന്നും ഫോണിന്റെ ചാർജടക്കം തീർന്ന സ്ഥിതിയാണെന്നും മഞ്ജു വാരിയർ സഹോദരൻ മധു വാര്യരെ അറിയിക്കുകയായിരുന്നു. സനൽ കുമാർ ശശിധരന്റെ ചിത്രമായ കയറ്റത്തിന്റെ ചിത്രീകരണത്തിനാണ് ഇവർ ഹിമാചലിൽ എത്തിയത്.\nവിനോദസഞ്ചാരികൾ ഉൾപ്പെടെ ഇരുന്നൂറ് പേർ ഇവർ താമസിക്കുന്ന സ്ഥലത്ത് കുടങ്ങിയിരിക്കുകയാണ്. രണ്ടു ദിവസത്തേക്കുള്ള ഭക്ഷണം മാത്രമേ ഇവരുടെ പക്കലുള്ളൂ. ഇന്റർനെറ്റ്, ഫോൺ സൗകര്യങ്ങളൊന്നും ലഭിക്കുന്നില്ല. നിലവിൽ ഇവരുള്ള സ്ഥലം സുരക്ഷിതമാണ്. മഞ്ജു വിളിച്ച നമ്പരിലേക്ക് തിരിച്ചുവിളിച്ചിട്ട് കിട്ടുന്നില്ലെന്നും കേന്ദ്രമന്ത്രി വി. മുരളീധരനെ വിവരമറിയിച്ചിട്ടുണ്ടെന്നും മധു വാര്യർ പറഞ്ഞു.\nIndia Manju warrier himachal


ഹെയ്തിയിൽ തട്ടിക്കൊണ്ട്പോയ മിഷനറിമാരിൽ മൂന്ന് പേർക്ക് മോചനം – Christian Express News\nഹെയ്തിയിൽ നിന്ന് ഒക്ടോബർ 16-ന് തട്ടിക്കൊണ്ടുപോയ 17 ക്രിസ്ത്യൻ എയ്ഡ് മിനിസ്ട്രി മിഷനറിമാരിൽ മൂന്ന് പേരെ കൂടി ഞായറാഴ്ച രാത്രി വിട്ടയച്ചു, കുപ്രസിദ്ധമായ 400 മാവോസോ സംഘം ബന്ദികളാക്കിയ 12 സഹപ്രവർത്തകർക്ക് വേണ്ടിയുള്ള പ്രാർത്ഥനകൾ തുടരണമെന്ന് ഒഹായോ ആസ്ഥാനമായുള്ള ക്രിസ്ത്യൻ എയ്ഡ് മിനിസ്ട്രി പത്രകുറിപ്പിൽ തിങ്കളാഴ്ച അറിയിച്ചു.\n“ഇന്നലെ രാത്രി മൂന്ന് ബന്ദികളെ കൂടി വിട്ടയച്ചതിൽ ഞങ്ങൾ ദൈവത്തോട് നന്ദിയുള്ളവരാണ്,” ക്രിസ്ത്യൻ എയ്ഡ് മിനിസ്ട്രി തിങ്കളാഴ്ച രാവിലെ പ്രസ്താവനയിൽ പറഞ്ഞു. “മോചിതരായവർ സുരക്ഷിതരാണ്, അവർ നല്ല മാനസികാവസ്ഥയിലാണെന്ന് വിശ്വസിക്കുന്നു” സംഘടന കൂട്ടിച്ചേർത്തു.\n“മുമ്പത്തെ പോലെ, വിട്ടയച്ച ആളുകളുടെ പേരുകൾ, റിലീസ് ചെയ്ത സാഹചര്യങ്ങൾ, അല്ലെങ്കിൽ മറ്റേതെങ്കിലും വിശദാംശങ്ങൾ എന്നിവ നൽകാൻ ഞങ്ങൾക്ക് തൽക്കാലം കഴിയില്ല.” ബാക്കിയുള്ള ബന്ദികൾക്കായി അടുത്ത മൂന്ന് ദിവസങ്ങളിൽ ഉപവാസത്തിലും പ്രാർത്ഥനയിലും പങ്കെടുക്കാൻ ലാഭേച്ഛയില്ലാതെ പ്രവർത്തിക്കുന്നവരോട് അവർ അഭ്യർത്ഥിച്ചു. “ഇപ്പോഴും തടവിൽ കഴിയുന്നവർക്കും മോചിപ്പിക്കപ്പെട്ടവർക്കും വേണ്ടി ദയവായി പ്രാർത്ഥിക്കുന്നത് തുടരുക,” പ്രസ്താവനയിൽ പറഞ്ഞു. “എല്ലാ ബന്ദികളും അവരുടെ പ്രിയപ്പെട്ടവരുമായി വീണ്ടും ഒന്നിക്കണമെന്ന് ഞങ്ങൾ ആഗ്രഹിക്കുന്നു. നിങ്ങളുടെ പ്രാർത്ഥനക്കും പിന്തുണക്കും നന്ദി അറിയിക്കുന്നു.”\nരോഗികളായ മുതിർന്ന രണ്ട് മിഷനറിമാരെ രണ്ടാഴ്ചയ്ക്ക് മുൻപ് വിട്ടയച്ചിരുന്നു. 400 മാവോസോ സംഘത്തലവൻ വിൽസൺ ജോസഫ്\nഒരു മിഷനറിക്ക് 1 മില്യൺ ഡോളർ വീതം നൽകിയില്ലെങ്കിൽ എല്ലാ മിഷനറിമാരെയും കൊല്ലുമെന്ന് ഭീഷണിപ്പെടുത്തിയിട്ടും മോചനദ്രവ്യം നൽകിയിട്ടില്ലെന്ന് ആദ്യ രണ്ട് റിലീസുകളെ കുറിച്ച് അറിവുള്ള ഒരു സ്രോതസ്സ് ദി മിയാമി ഹെറാൾഡിനോട് പറഞ്ഞതായി പത്രം റിപ്പോർട്ട് ചെയ്തു.\nതട്ടിക്കൊണ്ടുപോക്കപ്പെട്ട സംഘത്തിൽ ആറ് പുരുഷന്മാരും ആറ് സ്ത്രീകളും അഞ്ച് കുട്ടികളും ഉൾപ്പെടുന്നു, അതിൽ 16 അമേരിക്കക്കാരും ഒരാൾ കാനടക്കാരനും ആണ്. മിഷനറി സംഘത്തിൽ 8 മാസം മുതൽ 48 വയസ്സ് വരെ പ്രായമുള്ളവരാണ് ഉള്ളത്.


Mucobenz in Malayalam ഉപയോഗങ്ങൾ, ഡോസേജ്, പാർശ്വഫലങ്ങൾ, പ്രയോജനങ്ങൾ, പ്രതിപ്രവർത്തനങ്ങൾ, മുന്നറിയിപ്പ് - Mucobenz upayogangal, dossge, parswafalangal, prayojanangal, prathipravarthanangal, munnariyippu\nMucobenz നേട്ടങ്ങളും ഉപയോഗങ്ങളും- Mucobenz Benefits & Uses in Malayalam- Mucobenz nettangalum upayogangalum\nMucobenz ഡോസേജും കഴിക്കേണ്ട വിധവും- Mucobenz Dosage & How to Take in Malayalam - Mucobenz dosagum kazhikkenda vidavum\nMucobenz പാർശ്വഫലങ്ങൾ- Mucobenz Side Effects in Malayalam- Mucobenz paarswafalangal\nMucobenz ബന്ധപ്പെട്ട മുന്നറിയിപ്പുകൾ- Mucobenz Related Warnings in Malayalam- Mucobenz bandhappeṭṭa munnaṟiyippukaḷ\nMucobenz വൈരുദ്ധ്യങ്ങൾ- Mucobenz Contraindications in Malayalam- Mucobenz vairudyangal\nMucobenz സംബന്ധിച്ച് പൊതുവെയുള്ള ചോദ്യങ്ങൾ- Frequently asked Questions about Mucobenz in Malayalam- Mucobenz sambandhichu pothuveyulla chodyangal\nMucobenz ഭക്ഷണവും മദ്യവുമായുള്ള പ്രതിപ്രവർത്തനങ്ങൾ- Mucobenz Interactions with Food and Alcohol in Malayalam- Mucobenz bhakshnavum madyavumaayulla prathipravarthanangal\nMucobenz നേട്ടങ്ങളും ഉപയോഗങ്ങളും - Mucobenz Benefits & Uses in Malayalam - Mucobenz nettangalum upayogangalum\nMucobenz പിൻവരുന്നവ ചികിത്സിക്കാൻ ഉപയോഗിക്കുന്നു\nMucobenz ഡോസേജും കഴിക്കേണ്ട വിധവും - Mucobenz Dosage & How to Take in Malayalam - Mucobenz dosagum kazhikkenda vidavum\nMucobenz-ന്റെ ചേരുവകൾ - Mucobenz Active Ingredients in Malayalam - Mucobenz-nte cheruvakal\nMucobenz പാർശ്വഫലങ്ങൾ - Mucobenz Side Effects in Malayalam - Mucobenz paarswafalangal\nMucobenz ഉപയോഗിക്കുമ്പോൾ പിൻവരുന്ന പാർശ്വഫലങ്ങൾ കാണപ്പെടുന്നതായി ഗവേഷണം സൂചിപ്പിക്കുന്നു -\nMucobenz ബന്ധപ്പെട്ട മുന്നറിയിപ്പുകൾ - Mucobenz Related Warnings in Malayalam - Mucobenz bandhappeṭṭa munnaṟiyippukaḷ\nMucobenz-ന്റെ ഉപയോഗം ഗർഭിണികൾക്കു സുരക്ഷിതമാണോ?\nഗർഭിണികളിൽ Mucobenz-ന്റെ സുരക്ഷ സംബന്ധിച്ച ഗവേഷണങ്ങൾ നടന്നിട്ടില്ല. അതിനാൽ ഗർഭകാലത്ത് Mucobenz സുരക്ഷിതമാണോ എന്നു പറയാൻ കഴിയില്ല.\nMucobenz-ന്റെ ഉപയോഗം മുലയൂട്ടുന്ന സമയത്ത് സുരക്ഷിതമാണോ?\nമുലയൂട്ടുന്ന സ്ത്രീകളിൽ Mucobenz-നുള്ള പാർശ്വഫലങ്ങൾ വളരെ മൃദുവാണ്.\nMucobenz വൃക്കകളെ എങ്ങനെയാണ് ബാധിക്കുന്നത്?\nMucobenz-ന് വൃക്ക-നുമേൽ വളരെ മൃദുവായ പാർശ്വഫലങ്ങൾ ആണുള്ളത്.\nMucobenz കരളിനെ എങ്ങനെ ബാധിക്കുന്നു?\nനിങ്ങൾക്ക് കരൾ-നു ഹാനി ഉണ്ടാകുമെന്ന ഭീതിയില്ലാതെ Mucobenz കഴിക്കാൻ കഴിയും.\nMucobenz ഹൃദയത്തെ എങ്ങനെ ബാധിക്കുന്നു?\nMucobenz-ന് ഹൃദയം-നുമേൽ പാർശ്വഫലങ്ങൾ ഒന്നുമില്ല.\nMucobenz വൈരുദ്ധ്യങ്ങൾ - Mucobenz Contraindications in Malayalam - Mucobenz vairudyangal\nപിൻവരുന്ന രോഗങ്ങളിൽ ഏതെങ്കിലും നിങ്ങൾക്ക് ഉണ്ടെങ്കിൽ ഡോക്ടർ നആവശ്യപ്പെടാത്തപക്ഷം Mucobenz കഴിക്കരുത് -നിങ്ങളോട്\nMucobenz സംബന്ധിച്ച് പൊതുവെയുള്ള ചോദ്യങ്ങൾ - Frequently asked Questions about Mucobenz in Malayalam - Mucobenz sambandhichu pothuveyulla chodyangal\nMucobenz ഒരിക്കൽ ഉപയോഗിച്ചാൽ തുടർന്ന് ഉപയോഗിക്കാനുള്ള ആസക്തി തോന്നുമോ?\nMucobenz-നോട് ആസക്തി ഉളവാകുന്നതായി റിപ്പോർട്ട് ചെയ്യപ്പെട്ടിട്ടില്ല.\nഅതെ, Mucobenz കഴിച്ചശേഷം വാഹനമോ ഭാരിച്ച മെഷീനുകളോ പ്രവർത്തിപ്പിക്കാനാകും. കാരണം അത് ആളിൽ മയക്കം ഉണ്ടാക്കുന്നില്ല.\nഅതെ, എന്നാൽ Mucobenz ഡോക്ടറുടെ ഉപദേശപ്രകാരം മാത്രം കഴിക്കുക.\nMucobenz കൊണ്ട് മാനസിക വൈകല്യങ്ങൾ ചികിത്സിക്കാൻ സാധ്യമല്ല.\nMucobenz ഭക്ഷണവും മദ്യവുമായുള്ള പ്രതിപ്രവർത്തനങ്ങൾ - Mucobenz Interactions with Food and Alcohol in Malayalam - Mucobenz bhakshnavum madyavumaayulla prathipravarthanangal\nആഹാരവും Mucobenz-ഉം തമ്മിലുള്ള പ്രതിപ്രവർത്തനം\nഭക്ഷണസാധനങ്ങൾ Mucobenz-വുമായി പ്രതിപ്രവർത്തിക്കുന്നതു സംബന്ധിച്ചുള്ള വിവരങ്ങൾ ലഭ്യമല്ല. ഇതിൽ ഗവേഷണം നടക്കാത്തതാണ് കാരണം.\nമദ്യവും Mucobenz-ഉം തമ്മിലുള്ള പ്രതിപ്രവർത്തനം\nഗവേഷണൺ നടന്നിട്ടില്ലാത്തതിനാൽ, Mucobenz കഴിക്കുമ്പോൾ മദ്യം കുടിക്കുന്നതിന്റെ പാർശ്വഫലങ്ങളെ കുറിച്ച് ഒന്നും പറയാനാവില്ല.\nMucobenz ന് പകരമുള്ള മറ്റു മരുന്നുകൾ എല്ലാം കാണുക - Substitutes for Mucobenz in Malayalam\nMucobenz വിലയും പാക്ക് സൈസും - Mucobenz Price and Pack Size in Malayalam - Mucobenz vilayum pack saisum\nനിങ്ങൾ അല്ലെങ്കിൽ നിങ്ങളുടെ കുടുംബത്തിലെ ഒരാൾ Mucobenz കഴിച്ചുവോ ? ദയവായി ഒരു സർവ്വേ നടത്തി മറ്റുള്ളവരെ സഹായിക്കുക\nഡോക്ടർ ഉപദേശിച്ചതനുസരിച്ച് നിങ്ങൾ Mucobenz കഴിച്ചുവോ ?\nനിങ്ങൾ എത്രമാത്രം Mucobenz ?\nനിങ്ങൾ ഭക്ഷണം കഴിഞ്ഞശേഷമോ അതോ അതിനുമുൻപാണോ Mucobenz കഴിച്ചത്?\nനിങ്ങൾ എപ്പോഴാണ് Mucobenz ഉപയോഗിക്കുന്നത് ?


താരസംഘടനയുമായി ബന്ധപ്പെട്ട വിവാദങ്ങൾ നിരാശപ്പെടുത്തുന്നു; ആ നടി തനിക്ക് മകളെ പോലെ; ദിലീപ് അനിയനെ പോലെയും; ഇന്ദ്രൻസ് വെളിപ്പെടുത്തുന്നു. | Truevision News\nപൊതു സമൂഹത്തിൽ ചർച്ച ചെയ്തു പലരെയും പലരുടെയും ആളായിട്ട് ചിത്രീകരിക്കും. നമ്മൾ എന്തേലും പറഞ്ഞാൽ ഓ അത് ഇന്നെയാളുടെ പക്ഷമാ എന്ന പ്രചാരണം വരും. അത് ഒരു വലിയ പേടിയാണ്\nകഴിഞ്ഞ മുപ്പതിലേറെ വർഷങ്ങളായി ഇന്ദ്രൻസ് മലയാള സിനിമയിൽ ഉണ്ട്. ഇതുവരെ നൂറുകണക്കിന് സിനിമകളിൽ അഭിനയിച്ചു. ഈയടുത്താണ് സംസ്ഥാന ചലച്ചിത്ര പുരസ്‌കാരം ഈ നടനെ തേടിയെത്തിയത്. ഇന്ദ്രൻസിനെ സംബന്ധിച്ചിടത്തോളം അവാർഡിന് മുൻപും അവാർഡിന് ശേഷവും എന്നൊന്നില്ല. എല്ലായ്പ്പോഴും ഒരുപോലെയാണ് ഈ നടൻ.\nമലയാള സിനിമയിലെ സൗമ്യമായ സാന്നിധ്യം. അഭിനയം അദ്ദേഹത്തിന്റെ കർമ്മ രംഗമാണ്. അതിനോട് നൂറു ശതമാനം നീതി പുലർത്താൻ ശ്രമിക്കുകയും ചെയ്യുന്നു. വിവാദങ്ങളിൽ നിന്നെല്ലാം ഒഴിഞ്ഞു മാറി സുരേന്ദ്രൻ എന്ന ഇന്ദ്രൻസ് യാത്ര തുടരുകയാണ്. വ്യക്തമായ കാഴ്ചപ്പാടുകളോടെ.. ട്രൂവിഷൻ ന്യൂസ് എക്സിക്യുട്ടീവ് എഡിറ്റർ ഷിജിത്ത് വായന്നൂരുമായി ഇന്ദ്രൻസ് മനസ്സ് തുറക്കുകയാണ്…ഇന്ദ്രൻസുമായി ഷിജിത്ത് വായന്നൂർ നടത്തിയ സംഭാഷണം .\nഷിജിത്ത് വായന്നൂർ : – സംസ്ഥാന ചലച്ചിത്ര പുരസ്‌കാരത്തിന് തെരഞ്ഞെടുക്കപ്പെട്ടതിനു ശേഷം ഇന്ദ്രൻസ് എന്ന നടന്റെ കരിയറിൽ വന്ന മാറ്റങ്ങൾ എന്തൊക്കെയാണ് ?\nഇന്ദ്രൻസ് : –എന്നിൽ വന്ന മാറ്റം എന്താണ് എന്നുള്ളത് എന്നേക്കാൾ ഉപരി മറ്റുള്ളവർക്കല്ലേ മനസ്സിലാവുകയുള്ളൂ. സിനിമയൊക്കെ നേരത്തെ പോലെ തന്നെ. കുറച്ചുകൂടി സിനിമകൾ കൂടുതൽ വരുന്ന പോലെ തോന്നുന്നുണ്ട്. പിന്നെ ഒരുപാട് പരിപാടികൾക്കൊക്കെ വിളിക്കുന്നു. സ്വീകരണങ്ങളും മറ്റും ഉള്ളത് കൊണ്ട് കുറച്ചു കൂടുതൽ സമയം അതിനു കൂടെ വേണ്ടി വരുന്നു.\nഅംഗീകാരമൊക്കെ ലഭിച്ചതിനു ശേഷം ഇപ്പോൾ വരുന്ന കഥാപാത്രങ്ങൾ ഏതാണ്ട് ഒരേ മട്ടിലായിപ്പോകുന്നു എന്ന തോന്നൽ ഉണ്ടോ ?\nഇന്ദ്രൻസ് :–അല്ല..അല്ല..ആ തരത്തിലുള്ള കുറെ പേര് ..നമുക്ക് പരിചയമില്ലാത്തവർ കഥയൊക്കെ പറയാൻ വന്നു എന്നേയുള്ളൂ. മറ്റുള്ളതൊക്കെ മുൻപ് ചെയ്ത പോലെ കോമഡി ഒക്കെയുള്ള കഥാപാത്രങ്ങൾ തന്നെയാണ്. ഇപ്പോൾ ചെയ്തുകൊണ്ടിരിക്കുന്നതും അങ്ങനെ തന്നെ. വേറിട്ട കഥകൾ ഒക്കെ വരുന്നുണ്ട്. അതിനൊക്കെ കൂടുതൽ സമയം നിൽകണമല്ലോ. അതുകൊണ്ട് അല്പം പേടിയുമാണ്.വളരെ സൂക്ഷിച്ച ഇടപെടാറുള്ളൂ.\nകഥകളും സംവിധായകരെയും തെരഞ്ഞെടുക്കുന്നതിൽ ഇപ്പോൾ കൂടുതൽ ശ്രദ്ധിക്കുന്നുണ്ട് അല്ലെ ?\nഇന്ദ്രൻസ് : — പണ്ടേ അങ്ങനെയൊന്നുമില്ല . നമുക്ക് ചെറിയ ചെറിയ പടങ്ങൾ ഒക്കെത്തന്നെയല്ലേ വരുന്നത്. അത് എങ്ങനെ ആയാലും വിളിക്കുന്നതിനൊക്കെ പോകാറുണ്ട്.പിന്നെ സിനിമ ഗൗരവത്തോടെ കാണുന്ന ആൾക്കാരുടെ കൂട്ടത്തിലും അതിനോടൊത്തുള്ള വേഷം കിട്ടും. വലുപ്പ ചെറുപ്പം നോക്കാറില്ല. എത്ര ചെറുതായാലും വലുതായാലും ഏറ്റെടുക്കും.\nഅംഗീകാരത്തിന് ശേഷമാണ് ഇന്ദ്രൻസ് എന്ന നടൻ പൊതു സമൂഹത്തിൽ വലിയ നിലയിൽ സ്വീകാര്യനാവുന്ന സ്ഥിതിവിശേഷം ഉണ്ടായത്. പൊതു വേദികളിലൊക്കെ മുഖ്യ സാന്നിധ്യമാവുന്നു.കേരളം മുഴുവൻ യാത്ര ചെയ്യേണ്ടി വരുന്നു. എന്ത് തോന്നുന്നു ?\nഇന്ദ്രൻസ് : –ഒരുപാട് പേര് നമ്മളെ ശ്രദ്ധിക്കുന്നുണ്ടല്ലോ,സ്നേഹം ഉണ്ടല്ലോ എന്നൊക്കെ തോന്നും. അതുകൊണ്ട് പലതും ഒഴിവാക്കാനും പറ്റുന്നില്ല. ഒഴിവാക്കാതെ നിവൃത്തിയില്ല എന്ന് വരുമ്പോൾ വിഷമം തോന്നും. എങ്കിലും യാത്ര കൂടുതൽ വേണ്ടി വരുന്നു. എന്നിട്ട് പോലും പലപ്പോഴും പലരും വിളിക്കുന്നിടത്ത് പോകാൻ പറ്റുന്നില്ല. അതൊരു പ്രയാസമായിട്ട് നിൽക്കുന്നു.\nആദ്യ കാലത്തെ കഥാപാത്രങ്ങൾ വെറും കോമഡി ലൈനിൽ അത് തന്നെ പലപ്പോഴും അരോചകമാവുന്ന കോമഡി കൈകാര്യം ചെയ്യുന്നവ ആയിരുന്നു. പക്ഷെ ഇപ്പോൾ അഭിനയ സാധ്യതയുള്ള കഥാപാത്രങ്ങൾ വരുന്നു. ഇപ്പോഴാണോ ഒരു നടൻ എന്ന നിലയിൽ തൃപ്തി തോന്നുന്നത്?\nഇന്ദ്രൻസ് : –നേരത്തെയും എനിക്ക് തൃപ്തിയുണ്ട്. ചിരി വരുത്തുന്ന തമാശ സ്വഭാവമുള്ള കഥാപാത്രങ്ങൾ ആണെങ്കിൽ പോലും അത് നന്നായി ഫലിക്കും എന്ന് കണ്ടാൽ തൃപ്തി തന്നെയാണ്. എന്റെ രൂപം ഒക്കെ വെച്ചുകൊണ്ടാവാം സീരിയസ് കാരക്ടർ ലഭിക്കാതിരുന്നത്. എനിക്കത് പറ്റില്ല എന്ന് തോന്നിയിട്ടുണ്ടാവാം. പക്ഷെ കാലം കുറെയങ്ങു മാറിയില്ലേ.. പുതിയ മാറ്റങ്ങൾ ഒക്കെ വരുന്ന കൂട്ടത്തിൽ ഞാനും എന്റെ രീതികളിലും ഒക്കെ അറിയാതെ മാറ്റങ്ങൾ ഉണ്ടായിട്ടുണ്ടാവാം. സിനിമ തന്നെ മൊത്തം മാറിയ കൂട്ടത്തിൽ നമുക്കും മാറ്റങ്ങൾ വന്നിരിക്കാം. ഒന്നും ബോധപൂർവ്വമല്ല എന്നത് സത്യമാണ്.\nകരിയറിന്റെ ഈ യാത്രക്കിടയിൽ ഏതൊക്കെ സംവിധായകർ ആവാം ഇന്ദ്രൻസിലെ നടനെ ഫലപ്രദമായിട്ട് ഉപയോഗിച്ചിട്ടുണ്ടാവുക ?\nഇന്ദ്രൻസ് : –അത് പറയാൻ ബുദ്ധിമുട്ടുണ്ട്. കാരണം എനിക്കിപ്പോ അംഗീകാരം കിട്ടിയ പടവും കമ്മിറ്റ് ചെയ്ത പടങ്ങളുമൊക്കെ ചെയ്യുന്നത് പുതിയ ആൾക്കാരാ . മൺറോതുരുത്ത് ചെയ്ത മനു ആയാലും ആളൊരുക്കാം ചെയ്ത അഭിലാഷ് ആയാലും ..അവരൊക്കെ അധികം അങ്ങനെ സിനിമ ചെയ്യുന്നവരല്ല. പിന്നെ ആദ്യകാലത്ത് മാറ്റം വരുന്ന കഥാപാത്രങ്ങൾ ലഭിച്ചത് ടി വി ചന്ദ്രൻ സാറ് , എം പി സുകുമാരൻ നായര് തുടങ്ങിയവരുടെ സിനിമകളിലാണ്. കോമഡീന്നു വേറിട്ട ചില വേഷങ്ങൾ കിട്ടി. ഒരുപാട് പരിചയമുള്ള ഡയറക്ടേഴ്സിനെക്കാളും കോമഡിയിൽ നിന്ന് മാറി ചെയ്യാൻ കിട്ടിയ അവസരങ്ങളൊക്കെ പുതിയ ആൾകാരുടേതായിരുന്നു .\nഓരോ ഘട്ടത്തിലും ഉയർന്നു വരുന്നവർ ആ കാലത്തെ പ്രത്യേകതയുള്ള കലാകാരൻമാർ ആയിരിക്കും . ഇപ്പോൾ പുതിയ എഴുത്തുകാരും സംവിധായകരും ഒക്കെ വരികയാണ്. ഇവരിൽ താങ്കൾ പുലർത്തുന്ന പ്രതീക്ഷ എങ്ങനെയാണ് ?\nഇന്ദ്രൻസ് : –പൊതുവിൽ നമ്മളൊക്കെ പഴയ ആൾക്കാരാണെന്ന ഒരു തോന്നൽ വരുത്താതിരിക്കുക എന്നതാണ്. ഇപ്പോഴത്തെ മാറ്റങ്ങൾ നമ്മൾ കാണുന്നുണ്ട്. പക്ഷെ അത് അറിയാത്തവരുമുണ്ട്. നമ്മളെക്കാളും ധാരണ ഉള്ളവരും ഉണ്ട്. അവരോടൊപ്പം ചേർന്ന് നില്ക്കാൻ പാടുപെടുന്നുണ്ട്. അതോടൊപ്പം തന്നെ പഴയ ആൾക്കാരിൽ പെട്ടതാണെന്ന് തോന്നി ആശയകുഴപ്പം വരുത്താതിരിക്കാനും ശ്രദ്ധിക്കാറുണ്ട്. പക്ഷെ പ്രതീക്ഷ പുതിയ തലമുറയിൽ തന്നെയാ. തലമുറകൾ ഇങ്ങനെ മാറി വരികയല്ലേ. അവർക്കൊപ്പം നിന്ന് പോകുന്നത് കൊണ്ട് ഈ മാറ്റം നന്നായി ആസ്വദിക്കാനും പറ്റുന്നുണ്ട്.അത് കൂടുതൽ പ്രതീക്ഷ നല്കുന്നു.\nസിനിമയിലെ വേർതിരിവുകൾ ഇപ്പോഴുമുണ്ടോ ? ആർട്ട് കൊമേർഷ്യൽ എന്ന രീതിയിൽ..അതോ ഇതിനു രണ്ടിനും ഇടയിൽ നിൽക്കുന്ന സിനിമകളും പ്രേക്ഷകർ സ്വീകരിക്കുന്നുണ്ട്. താങ്കൾക്ക് ഈ വേർതിരിവുകൾ അനുഭവപ്പെട്ടിട്ടുണ്ടോ ?\nഇന്ദ്രൻസ് : –വേർതിരിവ് ഉണ്ട് . എന്നാൽ മുൻപ് ഉള്ളതുപോലെ ഇല്ല. പണ്ട് അങ്ങനെയൊക്കെ ഉള്ള പടങ്ങളുടെ ഇടയിലാണ് നമ്മൾ ‘ചാപ്പ’യും ‘ഒരിടത്തൊരു ഫയൽവാനും’ ഒക്കെ കണ്ടത്. വേർതിരിവ് ഉള്ള കാലത്ത് തന്നെയാണ് ഇത്തരം പടങ്ങളും വന്നു ശ്രദ്ധിക്കപ്പെട്ടത്. അത് എല്ലാ കാലത്തും വന്നു കൊണ്ടിരിക്കുന്നു. ഒരു നിശബ്ദതയിൽ വളരെ മൂർച്ചയുള്ള വിഷയങ്ങൾ പറയുന്ന സിനിമകൾ വന്നുകൊണ്ടിരിക്കുന്നു.\nമലയാള സിനിമ ഒരു വലിയ ഇൻഡസ്ട്രിയാണ് . ഇവിടെ ഇന്ദ്രൻസ് എന്ന നടന്റെ പ്രാധാന്യം സ്വയം വിലയിരുത്തുന്നത് എങ്ങനെയാണ് ?\nഇന്ദ്രൻസ് : — ( ചിരിക്കുന്നു ) ഒന്നുമല്ല. അതുകൊണ്ടുതന്നെ എന്തെങ്കിലും അടയാളപ്പെടുത്തണം. ഈ ചോദ്യത്തിൽ പറഞ്ഞ പോലെ നല്ല സിനിമകൾ ചെയ്തു അടയാളപ്പെടുത്തണം എന്നുണ്ട്. ഭാവിയിൽ സിനിമയേക്കുറിച്ചു പഠിക്കാനും അന്വേഷിക്കാനും ഇറങ്ങുന്ന ഒരു വിദ്യാർത്ഥിയെ ഓർമ്മപ്പെടുത്താൻ പറ്റുന്ന വിധത്തിൽ സിനിമ ചെയ്തു വെക്കണം എന്നുണ്ട്.\nഈയിടെ ഇറങ്ങിയ സിനിമകളിൽ മിക്കതിലും തനി നാടൻ സാമൂഹ്യ ജീവിതവുമായി അടുത്ത് നിൽക്കുന്ന കഥാപാത്രങ്ങൾ ആണ് ലഭിച്ചത്. അങ്ങനെയുള്ളവ പിന്നെയും വരുന്നു. കഥാപാത്രങ്ങൾ ഒരേ പാറ്റേണിൽ ആയിപോകുന്നു എന്ന് തോന്നുന്നുണ്ടോ ?\nഇന്ദ്രൻസ് : –ഇല്ല..ഇല്ല ..ഒരുപാട് വ്യത്യാസം വരുന്ന കഥാപാത്രങ്ങൾ കിട്ടുന്നുണ്ട്. പിന്നെ ഞാൻ ചെയ്യുമ്പോൾ ഒരു വലിയ മാറ്റം\nകണ്ടെന്നു വരില്ല. അതുകൊണ്ടു തന്നെ ഞാൻ ശബ്ദത്തിലോ ശരീര ഭാഷയിലോ ഒക്കെ പരമാവധി ശ്രദ്ധിക്കാറുണ്ട്. എന്നാലും ആ കാരക്ടർ എന്റെ കയ്യീന്ന് വിട്ടുപോകരുതെന്നും ഉണ്ട്. ഒരുപാട് വ്യത്യസ്തതയുള്ള കഥാപാത്രങ്ങൾ ലഭിക്കുന്നുണ്ട്.\nമലയാള സിനിമയിൽ ഇത് പലതരത്തിലുള്ള വിവാദങ്ങളുടെ കാലം കൂടിയാണ്. താര സംഘടനയായ ‘അമ്മ ‘ യാണ് ഇതിൽ ഒരു ഭാഗത്തുള്ളത്. താങ്കൾ പക്ഷെ പരസ്യമായ പ്രതികരണമൊന്നും ഇതുസംബന്ധിച്ചു നടത്തിയിട്ടില്ല. കാര്യങ്ങൾ ശരിയായി വിലയിരുത്തുമ്പോൾ എന്താണ് തോന്നുന്നത് ?\nഇന്ദ്രൻസ് : — അതൊക്കെ നമ്മളെ നിരാശപ്പെടുത്തുന്നു എന്ന് മാത്രമേയുള്ളൂ. പക്ഷെ കുഴപ്പങ്ങൾ ഒന്നും വരില്ല എന്ന് തോന്നുന്നു. കാരണം ആ സംഘടന കുറെ പേരെയൊക്കെ സഹായിക്കാൻ ഉദ്ദേശിച്ചൊക്കെ കൂടിയുള്ളതാണ്. അങ്ങനെ കുറെ കാര്യങ്ങൾ ചെയ്യുന്നുമുണ്ട്. പിന്നെ എല്ലാത്തിലും കുറച്ചു കൂടുതൽ ഉത്സാഹമുള്ളവർ ഉണ്ടല്ലോ.. അത് അതിന്റെ വഴിക്കെ പോകൂ. എങ്കിലും സംഘടനക്ക് ദോഷം വരാതിരുന്നെങ്കിൽ എന്ന് ആശിച്ചു പോകുന്നു.\nമോഹൻലാലിനെ ചലച്ചിത്ര പുരസ്‌കാര വിതരണ ചടങ്ങിൽ മുഖ്യാഥിതി ആക്കുന്നതിനെതിരെ ചിലർ വിമർശനം ഉയർത്തിയിട്ടുണ്ട്.ആ വാർത്തകൾ ശ്രദ്ധിച്ചിരുന്നോ ?\nഇന്ദ്രൻസ് : — ഇല്ല ..അങ്ങനെ ഒരു വാർത്ത ശ്രദ്ധിച്ചിട്ടില്ല.\nമറ്റൊരു വലിയ സംഭവമാണ് ദിലീപ് ഉൾപ്പെട്ട നടിയെ ആക്രമിച്ച കേസ് . ദിലീപിന്റെ ആദ്യകാല സിനിമകൾ തൊട്ട് ഒടുവിൽ ഇറങ്ങിയ കമ്മാര സംഭവം വരെയുള്ളതിൽ ഒട്ടു മിക്ക ചിത്രങ്ങളിലും താങ്കൾ അഭിനയിച്ചിട്ടുണ്ട്. ദിലീപുമായി ബന്ധപ്പെട്ട സംഭവങ്ങളിൽ എന്ത് തോന്നുന്നു ?\nഇന്ദ്രൻസ് : –ഈ കാര്യങ്ങളെല്ലാം എന്നെ സംബന്ധിച്ചു ദുഖമുള്ളതാണ് . അങ്കലാപ്പും ഉണ്ട്. രണ്ടു ഭാഗത്തു നിന്ന് നോക്കിയാലും.’ അയ്യോ അങ്ങനെ പറ്റിയോ’ എന്ന വേദനയുണ്ട്. തിരിച്ചു പ്രതി സ്ഥാനത്തു നിൽക്കുന്ന ആളെ സംബന്ധിച്ചു’അയ്യോ അങ്ങനെ ചെയ്തോ’ എന്ന ആധിയും സങ്കടവും ഉണ്ട്. അതിനെ എങ്ങനെയാണു കൈകാര്യം ചെയ്യുക ..പൊതു സമൂഹത്തിൽ ചർച്ച ചെയ്തു പലരെയും പലരുടെയും ആളായിട്ട് ചിത്രീകരിക്കും. നമ്മൾ എന്തേലും പറഞ്ഞാൽ ഓ അത് ഇന്നെയാളുടെ പക്ഷമാ എന്ന പ്രചാരണം വരും. അത് ഒരു വലിയ പേടിയാണ്. എല്ലാവര്ക്കും ദുഖമുള്ള കാര്യങ്ങൾ ആണ് സംഭവിച്ചത് . എന്നെ സംബന്ധിച്ചു ആ കുട്ടിയെ എനിക്ക് നേരത്തെ അറിയാം. മകളെ പോലെയൊക്കെ കാണുന്ന നല്ല ബന്ധം . അതുപോലെ ദിലീപിനെയും. നമ്മുടെ ഒരു അനിയൻ ..നമ്മളൊക്കെ തുടങ്ങിയ സമയം മുതൽ കാണുന്നു. വളരെ ഉത്സാഹിയാണ്. പക്ഷെ ഇപ്പോൾ ഉണ്ടായിരിക്കുന്ന സംഭവങ്ങൾ ഞെട്ടിപ്പിക്കുന്നതാണ്. വ്യക്തമായിട്ട് ഒരു മറുപടി പറയാൻ പറ്റാത്ത അവസ്ഥയിലാണ്.\nതാങ്കൾ നല്ലൊരു വായനക്കാരൻ കൂടിയാണെന്ന് കേട്ടിട്ടുണ്ട്. അഭിനയത്തിന്റെയും യാത്രയുടെയും തിരക്കിനിടയിൽ വായന എങ്ങനെ സാധ്യമാകുന്നു ? ഇപ്പോൾ വായിച്ചു കൊണ്ടിരിക്കുന്ന പുസ്തകം ഏതാണ് ?\nഇന്ദ്രൻസ് : –( ചിരിക്കുന്നു ) വായന ശരിക്കു പറഞ്ഞാൽ സിനിമയുടെ തിരക്ക് കുറയുമ്പോൾ ഒക്കെയാണ്.ഷൂട്ടിങ് സമയത്തും വായിക്കാൻ അവസരം കിട്ടും. ഹോട്ടലിൽ ഒറ്റയ്ക്കാവുമ്പോൾ ആണ് വായന . ഇപ്പോൾ സ്പീഡ് കുറഞ്ഞു. എന്നാലും ഇറങ്ങുന്ന പുസ്തകങ്ങളൊക്കെ കരുതി വെക്കും. ഇപ്പോൾ ഇ സന്തോഷ്കുമാറിന്റെ ‘ തെരഞ്ഞെടുത്ത കഥകൾ ‘ ആണ് വായിച്ചു കൊണ്ടിരിക്കുന്നത്.\nപാലക്കാട് ജില്ലയിലെ കൊല്ലങ്കോട് പുതിയ ചിത്രത്തിൻറെ ലൊക്കേഷനിൽ ഇരുന്നാണ് ഇന്ദ്രൻസ് ഇത്രയും കാര്യങ്ങൾ പങ്കുവെച്ചത്. സൗമ്യമായ ഈ ഭാഷണത്തിന് ശേഷം അദ്ദേഹം വീണ്ടും ഷൂട്ടിംഗ് തിരക്കിലേക്ക്…\n← ക്യാംപുകളെ ആശ്രയിച്ച് കഴിയുന്നവരുടെ എണ്ണം ഒരു ലക്ഷം കവിഞ്ഞു;ദുരിത സ്ഥലം സന്ദര്‍ശിച്ച് ചെന്നിത്തല → അഭിമന്യു വധം;മഹാരാജാസ് കോളജിലേക്ക് തപാലിൽ തീവ്രവാദ സ്വഭാവമുള്ള ലഘുലേഖകൾ


പ്രധാന കനാലുകളില് മാലിന്യങ്ങള് തള്ളുന്നത് പതിവാകുന്നു\nTue Apr 23 2019 05:31:23 GMT+0530 (IST)\nചെറുതുരുത്തി: ദേശമംഗലം പള്ളത്തു കൂടി ഭാരതപ്പുഴയില് വന്നു ചേരുന്ന പ്രധാന കനാലുകളില് മാലിന്യങ്ങള് തള്ളുന്നത് പതിവാകുന്നു. മലിനമാകുന്ന ഭാരതപ്പുഴയിലെ വെള്ളം ഉപയോഗിക്കേണ്ട ദുര്‍ഗതിയിലാണ് പ്രദേശവാസികള്. കനാലില് മാലിന്യം തള്ളുന്നത് പല തവണ പഞ്ചായത്തിലും ആരോഗ്യ വകുപ്പ് ഉദ്യോഗസ്ഥര്‍ക്കും നാട്ടുകാര് പരാതി നല്‍കിയെങ്കിലും യാതൊരു മാറ്റവും ഉണ്ടായിട്ടില്ല.\nകനാല് പുഴയില് ചേരുന്ന ഭാഗത്ത് തന്നെയാണ് ദേശമംഗലം പഞ്ചായത്തിലെ ഒട്ടുമിക്ക പ്രദേശങ്ങളിലേക്കും വെള്ളമെത്തിക്കുന്ന പള്ളം പമ്പ് ഹൗസ് സ്ഥിതി ചെയ്യുന്നത്. പ്രദേശത്ത് പ്രവര്‍ത്തിക്കുന്ന ഫാമുകളിലെയും മാംസ വില്‍പ്പന കടകളിലെയും മാലിന്യങ്ങളാണ് ഇവിടെ തള്ളുന്നത്. ഇതിനെതിരെ ചെറുവിരലനക്കാന് പോലും ആരും തയ്യാറാകുന്നില്ല.\nമാലിന്യം സംസ്‌ക്കരിക്കുന്നതിന് പല ഫാമുകള്‍ക്കും ശരിയായ മാര്‍ഗ്ഗമില്ലെന്നതാണ് വസ്തുത. ഇതിനടുത്ത പ്രദ്ദേശമായ കൊണ്ടയൂരില് ഫാമുകളുടെ പ്രവര്‍ത്തനം മൂലം വീടുകള് മാറേണ്ടി വരുന്ന അവസ്ഥയിലാണ് പ്രദേശവാസികള്. ഒപ്പം പോലിസ്, പഞ്ചായത്ത്, ആരോഗ്യ വകുപ്പ് അധികൃതര് അടിയന്തിരമായി പ്രശ്‌നങ്ങള്‍ക്ക് പരിഹാരം കാണണമെന്നാണ് നാട്ടുകാരുടെ ആവശ്യം.


Prithviraj's Range Rover Vogue spotted in Kakkanad, pic viral - Malayalam Filmibeat\nNews വാടകയ്ക്ക് വീടെടുത്ത് കള്ളനോട്ട് നിർമാണം; അഞ്ച് പേർ പിടിയിൽ, കണ്ടെടുത്തത് ലക്ഷങ്ങളുടെ കള്ളനോട്ട്\nSports IND vs SL: 'മറ്റൊരു ധോണിയെ അവനില് കാണാനാവുന്നു', ധവാന് 'കൂള്' ക്യാപ്റ്റന്, പ്രശംസിച്ച് അക്മല്\nസുപ്രിയയ്‌ക്കൊപ്പം പുത്തന്‍വണ്ടിയില് പൃഥ്വിരാജിന്റെ കറക്കം! പിന്തുടര്‍ന്ന് ആരാധകരും! പിന്നെ നടന്നതോ\n| Updated: Tuesday, June 18, 2019, 9:51 [IST]\nലേറ്റസ്റ്റ് മോഡല് വാഹനങ്ങളും മറ്റ് ഉപകരണങ്ങളും സ്വന്തമാക്കുകയെന്ന കാര്യത്തില് ഏറെ മുന്നിലാണ് താരങ്ങള്. ആഗ്രഹങ്ങള് ഓരോന്നായി നേടിയാണ് ഓരോരുത്തരും മുന്നേറുന്നത്. കടുത്ത വാഹനപ്രേമിയാണ് താനെന്ന് പൃഥ്വിരാജ് നേരത്തെ തുറന്നുപറഞ്ഞിരുന്നു. നീണ്ടനാളത്തെ കാത്തിരിപ്പിനൊടുവിലായിരുന്നു അദ്ദേഹം ലംബോര്‍ഗിനി സ്വന്തമാക്കിയത്. ലംബോര്‍ഗിനിയിലെ വരവിന്റെ ചിത്രങ്ങളും വീഡിയോയുമൊക്കെയായിരുന്നു ഒരിടയ്ക്ക് സോഷ്യല് മീഡിയയില് നിറഞ്ഞുനിന്നത്. ഇപ്പോഴിതാ റേഞ്ച് റോവറാണ് ഈ കുടുംബത്തിലെ താരം. പുതിയ അതിഥി എത്തിയ കാര്യത്തെക്കുറിച്ചുള്ള വിശേഷം പങ്കുവെച്ചത് സുപ്രിയയായിരുന്നു. ക്ഷണനേരം കൊണ്ടാണ് താരപത്‌നിയുടെ പോസ്റ്റ് വൈറലായി മാറിയത്. വാഹനം സ്വന്തമാക്കുന്നതിനിടയിലെ ചിത്രങ്ങളും വീഡിയോയുമൊക്കെ സോഷ്യല് മീഡിയയിലൂടെ പ്രചരിച്ചുകൊണ്ടിരിക്കുകയാണ്.\nതിരുവനന്തപുരത്താണ് ജനിച്ച് വളര്‍ന്നതെങ്കിലും കൊച്ചിയിലാണ് പൃഥ്വിരാജ് സെറ്റിലായത്. സിനിമയുമായി ബന്ധപ്പെട്ട തിരക്കുകള്‍ക്കിടയില് തനി കൊച്ചിക്കാരനായി മാരിയിരിക്കുകയാണ് താരം. പുതിയ ഫ്‌ളാറ്റ് സ്വന്തമാക്കിയതിന്റെ വിശേഷമൊക്കെ നേരത്തെ പങ്കുവെച്ചിരുന്നു. പുത്തന് വാഹനത്തിലുള്ള കറക്കത്തിന്റെ ചിത്രമാണ് ഇപ്പോള് സോഷ്യല് മീഡിയയിലൂടെ വൈറലായിക്കൊണ്ടിരിക്കുന്നത്. ഫാന്‍സ് ഗ്രൂപ്പുകളിലൂടെയാണ് ചിത്രം പ്രചരിക്കുന്നത്. കാക്കനാട് പരിസരത്ത് വെച്ചാണ് ആരാധകര് താരത്തെ കണ്ടത്. ഇതിനിടയില് പകര്‍ത്തിയ ചിത്രം ഇതിനോടകം തന്നെ തരംഗമായി മാറിക്കഴിഞ്ഞിട്ടുണ്ട്. സുപ്രിയയും അലംകൃതയ്ക്കുമൊപ്പമുള്ള കറക്കമായിരിക്കുമല്ലേയെന്നായിരുന്നു ആരാധകര് ചോദിച്ചത്.\nപുത്തന് വാഹനം സ്വന്തമാക്കാനായി എത്തിയപ്പോള് അല്ലിയെ കണ്ടില്ലല്ലോ എന്ന് ആരാധകര് ചോദിച്ചിരുന്നു. അല്ലിയുമായി ബന്ധപ്പെട്ട വിശേഷങ്ങളെല്ലാം ക്ഷണനേരം കൊണ്ടാണ് തരംഗമായി മാറുന്നത്. മകളെക്കുറിച്ച് വാചാലരാവാറുണ്ടെങ്കിലും അപൂര്‍വ്വമായി മാത്രമാണ് മുഖം വ്യക്തമാവുന്ന തരത്തിലുള്ള ചിത്രങ്ങള് പോസ്റ്റ് ചെയ്യുന്നത്. ഇതേക്കുറിച്ച് നിരവധി തവണ ആരാധകര് ചോദിച്ചിരുന്നു. പിറന്നാള് ദിനത്തിലായിരുന്നു പൃഥ്വി മകളുടെ ഫോട്ടോയുമായി എത്തിയത്. ആദ്യ സംവിധാന സംരംഭമായ ലൂസിഫറിന്റെ സെറ്റില് അല്ലിയുമുണ്ടായിരുന്നു. ഡാഡയെ കളിക്കാന് വിളിക്കുന്ന മകളെക്കുറിച്ച് വാചാലയായി സുപ്രിയ എത്തിയിരുന്നു.\nചിത്രത്തിന് കടപ്പാട്: പൃഥ്വിരാജ് ഫാന്‍സ് ഗ്രൂപ്പ്\nPrithviraj's Range Rover Vogue spotted in Kakkanad, pic viral


ആരാണ് ക്ഷുദ്ര ജീവികള്? -കെ.എന്.എ. ഖാദര് – Chandrika Daily\nBy web desk3Thursday December 2, 2021 16:27 pm\nഇടതു ഭരണമുള്ള പഞ്ചായത്തുകളില് ഇടതു മുന്നണിക്കാരുടെ എല്ലാ കൊടിമരങ്ങളും അധികൃതം. പ്രതിപക്ഷത്തിന്റെയെല്ലാം അനധികൃതം. യു.ഡി.എഫ് ഭരിക്കുന്നയിടങ്ങളില് തിരിച്ചും. തല്‍ക്കാലം യു.ഡി.എഫും എല്.ഡി.എഫും ചേര്‍ന്ന് തീരുമാനിച്ചു. എല്ലാം അധികൃതങ്ങള്. അവസാനം കേരളത്തിലെവിടെയും അനധികൃത കൊടിമരങ്ങള് ഇല്ല എന്ന നിഗമനത്തിലാണ് സകലമാന തദ്ദേശ സ്വയംഭരണ സ്ഥാപനങ്ങളും.\nകാലാവസ്ഥ മുന്നറിയിപ്പുകള് ഇന്നൊരു ദൈനംദിന പ്രക്രിയയാണ്. അതിതീവ്രമഴ, ഇടിയോട് കൂടിയ മഴ, ഒറ്റപ്പെട്ട കനത്ത മഴ, ന്യൂനമര്‍ദ്ദം തുടങ്ങിയ പദാവലികള് ഇപ്പോള് നാട്ടുകാര്‍ക്ക് പരിചിതമായി. മുന്നറിയിപ്പുകള് ഉണ്ടായിരുന്നില്ലെങ്കിലും നൂറുതരം മഴകളും ഇടിമിന്നലുകളും കൊടുങ്കാറ്റുകളും നമ്മളുണ്ടാകും മുമ്പേ ഉണ്ടായിരുന്നു. റവന്യൂ വകുപ്പ് നിലിവില്ലാതിരുന്നതിനാല് മഴ ജില്ലയും താലൂക്കും അതിര്‍ത്തികളും നോക്കാതെ യഥേഷ്ടം പെയ്തുകൊണ്ടേയിരുന്നു. ആശങ്ക കൂടാതെ ജാഗ്രതയോടെ ഇരിക്കുന്ന വിദ്യയും അന്നില്ലായിരുന്നു. മുന്നറിയിപ്പുകള്‍ക്ക് വിശദീകരണം എളുപ്പമല്ലാത്തതിനാല് മഴവില്ലിലെ വര്‍ണങ്ങള് വേര്‍പ്പെടുത്തി ജില്ലാ അടിസ്ഥാനത്തില് താക്കീത് നല്‍കലാണ് ഇപ്പോഴത്തെ രീതി. ഈ പൊട്ടപണി ആരാണ് കണ്ടുപിടിച്ചതെന്നറിയില്ല. കാലാവസ്ഥ കലക്കിക്കുടിച്ച ശാസ്ത്രജ്ഞന്മാര് മഴയും കാറ്റുമൊക്കെ അദ്ദേഹത്തെ പോലെ ഏതോ ജില്ലക്കാരാണെന്ന് ധരിച്ചുവശായിരിക്കുന്നു. മഴക്ക് ജില്ലയുണ്ടോ? പെയ്തു തീര്‍ന്നാലെ അവയേതു നാട്ടുകാരുടെതാണെന്ന് മനസിലാവൂ. സൗകര്യമനുസരിച്ച് പറന്നു നടക്കുന്ന കാര്‍മേഘ പടലങ്ങളില് നിന്നു താഴേക്ക് കോരിച്ചൊരിയുന്നവെള്ളം റവന്യൂ ഡിവിഷന് അനുസരിച്ച് നിജപ്പെടുത്തിയത് നമ്മളാണ്. ഈ വിവരമൊട്ടുമറിയാത്തതിനാല് അവര്‍ക്കിഷ്ടമുള്ളിടത്തും അവ പെയ്തിറങ്ങും. ഇനിയിപ്പോള് മഴയിലും ഹലാലും ഹറാമും ആരെങ്കിലും കണ്ടെത്തിയോയെന്നറിയില്ല. കൃത്യമായി നമ്മുടെ കാര്‍ഷിക വിളയുള്ള സ്ഥലത്തും കാലം തെറ്റാതെയും അളവ് അനുസരിച്ചും പെയ്യുന്ന മഴ ഹലാലാകാം. മനുഷ്യര്‍ക്ക് ബുദ്ധിമുട്ടുവരാതെയും ഉറക്കം സുഖമായിരിക്കാം രാത്രികാലത്തു മാത്രംശരിയായ അളവില് പെയ്യുന്നതും ഹലാല് ആകാം. കണ്ണും മൂക്കുമില്ലാതെ ആകാശത്തിന് തുളവീണതു പോലെ സ്ഥാനത്തും അസ്ഥാനത്തും അസമയത്തും കുത്തിയൊലിച്ച് മദിച്ച് പുളച്ച് താഴോട്ട് വീഴുന്ന വന് മഴയെ ചിലര്‍ക്ക് ഹറാം ആക്കി പ്രഖ്യാപിക്കാം. എല്ലാ മഴയും നല്ലതു തന്നെ. ഇനി അത് ദുര്‍വ്യാഖ്യാനം ചെയ്ത് കുളമാക്കരുത്. മുന്നറിയിപ്പുകാര് ഇപ്പോള് മഞ്ഞ ജാഗ്രത, പച്ച ജാഗ്രത, ചുവപ്പ് ജാഗ്രത എന്നൊക്കെയാണ് പറഞ്ഞു വരുന്നത്. ഓരോ നിറത്തിലും അടങ്ങിയ ശക്തിയും ദൗര്‍ബല്യവും ആര്‍ക്കും അറിഞ്ഞുകൂടാ. ഇതിനെ ഈ വിധത്തില് കാണുന്നത് ഏത് മാനദണ്ഡമനുസരിച്ചാണെന്നും കേട്ടറിവില്ല. മാനത്തു നിന്നും വരുന്ന ഓരോ ദണ്ഡനമാണ് അതെന്നറിയാം. മലയാളികള് പൊതുവേ കക്ഷി രാഷ്ട്രീയത്തിനടിമകളാണ്. സ്വതന്ത്ര ചിന്തയുള്ളവര് ഇവിടെ നന്നേ കുറവാണ്. മഞ്ഞയും പച്ചയും ചുകപ്പുമായി മഴയെ വേര്‍തിരിക്കുന്നതിനു പകരം കേരളത്തിലാവുമ്പോള് മാര്‍ക്‌സിസ്റ്റ് ജാഗ്രത, ലീഗ് ജാഗ്രത, സംഘി ജാഗ്രത എന്നൊക്കെ മുന്നറിയിപ്പു വന്നാല് വേഗം നമുക്ക് മനസിലായേനെ. വെയിലോ മഴയോ എന്ന് വിദഗ്ധര്‍ക്ക് വ്യക്തമാവാതെ വരുന്ന ദിവസങ്ങളില് ചുകപ്പ്, മഞ്ഞയെന്നൊക്കെ ഇനം തിരിക്കല് പ്രയാസമാവും. അതിനാണല്ലോ മൂന്നും ചേര്‍ന്ന കോണ്‍ഗ്രസ് ജാഗ്രത ഇവിടെ ബാക്കിയുള്ളത്. അഥവാ ത്രിവര്‍ണ ജാഗ്രത.\nകാട്ടുജീവികളെ ക്ഷുദ്ര ജീവികളായി പ്രഖ്യാപിച്ചു കിട്ടാന് അപേക്ഷ കൊടുത്ത് കാത്തിരിക്കുകയാണ് കേരളം. ക്ഷുദ്ര ജീവി ഏതൊക്കെയാണെന്ന് തീരുമാനിക്കാനുള്ള അവകാശം കേന്ദ്രത്തിനാണത്രെ? അത് സത്യമാണെന്ന് നമുക്കും തോന്നിയിട്ടുണ്ട്. സംഘി സര്‍ക്കാറിന്റെ സമ്പ്രദായം അനുസരിച്ച് അവര്‍ക്കെതിരെ പറയുന്നവരും എതിര്‍ക്കുന്നവരും ആരായാലും അവരൊക്കെ ക്ഷുദ്ര ജീവികളാണ്. ആരും ആവശ്യപ്പെടാതെ തന്നെ അവരത് കണ്ടറിഞ്ഞു പ്രഖ്യാപിക്കാന് മിടുക്കുളളവരാണ്. നമ്മള് പൊതുവേ അങ്ങനെയാണ്. നമുക്കിഷ്ടമില്ലാത്തവരോക്കെ ആ വിഭാഗത്തില്‍പ്പെടും. കേന്ദ്ര സര്‍ക്കാറിനെയും അവരുടെ പാര്‍ട്ടിയേയും നേതാക്കളെയും വിമര്‍ശിച്ചാല് ക്ഷുദ്രജീവി പട്ടം കിട്ടുമായിരിക്കും. പക്ഷേ ഇവിടെ പന്നികള്‍ക്ക് ആ പണി അറിയില്ലല്ലോ. അവരെങ്ങനെ മുദ്രാവാക്യം വിളിക്കും. പിണറായിയോട് തീരുമാനിക്കാന് പറഞ്ഞിരുന്നെങ്കില് ഏറി വന്നാല് ഒരു യു.എ.പി.എ പദവി തരും അത്ര തന്നെ. ആരാണ് ക്ഷുദ്രന്, ആരാണ് ശുദ്ധന്.\nരാഷ്ട്രീയത്തിലും മതത്തിലും പൊലീസിലും എല്ലാ വിഭാഗങ്ങളിലും ഈ രണ്ടുതരവും ഉണ്ട്. എന്നാല് അവരെല്ലാം കുഞ്ഞിക്കൂനന് സിനിമയിലെ ദിലീപിനെ പോലെ സ്വയം വിമല്‍കുമാര് എന്നു വിളിക്കുന്നവരാണ്. അടുത്ത കാലത്തായി കേരളത്തില് ക്ഷുദ്ര ജീവികള് പെരുകുകയാണ്. കാടു കയ്യേറി മൃഗങ്ങളുടെ വാസസ്ഥലം വളച്ചുകെട്ടി നശിപ്പിച്ചും വീടും കടകളും ഉണ്ടാക്കിയും മരം വെട്ടിയും വെളുപ്പിച്ചും മുന്നേറുന്ന മനുഷ്യര് ശുദ്ധ ജീവികള്. അന്യാധീനപ്പെട്ട തങ്ങളുടെ വാസയോഗ്യമായ ഭൂമിയും വനവും ജലസ്രോതസുകളും ആഹാരവും കട്ടെടുത്തവരോട് പ്രതികാരം ചെയ്യാനും പ്രതിഷേധം പ്രകടിപ്പിക്കാനും നാട്ടിലിറങ്ങുന്ന കാട്ടുപന്നികള് നമുക്ക് ക്ഷുദ്ര ജീവികളാണ്. അത് പറയേണ്ടവര് പറയണമല്ലോ. അതിനാണ് കേരള സര്‍ക്കാര് കേന്ദ്രത്തില് അപേക്ഷ കൊടുത്തിട്ടുള്ളത്. ചന്ദനവും ഈട്ടിതടിയും വെട്ടി കട്ടു കടത്താനോ മരംമുറിക്കുള്ള അനുമതി അണ്ണന്മാര്‍ക്ക് കൊടുക്കാനോ ആണെങ്കില് അതൊക്കെ ആരുമറിയാതെ ചെയ്യാന് നമ്മുടെ വിദ്വാന്മാര്‍ക്കറിയാം. മൃഗങ്ങളെ കറണ്ടിലടിച്ചു കൊന്നും നമുക്ക് ശീലമുണ്ട്. കാട്ടു പന്നിയേയും നാട്ടു പന്നിയേയും ഒരു പോലെ ക്ഷുദ്ര ജീവികളായി പ്രഖ്യാപിച്ച ഒരു കൂട്ടര് ആയിരത്തി അഞ്ഞൂറു വര്‍ഷങ്ങളായി ഇവിടെയുണ്ടെന്ന ഇവര് ഓര്‍ക്കുന്നില്ല. എങ്കിലും അവയെ കൊല്ലാനോ തിന്നാനോ പാടില്ല. അവരും ജീവിക്കട്ടെ. പ്രകൃതി ചികിത്സകനായ ഒരു ആചാര്യന് ഒരിക്കല് പറഞ്ഞു. ജീവിതം പ്രകൃതി മാര്‍ഗത്തിലാണെങ്കിലും താനും രോഗം വന്നാല് ഡോക്ടറെ കാണും. അദ്ദേഹം നിര്‍ദ്ദേശിക്കുന്ന അലോപ്പതി മരുന്നുകള് എഴുതി വാങ്ങും. ഡോക്ടര്‍ക്കും ജീവിക്കണ്ടേ? മെഡിക്കല്‍ഷോപ്പില് പോയി അവ വാങ്ങും. ഷോപ്പുകാര്‍ക്കും ജീവിക്കണ്ടേ? ആ മരുന്നെല്ലാം താന് വലിച്ചെറിഞ്ഞു കളയും. കാരണം എനിക്കും ജീവിക്കണ്ടേ? എന്ന്. അതുപോലൊരു ബന്ധം മനുഷ്യര്‍ക്ക് ഈ ക്ഷുദ്ര ജീവികളോടാകമല്ലോ. ആരാണ് സത്യത്തില് ക്ഷുദ്ര ജീവികള്.\nറോഡരുകിലും നടപ്പാതയിലും തെരുവുകളിലും നാട്ടിയിട്ടുള്ള അനധികൃത കൊടിമരങ്ങള് ഉടനെ നീക്കം ചെയ്യണമെന്ന് ബഹുമാനപ്പെട്ട ഹൈക്കോടതി തദ്ദേശ സ്വയംഭരണ സ്ഥാപനങ്ങളോട് കല്‍പ്പിച്ചിരിക്കയാണ്. അതിനായി കോടതി അനുവദിച്ച പരിധി തീര്‍ന്നിട്ടും ഒറ്റക്കൊടിമരം പോലും നിന്നനില്‍പ്പില് നിന്ന് അനങ്ങിയിട്ടില്ല. അക്കാരണത്താല് ഉദ്യോഗസ്ഥരുടെ പേരില് നടപടിയെടുക്കുമെന്ന് കോടതി കര്‍ശനമായി പറഞ്ഞു. അനധികൃത കൊടിമരങ്ങള് നീക്കാനാണല്ലോ കോടതി പറഞ്ഞത്. കൊടിമരങ്ങള് നീക്കാന് പോയ പഞ്ചായത്തുകള്‍ക്ക് അനധികൃത കൊടിമരങ്ങള് ഒന്നുപോലും കാണാനായില്ലത്രെ. ഏതാണ് അനധികൃതം. ഏതാണ് അംഗീകൃതം എന്നതിന് ഒറ്റ നിര്‍വചനവും ഒരിടത്തുമില്ലത്രെ. ഇടതു ഭരണമുള്ള പഞ്ചായത്തുകളില് ഇടതു മുന്നണിക്കാരുടെ എല്ലാ കൊടിമരങ്ങളും അധികൃതം. പ്രതിപക്ഷത്തിന്റെയെല്ലാം അനധികൃതം. യു.ഡി.എഫ് ഭരിക്കുന്നയിടങ്ങളില് തിരിച്ചും. തല്‍ക്കാലം യു.ഡി.എഫും എല്.ഡി.എഫും ചേര്‍ന്ന് തീരുമാനിച്ചു. എല്ലാം അധികൃതങ്ങള്. അവസാനം കേരളത്തിലെവിടെയും അനധികൃത കൊടിമരങ്ങള് ഇല്ല എന്ന നിഗമനത്തിലാണ് സകലമാന തദ്ദേശ സ്വയംഭരണ സ്ഥാപനങ്ങളും. ഞങ്ങളോടാണോ കളി ? മരടിലെ പടുകൂറ്റന് ഫ്‌ളാറ്റ് സമുച്ചയങ്ങള് ബോംബ് വെച്ച് തകര്‍ത്തു കളഞ്ഞത് കല്ലേപിളര്‍ക്കുന്ന ഹൈക്കോടതി വിധികാരണമാണ്. സുപ്രീം കോടതി വരെ അതിനോട് ചേര്‍ന്നു നിന്നു. എത്ര പ്രമാണിമാരുടെയും തദ്ദേശ സ്ഥാപന ഉദ്യോഗസ്ഥരുടെയും കൂട്ടായ അഴിമതിയുടെ നിദര്‍ശനമായിരുന്നു ആ ഫഌറ്റുകള്. രാഷ്ട്രീയക്കാരും അതിന് ഒത്താശ ചെയ്തിരുന്നു. എന്നിട്ടും അവ നിലംപരിശാക്കി. ആ കണക്കിന് കൊടിമരമെല്ലാം ചീളു കേസാണ്. എന്നിട്ടും അതില് വിവിധ വര്‍ണ്ണങ്ങളിലുള്ള പതാകകള് ഇപ്പോഴും പാറുന്നു.\nജൈവ വൈവിധ്യ പാര്‍ക്കുകള് എല്ലാ തദ്ദേശ സ്വയം ഭരണ സ്ഥാപനങ്ങളിലും നിര്‍മിക്കുവാന് സര്‍ക്കാര് തീരുമാനിച്ചിരിക്കുന്നു. കണ്ടല് കാടുകള്, പുഴയോരം, തീര പ്രദേശം, കാവുകള് എന്നിവ സംരക്ഷിക്കുവാനും ജന്തു ജീവജാലങ്ങളെ വളര്‍ത്താനും ആവാസ വ്യവസ്ഥ ആരോഗ്യകരമാക്കാനും വേണ്ടിയാണത്രെ ഇത്. പത്തു സെന്റു മുതല് മേലോട്ടുള്ള ഭൂരിഭാഗവും പാര്‍ക്കുകള്. അഞ്ചു ലക്ഷവും അതില് കൂടുതലും ബോര്‍ഡ് തരും. ലോകത്തിലെ ഏറ്റവും മഹത്തായ ഒരു ജൈവ വൈവിധ്യകലവറയാണ് പശ്ചിമഘട്ടം. ഹിമാലയം കഴിഞ്ഞാല് പിന്നെ എടുത്തു പറയാവുന്നത്. എണ്‍പതിനായിരം ചതുരശ്ര കിലോമീറ്റര് വിസ്തൃതി, ആറു സംസ്ഥാനങ്ങളിലായി കിടക്കുന്നു. ആയിരത്തി അറുനൂറു കിലോമീറ്റര് നീളം. കേരളത്തിലെ ആവാസ വ്യവസ്ഥയുടെ കാവല്‍ക്കാരനായ ഈ പശ്ചിമഘട്ട മലനിരകളെ സംരക്ഷിക്കാന് മനസില്ലാതെ ഗാഡ്ഗില് റിപ്പോര്‍ട്ട് തള്ളിക്കളഞ്ഞ നാം പത്തു സെന്റ് ജൈവ വൈവിധ്യം ഉണ്ടാക്കുന്നുപോലും. ഇതിലും വലിയ നാണക്കേടുണ്ടോ?.


Vathil: രണ്ട് യുദ്ധങ്ങള്‍ക്കും മദ്ധ്യേ\nരണ്ട് യുദ്ധങ്ങള്‍ക്കും മദ്ധ്യേ\nമാനവ ചരിത്രത്തില് നമ്മളുടെ തലമുറ എവിടെ നില്‍ക്കുന്നു?\nനമ്മള് എങ്ങോട്ടാണ് നീങ്ങുന്നത്? മനുഷ്യന്‍റെ ചരിത്രവുമായി ബന്ധപ്പെട്ട് ആത്മമണ്ഡലത്തില് നടക്കുന്ന സംഭവങ്ങള് എന്തെല്ലാം ആണ്?\nഈ ചോദ്യങ്ങള്‍ക്ക് ഒരു വാചകത്തില് ഉത്തരം പറഞ്ഞാല് അത് ഇതായിരിക്കും.\nഇന്നത്തെ നമ്മളുടെ തലമുറയുടെ സ്ഥാനം രണ്ടു യുദ്ധങ്ങള്‍ക്കും മദ്ധ്യേ ആണ്.\nഇതാണ് ഇന്നത്തെ നമ്മളുടെ ചിന്താവിഷയം.\nമാനവ ചരിത്രത്തിലെ എല്ലാ സംഭവങ്ങളും രണ്ടു തലങ്ങളില് സംഭവിക്കുന്നു.\nഒന്ന് ആത്മമണ്ഡലത്തിലും മറ്റൊന്ന് ഭൌതീക മണ്ഡലത്തിലും.\nആത്മമണ്ഡലത്തില് സംഭവിക്കുന്നത് ചില മനുഷ്യര്‍ക്ക് മാത്രമേ കാണുവാനും മനസ്സിലാക്കുവാനും കഴിയുക ഉള്ളൂ; എന്നാല് ഭൌതീക മണ്ഡലത്തില് സംഭവിക്കുന്നതെല്ലാം എല്ലാ മനുഷ്യര്‍ക്കും കാണുവാനും അനുഭവിക്കുവാനും കഴിയും.\nഅതുകൊണ്ട് ഭൌതീക മണ്ഡലമാണ് ശരിയെന്ന് സാധാരണ മനുഷ്യര് വിശ്വസിക്കുന്നു.\nപക്ഷെ ഭൌതീക മണ്ഡലം നശ്വരവും അപ്രതീക്ഷിത മാറ്റങ്ങള്‍ക്ക് വിധേയവും ആണ്.\nആത്മ മണ്ഡലം അനശ്വരവും സ്ഥിരവും മാറ്റങ്ങള്‍ക്ക് വിധേയം അല്ലാത്തതും ആകുന്നു.\nആത്മ മണ്ഡലത്തില് ഭൂതകാലവും ഭാവികാലവും ഇല്ലാത്തതിനാല് അവിടെ ഒന്നും മറഞ്ഞിരിക്കുന്നില്ല. ഒന്നും അപ്രതീക്ഷിതമായി സംഭവിക്കുന്നില്ല.\nഅതിനാല് ആത്മ മണ്ഡലത്തില് എന്ത് സംഭവിക്കുന്നു എന്നതാണ് കൂടുതല് ശരി.\nമനുഷ്യന്‍റെ ചരിത്രം ഈ രണ്ട് മണ്ഡലങ്ങളില് രേഖപ്പെടുത്തുപ്പെടുന്നു.\nഒന്ന്, മനുഷ്യര് മനുഷ്യരുടെ ചരിത്രം ഈ ലോകത്തില് രേഖപ്പെടുത്തുന്നു; ഇതു നമ്മള് ചരിത്ര പുസ്തകങ്ങളില് വായിക്കുകയും പഠിക്കുകയും ചെയ്യുന്നു.\nമനുഷ്യന് ക്രമീകരിക്കപ്പെട്ട രണ്ടാമതൊരു ചരിത്രം കൂടി ഉണ്ട്; അത് ആത്മ മണ്ഡലത്തില്, സ്വര്‍ഗ്ഗത്തില് ദൈവത്താല് രേഖപ്പെടുത്തിയിരിക്കുന്നു.\nഈ രണ്ടു സ്ഥലങ്ങളിലെയും ചരിത്ര രേഖയുടെ രേഖപ്പെടുത്തലുകള്‍ക്ക് വ്യത്യാസം ഉണ്ട്.\nഅത്, ഒന്ന് ഈ ഭൂമിയിലും മറ്റൊന്ന് സ്വര്‍ഗ്ഗത്തിലും ആണ് രേഖപ്പെടുത്തുന്നത് എന്ന് മാത്രമല്ല.\nഈ ഭൂമിയിലെ ചരിത്രമെഴുത്തു മനുഷ്യര് ചെയ്യുന്നതാണ്.\nഅത് മനുഷ്യന്‍റെ ഭൂതകാല ചരിത്രം മാത്രം ആണ്. മനുഷ്യര്‍ക്ക് എന്തെല്ലാം ഇതിനോടകം എന്തെല്ലാം സംഭവിച്ചു കഴിഞ്ഞു എന്നതിന്‍റെ രേഖയാണ്.\nമാനവ ചരിത്രത്തിന്‍റെ, മാനുഷികമായ വീക്ഷണത്തിലുള്ള വ്യാഖ്യാനം കൂടി ആണത്.\nമനുഷ്യന്‍റെ ഭൂതകാലത്തെ മനുഷ്യന് തന്നെ അവലോകനം ചെയ്യുക ആണ്.\nതെറ്റുകള് ആവര്‍ത്തിക്കാതിരിക്കുവാനും ശരികള് പിന്തുടരുവാനും ഇതു സഹായകരമാകേണ്ടാതാണ് എങ്കിലും, പ്രായോഗിക ജീവിതത്തില് മനുഷ്യര് ചരിത്രത്തില് നിന്നും യാതൊന്നും പഠിക്കുന്നില്ല എന്ന് പലപ്പോഴും നമുക്ക് തോന്നാറുണ്ട്.\nഅതുകൊണ്ട് മനുഷ്യര് ഒരേ തെറ്റുകള് ആവര്‍ത്തിക്കുന്നു; ശരികള് അവഗണിക്കപ്പെടുന്നു.\nമനുഷ്യന്‍റെ ചരിത്രത്തില് സംഭവിച്ചു കഴിഞ്ഞതെല്ലാം രേഖപ്പെടുത്താമെങ്കിലും, ഭാവിയില് സംഭവിക്കാനിരിക്കുന്നതു കൃത്യമായി, മുന്‍കൂട്ടി, അത് ചരിത്ര രേഖ ആയി എഴുതിവെക്കുവാന് മനുഷ്യന് കഴിയുക ഇല്ല.\nഭാവിയെക്കുറിച്ചുള്ള പ്രവചനങ്ങളെ ചരിത്രം ആയി ആരും കണക്കാക്കാറില്ല; കാരണം മനുഷ്യരുടെ പ്രവചനങ്ങള് സംഭവിക്കാനും സംഭാവിക്കാതിരിക്കുവാനും സാദ്ധ്യത ഉണ്ട്.\nഅതുകൊണ്ട് മനുഷ്യര് രേഖപ്പെടുത്ത ചരിത്രം എപ്പോഴും ഭൂതകാല സംഭവങ്ങളുടെ വിവരണം ആണ്.\nഎന്നാല് ഈ വിവരണങ്ങള് പോലും കൃത്യത ഉള്ളതല്ല എന്ന് നമുക്ക് എല്ലാവര്‍ക്കും അറിയാം.\nചരിത്രം എന്ന് പറഞ്ഞുകൊണ്ട് ഒരേ സംഭവങ്ങളെ പലരീതികളില് ആണ് ഓരോ രാജ്യങ്ങളിലും സ്ഥലത്തും ജനസമൂഹകങ്ങളിലും രേഖപ്പെടുത്തുന്നത്.\nഉദാഹരണത്തിന്, ഇന്ത്യന് സ്വാതന്ത്ര്യ സമര ചരിത്രം, ഇന്ത്യയും പാകിസ്ഥാനും ഒരു രാജ്യമായിരുന്ന കാലത്ത് നടത്തിയ ഒരുമിച്ചുള്ള മുന്നേറ്റം ആയിരുന്നു എങ്കിലും ഇപ്പോള് അതിന്‍റെ ചരിത്രം ഇന്ത്യയിലും പാകിസ്ഥാനിലും ഒന്നല്ല.\nലോകമഹായുദ്ധങ്ങളുടെ ചരിത്രവും പലയിടങ്ങളിലും കൃത്യത ഇല്ലാത്തതാണ്.\nഅതുകൊണ്ടാണ് ചരിത്രത്തെ വിജയിക്കുന്നവരുടെ ചരിത്രം എന്ന് നമ്മള് വിളിക്കുന്നത്.\nചരിത്രം എപ്പോഴും വിജയിക്കുന്നവര് അവരുടെ താല്‍പര്യപ്രകാരം അവരുടെ കാഴ്ചപ്പാടില് രചിക്കുന്നതാണ്.\nഎന്ന് പറഞ്ഞാല് മനുഷ്യന് രചിക്കുന്ന ചരിത്രം ഭൂതകാലത്തെക്കുറിച്ചുള്ള, അതിന്‍റെ രചയിതാക്കളുടെ കാഴ്ചപ്പാടിനാല് സ്വാധീനമായ രേഖ ആണ്.\nമനുഷ്യന്‍റെ ഭാവിയെക്കുറിച്ച് യാതൊന്നും മനുഷ്യര് രചിക്കുന്ന ചരിത്രത്തില് ഉണ്ടായിരിക്കുക ഇല്ല.\nഎന്നാല് സ്വര്‍ഗ്ഗത്തില് എഴുതപ്പെടുന്ന ചരിത്രം ദൈവം എഴുതുന്ന മാനവരാശിയെക്കുറിച്ചുള്ള ചരിത്രം ആണ്.\nഈ ചരിത്രത്തില് ഭൂതം, വര്‍ത്തമാനം, ഭാവി എന്ന വ്യത്യാസം ഇല്ല.\nഅതായത് മനുഷ്യന്‍റെ ഭൂതകാലത്തെ സംഭവങ്ങളെയും, വര്‍ത്തമാനകാല സംഭവങ്ങളെയും ഇനി സംഭവിക്കാനിരിക്കുന്ന ഭാവികാല സംഭവങ്ങളെയും കൃത്യമായി സ്വര്‍ഗ്ഗത്തില് ദൈവത്താല് മുന്നമേ രേഖപ്പെടുത്തിവച്ചിരിക്കുന്നു.\nദൈവം രചിച്ച മാനവ ചരിത്രം ഓരോ സംഭവങ്ങള്‍ക്കും ശേഷം രചിക്കപ്പെടുന്നതല്ല.\nമനുഷ്യന്‍റെ സൃഷ്ടിക്കു മുമ്പ് തന്നെ മാനവരാശിയുടെ ചരിത്രം മുഴുവന് ദൈവം രേഖപ്പെടുത്തിവചിരിക്കുന്നു.\nപിന്നീട് സകലവും ദൈവം രചിച്ച ചരിത്രം അനുസരിച്ചാണ് സംഭവിച്ചിരിക്കുന്നത്.\nദൈവത്തിന്‍റെ കൈകളിലെ യന്ത്രങ്ങള് ആണ് മനുഷ്യര് എന്നല്ല അതിന്റെ അര്‍ത്ഥം.\nമനുഷ്യര്‍ക്ക് നന്മ തിന്മകളെ തിരഞ്ഞെടുക്കുവാനുള്ള സ്വാതന്ത്ര്യം ദൈവം നല്‍കിയിട്ടുണ്ട്.\nഅതായത്, ആത്മ മണ്ഡലത്തില് എഴുതപ്പെട്ടിരിക്കുന്ന മാനവ ചരിത്രം ദൈവത്തിന്റെ മുന്നറിവിന്‍റെ രേഖ ആണ്.\nഈ ആമുഖത്തോടെ നമുക്ക് നമ്മളുടെ ഇന്നത്തെ ചിന്താവിഷയത്തിലേക്ക് കടക്കാം.\nയുദ്ധങ്ങള് ഒരിക്കലും അവസാനിക്കുന്നില്ല. യുദ്ധം ഒരു തുടര്‍ക്കഥ പോലെ ആണ്.\nഒരു യുദ്ധം മറ്റൊരു യുദ്ധത്തിന് വഴി ഒരുക്കുന്നു; അത് മറ്റൊന്നിലേക്ക് നയിക്കുന്നു.\nകാരണം യുദ്ധങ്ങള് അവസാനിക്കണമെങ്കില് ശത്രു പൂര്‍ണ്ണമായും ഇല്ലതാകേണം.\nമാനവരാശിയുടെ ശത്രു പൂര്‍ണ്ണമായും ഇല്ലാതാകാതെ യുദ്ധങ്ങള് അവസാനിക്കുക ഇല്ല.\nമനുഷ്യര് മനുഷ്യരുടെ ശത്രുക്കള് ആയി തുടരുന്നിടത്തോളം യുദ്ധം തുടര്‍ന്നുകൊണ്ടേയിരിക്കും.\nശത്രു ഇനി ഒരിക്കലും തിരികെ വരാതെവണ്ണം നശിപ്പിക്കപ്പെടുമ്പോള് യുദ്ധവും അവസാനിക്കും.\nഇതു എല്ലാക്കാലത്തെയും സാര്‍വ്വലൌകീകമായ ഒരു സത്യം ആണ്.\nമാനവ ചരിത്രത്തിന്‍റെ ആരംഭം മുതല് ഇന്നേവരെ ഈ പ്രമാണത്തിന് യാതൊരു മാറ്റവും വന്നിട്ടില്ല.\nപുരാതനകാലത്തെ മനുഷ്യര്‍ക്കും ഈ സത്യം അറിയാമായിരുന്നു. അതുകൊണ്ട് അവരുടെ യുദ്ധ തന്ത്രങ്ങള് ശത്രുവിന്‍റെ സമ്പൂര്‍ണ്ണ നാശത്തെ ലക്ഷ്യം വയ്ക്കുന്നത് ആയിരുന്നു.\nശത്രുവിന്‍റെ സമ്പൂര്‍ണ്ണ നാശം മാത്രമാണ് യുദ്ധം എന്നന്നേക്കുമായി അവസാനിപ്പിക്കുവാനുള്ള ഏക മാര്‍ഗ്ഗം.\nഅതുകൊണ്ട് പുരാതന കാലത്തെ യുദ്ധങ്ങളില്, പ്രത്യേകിച്ച് മദ്ധ്യപൂര്‍വ്വ ദേശങ്ങളിലെ യുദ്ധങ്ങളില്, ശത്രുക്കളെ തോല്‍പ്പിക്കുക എന്നത് മാത്രമല്ലായിരുന്നു ലക്ഷ്യം, ശത്രുവിന്‍റെ സമ്പൂര്‍ണ്ണ നാശവും ലക്ഷ്യം വച്ചിരുന്നു.\nഈ ലക്ഷ്യത്തിനായി അവര് വിവിധ യുദ്ധ മാര്‍ഗങ്ങള് സ്വീകരിച്ചിരുന്നു.\nഅതില് ചിലത് നിങ്ങളുടെ അറിവിലേക്കായി ഞാന് ഇവിടെ പറയുവാന് ആഗ്രഹിക്കുന്നു.\nഒരു രാജ്യത്തെ ആക്രമിച്ചു പരാജയപ്പെടുത്തി കഴിഞ്ഞാല്, വിജയിച്ച രാജ്യത്തെ സൈന്യം പരാജയപ്പെട്ട രാജ്യത്തിലെ രാജാവിനെയും അവരുടെ സൈന്യത്തിലെ എല്ലാ അംഗങ്ങളെയും കൊല്ലും.\nഭരണ സംവിധാനത്തെയും സൈന്യത്തെയും തകര്‍ക്കുക എന്നതാണ് ലക്ഷ്യം.\nആ രാജ്യം ഇനി ഒരിക്കലും മടങ്ങിവരാതെ ഇരിക്കുവാന് വേണ്ടി ആണ് ഇങ്ങനെ ചെയ്യുന്നത്.\nരാജാവില്ലാതെ ആരും രാജ്യത്തെ നയിക്കുക ഇല്ല; സൈന്യം ഇല്ലായെങ്കില് ആരും ആ രാജ്യത്തിനു വേണ്ടി യുദ്ധം ചെയ്യുക ഇല്ല.\nഇനി ആ രാജ്യം ഒരു ആക്രമണം നടത്തുകയോ, മടങ്ങി വരുകയോ ചെയ്യുക ഇല്ല.\nപരാജയപ്പെട്ട രാജ്യത്തിന്‍റെ രാഷ്ട്രീയ – ഭരണ - യുദ്ധ സംവിധാനം മൊത്തമായി ഇല്ലാതാക്കുന്നു.\nപരാജയപ്പെട്ട രാജ്യത്തിലെ മുഴുവന് ജനത്തെയും കൊന്ന് ഒടുക്കുവാന് വിജയികള് ശ്രമിച്ചിരുന്നു.\nതോറ്റ രാജ്യത്തിലെ കുട്ടികളെ ഉള്‍പ്പെടെ, എല്ലാ പുരുഷന്മാരെയും കൊന്നു ഒടുക്കും, സ്ത്രീകളെ ജീവനോടെ പിടിച്ചുകൊണ്ടു പോകും.\nചിലപ്പോള് പുരുഷന്മാരില് കഴിവും ബുദ്ധിയും ഉള്ളവരെ പിടിച്ചുകൊണ്ട് പോയി അവരെ വിജയിച്ച രാജ്യത്തിന്‍റെ അഭിവൃദ്ധിക്കായി ഉപയോഗിക്കും.\nഇങ്ങനെ ആരെയെങ്കിലും പിടിച്ചുകൊണ്ടു പോയാല്, അവരുടെ പേരുകള് മാറ്റി വിജയിച്ച രാജ്യത്തിലെ ദേവന്മാരുടെ പേരുകള് നല്‍കും, അവര് അവിടെ ഉള്ള സ്ത്രീകളെ വിവാഹം കഴിച്ച്, അവരില് ഒരുവനായി മാറി, ആ രാജ്യത്തെ സേവിച്ചുകൊണ്ടു, അവിടെ താമസിക്കും.\nപരാജയപ്പെട്ട രാജ്യത്തിലെ വെള്ളം ലഭിക്കാനുള്ള എല്ലാ ഉറവകളും വിജയികള് നശിപ്പിക്കും.\nകിണറുകളിലും, അരുവികളിലും, പുഴകളിലും എല്ലാം കല്ലും മണ്ണും നിറച്ച് അതിനെ ഇല്ലാതാക്കും.\nഇനി ഈ രാജ്യത്ത് മറ്റൊരു മാനവ സംസ്കാരം ഉടലെടുക്കാതെ ഇരിക്കുവാന് ആണിത്.\nമനുഷ്യര് ആരും ഇനി അവിടെ ജീവിക്കരുത്; മനുഷ്യ ജീവിതത്തിന് യോജിച്ച ആവാസ വ്യവസ്ഥിതിയെ തന്നെ ഇല്ലാതാക്കുക ആണ്.\nഇനി ഈ ദേശത്തുനിന്ന് ഒരു ശത്രു ഉയരരുത്.\nപരാജിതരുടെ കൃഷിയെയും കന്നുകാലികളെയും, മൃഗങ്ങളെയും എല്ലാം കൊല്ലും.\nകൃഷിയിടങ്ങള് കൊള്ളയടിക്കുകയും വയലുകള് തീവച്ച് നശിപ്പിക്കുകയും ചെയ്യും.\nപുരാതനകാലത്ത് കൃഷിയും മൃഗങ്ങളും ഒരു രാജ്യത്തിന്‍റെ സമ്പത്ത് ആണ്.\nഅതിനെ നശിപ്പിക്കുന്നതിലൂടെ ലക്‌ഷ്യം വെക്കുന്നത് ആ രാജ്യത്തിന്‍റെ സാമ്പത്തിക തകര്‍ച്ച ആണ്. കൃഷി ഇല്ലാതെ ആഹാരം ഇല്ല, മൃഗ സമ്പത്ത് ഇല്ലാതെ സാമ്പത്തിക വരുമാനം ഇല്ല.\nപരാജയപ്പെട്ട രാജ്യത്തിലെ എല്ലാ പുരോഹിതന്മാരെയും കൊല്ലും; ക്ഷേത്രങ്ങള് കൊള്ളചെയ്യും; വിഗ്രഹങ്ങളെ തകര്‍ത്തുകളയും.\nഒരു രാജ്യം വിജയിക്കുമ്പോള് ആ രാജ്യത്തിന്‍റെ ദേവന് ആണ് വിജയിക്കുന്നത്; ഒരു രാജ്യം പരാജയപ്പെടുമ്പോള് ആ രാജ്യത്തിലെ മുഖ്യ ദേവന് പരാജയപ്പെടുക ആണ്.\nശക്തിമാന് അശക്തനെ തകര്‍ത്തുകളയും; വിജയിച്ച ദേവന് പരാജയപ്പെട്ട ദേവനെ തകര്‍ത്തുകളയും.\nഅതിന്‍റെ സൂചകമായി ക്ഷേത്രങ്ങള് തകര്‍ക്കപ്പെടും; വിഗഹങ്ങള് നശിപ്പിക്കപ്പെടും; ക്ഷേത്ര ഭണ്ഡാരം കൊള്ള ചെയ്യപ്പെടും.\nചിലപ്പോള്, പരാജിതമായ രാജ്യത്തിലെ ക്ഷേത്രങ്ങളിലെ ചില വിഗ്രഹങ്ങളും വിശേഷമായ പാത്രങ്ങളും മറ്റു സവിശേഷമായ ഉപകരണങ്ങളും വിജയിക്കുന്നവര് എടുത്തുകൊണ്ടു പോയി തങ്ങളെ വിജയിക്കുവാന് സഹായിച്ച, തങ്ങളുടെ രാജ്യത്തിലെ ദേവന്‍റെ ക്ഷേത്രത്തില് കാഴ്ചയായി സൂക്ഷിക്കാറുണ്ട്.\nഇതു അവരുടെ ദേവന്റെ ശക്തിയേയും ജയത്തെയും ഓര്‍ക്കുവാന് വേണ്ടി ആണ്.\nഅക്കാലത്ത് ക്ഷേത്രങ്ങള് സ്വര്‍ണ്ണം വെള്ളി എന്നിങ്ങനെ ഉള്ള സമ്പത്തിന്‍റെ കേന്ദ്രം ആയിരുന്നു.\nരാജാക്കന്മാര് തങ്ങളുടെ സമ്പത്ത്, ഏറ്റവും സുരക്ഷിതമായ സ്ഥലം എന്ന രീതിയില്, ക്ഷേത്രങ്ങളില് സൂക്ഷിക്കാറുണ്ടായിരുന്നു.\nദേവന്മാരെ കുറിച്ചുള്ള ഭയം കാരണം, കള്ളന്മാരും കൊള്ളക്കാരും ക്ഷേത്രങ്ങള് ആക്രമിക്കുന്ന പതിവ് അക്കാലത്ത് കുറവായിരുന്നു.\nഅതുകൊണ്ട്, ക്ഷേത്രങ്ങള് കൊള്ള ചെയ്യുന്നത് വിജയിയായ രാജ്യത്തിന്റെ സമ്പത്ത് വര്‍ദ്ധിപ്പിക്കാനും സഹായിക്കും.\nപരാജയപ്പെട്ട രാജ്യത്താകെ ഉപ്പ് വിതറുന്ന രീതിയും അന്ന് ഉണ്ടായിരുന്നു.\nആ രാജ്യം ഇനി ഒരിക്കലും ഉയിര്‍ത്തെഴുന്നേല്‍ക്കരുത് എന്നാണ് വിജയികളുടെ ആഗ്രഹം.\nയുദ്ധം എന്നും തുടരുവാന് അവര് ആഗ്രഹിച്ചില്ല; ശത്രുവിനെ എന്നന്നേക്കുമായി ഇല്ലതാക്കേണം.\nഉപ്പ് വിതറിയാല് ഭൂമിയുടെ ഫലസമ്പുഷ്ടത ഇല്ലാതാകും എന്ന് അവര് വിശ്വസിച്ചിരുന്നു.\nഉപയോഗ ശൂന്യമായ കാരമില്ലാത്ത ഉപ്പ്, മനുഷ്യര് നടക്കുന്ന വഴിയില് വിതറുന്നത് അതിനുവേണ്ടി ആയിരുന്നു.\nഉപ്പു വിതറിയാല് പിന്നെ ആ ഭൂമിയില് പുല്ലുപോലും കിളിക്കുക ഇല്ല.\nഅക്കാലത്ത് ഓരോ രാജ്യങ്ങളും ഒരു ചെറിയ പട്ടണം മാത്രം ആയിരുന്നു എന്ന വസ്തുത നമ്മള് ഇവിടെ ഓര്‍ക്കേണം. അതുകൊണ്ട് ഇതെല്ലാം വേഗം ചെയ്യുവാന് വിജയിച്ച രാജ്യത്തിന് കഴിയുമായിരുന്നു.\nഇതിലൂടെ എല്ലാം പരാജയപ്പെട്ട രാജ്യത്തിന്‍റെ സമ്പൂര്‍ണ്ണ നാശം ഉറപ്പിക്കുക ആണ്.\nചിലപ്പോള് ഒരു ജനതയെ മൊത്തമായി കൊല്ലുന്നതിന് പകരം, അവരെ പ്രാസികളായി, വിജയിച്ച രാജ്യത്തേക്ക് പിടിച്ചുകൊണ്ടു പോകും.\nഅവരില് ബുദ്ധിമാന്മാരെ തങ്ങളുടെ രാജ്യത്തിന്‍റെ ഭരണ സംവിധാനത്തില് ഉപയോഗിക്കും. മറ്റുള്ളവരെ അടിമകളായി വേലചെയ്യിക്കും.\nപ്രാവസത്തില് ഇരുകൂട്ടരും സമ്മിശ്രമായി ജീവിക്കും; ക്രമേണ പ്രവാസികളുടെ സംസ്കാരവും മതവും ഭാഷയും എല്ലാം ഇല്ലാതാകും.\nമാത്രവുമല്ല, പരാജയപ്പെട്ട രാജ്യത്തിലേക്ക് വിജയിച്ച രാജ്യത്തിലെ ജനങ്ങളെ കുടിയേറ്റം നടത്തും.\nഅങ്ങനെ, പരാജയപ്പെട്ട രാജ്യത്ത് ആരെങ്കിലും ശേഷിക്കുന്നുണ്ട് എങ്കില്, അവരും കുടിയേറിയ വിജയിച്ച രാജ്യത്തെ ജനങ്ങളും സമ്മിശ്രമായി ജീവിക്കും.\nഅവിടെയും സംസ്കാരത്തിന്‍റെയും മതങ്ങളുടെയും ജീവിത ശൈലികളുടെയും അധിനിവേശം ഉണ്ടാകും.\nഎപ്പോഴും വിജയിച്ചവര്‍ക്ക് സകലത്തിലും മേല്‍കൈ ഉണ്ടാകുമല്ലോ.\nഅതിനാല് ജയാളികളുടെ ഭാഷയും സംസ്കാരവും മതവും ജീവിത ശൈലിയും മേല്‍കൈ നേടും; പരാജിതരുടെ സംസ്കാരവും മതവും ഭാഷയും ക്രമേണ ഇല്ലാതാകും.\nഅങ്ങനെ പരാജിതരായ സമൂഹത്തിന്‍റെ സ്വത്വം തന്നെ ക്രമേണ ഇല്ലാതാകും.\nഎല്ലാവരും അങ്ങനെ ഒരു ഭാഷയുള്ള, ഒരു സംസ്കാരമുള്ള, ഒരു മതമുള്ള ജനത ആയി മാറും.\nപരാജയപ്പെട്ട രാജ്യത്തിന്‍റെ ഓര്‍മ്മപോലും ഇല്ലാതാകും.\nഇത്തരം സാംസ്കാരിക അധിനിവേശത്തില് തങ്ങളുടെ മതവും സംസ്കാരവും ജീവിത ശൈലിയും ഭാഷയും എല്ലാം നഷ്ടപ്പെടാതെ കാത്തു സൂക്ഷിക്കുകയും, പ്രവാസ ജീവിതത്തിന്‍റെ അനേക വര്‍ഷങ്ങള്‍ക്ക് ശേഷം പോലും തങ്ങളുടെ ദേശത്തേക്ക് തിരികെപോയി, തങ്ങളുടെ രാജ്യത്തെ വീണ്ടും പണിയുകയും ചെയ്ത ഒരു രാജ്യവും ജനതയുമേ ചരിത്രത്തില് ഉള്ളൂ – അത് യഹൂദ ജനവും യിസ്രായേല് രാജ്യവും ആണ്.\nയേശു പിശാചിന്‍റെ സാമ്രാജ്യത്തെ തോല്‍പ്പിച്ചു കഴിഞ്ഞു\nനമ്മള് ഇത്രയും പറഞ്ഞത്, യുദ്ധം എന്നന്നേക്കുമായി അവസാനിക്കണമെങ്കില് ശത്രുവിന്‍റെ സമ്പൂര്‍ണ്ണ നാശം ഉണ്ടാകേണം എന്ന് മനസ്സിലാക്കുവാന് വേണ്ടി ആണ്.\nഇതേ യുദ്ധതന്ത്രം ദൈവവും ശത്രുക്കള്‍ക്ക് എതിരെ ഉപയോഗിക്കുന്നുണ്ട്.\nഅതിനു ഒരു നല്ല ഉദാഹരണം ആണ്, മിസ്രയീമ്യ അടിമത്തത്തില് നിന്നും, യിസ്രായേല് ജനത്തിന്‍റെ വിടുതലിന്റെ ചരിത്രം.\nസ്വതന്ത്രര് ആയി മിസ്രയീം രാജ്യം വിട്ട് പോകുന്ന യിസ്രായേല് ജനത്തെ പിന്തുടര്‍ന്ന്, വീണ്ടും അവരെ അടിമത്തത്തിലേക്കു കൊണ്ട് പോകുവാനുള്ള ശേഷി മിസ്രയീം രാജ്യത്തിന് ഇല്ലാതാക്കിയിട്ടാണ്, ദൈവം യിസ്രായേല് ജനത്തെ അവിടെ നിന്നും പുറപ്പെടുവിച്ചത്.\nപത്തു ബാധകളിലൂടെ ദൈവം മിസ്രയീം രാജ്യത്തിന്‍റെ സമ്പത്തും, മതവും, സൈന്യത്തെയും, രാജകീയ പിന്തുടര്‍ച്ചാവകാശിയെപോലും ഇല്ലാതാക്കി.\nശത്രു, ഒരു സൈന്യമായി, ദൈവജനത്തിന്‍റെ പുറകെ വരരുത് എന്ന് ദൈവം തീര്‍ച്ചപ്പെടുത്തി.\nയേശുക്രിസ്തുവിന്റെ പ്രവര്‍ത്തനവും ഇങ്ങനെ തന്നെ ആയിരുന്നു.\nഅവന്‍റെ ഭൌതീക ശുശ്രൂഷയിലെ എല്ലാ സംഭവങ്ങളും ഈ ലക്ഷ്യം വച്ചുകൊണ്ടായിരുന്നു.\nയേശുക്രിസ്തു വന്നത് ദൈവരാജ്യം പുനസ്ഥാപിക്കുക എന്ന ഏക ലക്ഷ്യത്തിനായാണ്.\nഅതുകൊണ്ടാണ് യേശു, മത്തായി 4: 17 ല് “സ്വർഗ്ഗരാജ്യം സമീപിച്ചിരിക്കയാൽ മാനസാന്തരപ്പെടുവിൻ” എന്നു പ്രസംഗിച്ചുതുടങ്ങിയത്.\nദൈവരാജ്യത്തിന്‍റെ പുനസ്ഥാപനത്തില് ഒന്നിലധികം ആത്മീയ അനുഭവങ്ങള് ഉള്‍പ്പെട്ടിരിക്കുന്നു.\nമാനസാന്തരപ്പെടുക, വീണ്ടും ജനനം പ്രാപിക്കുക, സ്നാനപ്പെടുക, പരിശുദ്ധാത്മാവില് നിറയുക, പാപത്തോടും ജാതീയ ആചാരങ്ങളോടും വേര്‍പെട്ട വിശുദ്ധ ജീവിതം നയിക്കുക എന്നിങ്ങനെ ഉള്ള ആത്മീയ അനുഭവങ്ങളുടെ ആത്യന്തികമായ സാക്ഷാത്കാരം ആണ് ദൈവരാജ്യത്തിന്റെ പുനസ്ഥാപനം.\nദൈവരാജ്യം ഒരു രാജ്യം ആണ് എന്നതിനാല് അതിന്റെ പുനസ്ഥാപനം ക്രിസ്തു എന്ന രാജാധിരാജാവിനാല് സംഭവിക്കും.\nഅതുകൊണ്ട് ഇന്ന് ദൈവരാജ്യത്തില് ജീവിക്കുക, അല്ലെങ്കില് ദൈവരാജ്യത്തിന്റെ അനുഭവങ്ങള്‍ക്കും മൂല്യങ്ങള്‍ക്കും ഒത്തവണ്ണം ജീവിക്കുക എന്ന് പറഞ്ഞാല്, യേശുക്രിസ്തുവിന്റെ ഉത്തമ ശിക്ഷ്യന് ആയി ജീവിക്കുക എന്നതാണ്.\nഇനി നമുക്ക് യേശു ഈ ഭൂമിയില് ശുശ്രൂഷ ചെയ്യവേ എന്താണ് ചെയ്തു തീര്‍ത്തത് എന്ന് ചിന്തിക്കാം.\nഞാന് എന്‍റെ സന്ദേശങ്ങളില് ഏറ്റവും അധികം പ്രാവശ്യം വായിക്കാറുള്ള ഒരു വാക്യം ഇവിടെയും വായിക്കട്ടെ.\nഈ വാക്യം പൗലോസ് കൊലോസ്യര്‍ക്ക് എഴുതിയ ലേഖനത്തില് നിന്നും ഉള്ളതാണ്.\nയേശുവിന്‍റെ ക്രൂശീകരണ വേളയില്, ക്രൂശില് തകര്‍ക്കപ്പെട്ടു മരിച്ച യേശുവിനെയാണ് ഭൌതീക ലോകത്ത് എല്ലാവരും കണ്ടത്.\nഎന്നാല് അത് ആയിരുന്നില്ല സത്യം. ഈ ഭൂമിയില് മനുഷ്യര് കാണാത്ത ഒരു സത്യം ആത്മമണ്ഡലത്തില് സംഭവിക്കുന്നുണ്ടായിരുന്നു.\nഅത് കാണുവാന് വെളിപ്പാട് പ്രാപിച്ച അപ്പോസ്തലായ പൌലോസിന് കഴിഞ്ഞു.\nഇന്നും, വെളിപ്പാട് പ്രാപിക്കാത്ത ചില സുവിശേഷ പ്രസംഗകര് യേശു ക്രൂശില് ഒരു പരാജയമായിരുന്നു എന്ന് പ്രസംഗിക്കാറുണ്ട്.\nഎന്നാല് പൗലോസ് യേശുവിന്‍റെ ക്രൂശീകരണത്തെക്കുറിച്ചു വെളിപ്പാടില് ആത്മമണ്ഡലത്തില് എന്താണ് സംഭവിച്ചത് എന്ന് കണ്ടു.\nഈ ഭൂമിയില് സംഭവിച്ചതും മനുഷ്യര് കണ്ടതും മാറിപ്പോകുന്ന യാഥാര്‍ത്ഥ്യം മാത്രമാണ് എന്നും ആത്മമണ്ഡലത്തില് സമാന്തരമായി സംഭവിക്കുന്നതാണ് എന്നേക്കും നിലനില്‍ക്കുന്ന സത്യം എന്നും അദ്ദേഹം മനസ്സിലാക്കി.\nഅതിനാല് അദ്ദേഹം ഇങ്ങനെ എഴുതി:\nകൊലോസ്യര് 2: 15 വാഴ്ചകളെയും അധികാരങ്ങളെയും ആയുധവർഗ്ഗം വെപ്പിച്ചു ക്രൂശിൽ അവരുടെമേൽ ജയോത്സവം കൊണ്ടാടി അവരെ പരസ്യമായ കാഴ്ചയാക്കി.\nഅതായത് യേശു ക്രൂശില് മരിച്ചപ്പോള് ആത്മമണ്ഡലത്തില് സമാന്തരമായി മറ്റൊരു സംഭവം നടക്കുക ആയിരുന്നു.\nഅവിടെ യേശു, പിശാചിന്‍റെ രാജ്യത്തിന്‍റെ വാഴ്ചകളെയും, പിശാചിന്‍റെ അധികാരങ്ങളെയും കീഴടക്കി, അവന്‍റെ ആയുധങ്ങള് പിടിച്ചെടുത്തു, അവനെ നിരായുധന് ആക്കി, പിശാചിന്‍റെ രാജ്യത്തിന്‍റെമേല് ജയം പ്രഖ്യാപിച്ചു.\nപിശാചിന്‍റെമേലുള്ള ജയത്തിന്റെ ആഘോഷമായി ക്രൂശില് യേശു ജയോത്സവം കൊണ്ടാടി.\nഈ സത്യം മനസ്സിലാക്കാതെ പോയാല്, യേശുവിന്‍റെ പ്രഥമ വരവിന്‍റെ ഉദ്ദേശ്യം തന്നെ നഷ്ടപ്പെടും.\nഇതു ഒന്നാമത്തെ യുദ്ധം. ഒന്നാമത്തെ യുദ്ധത്തില് യേശു ക്രിസ്തു വിജയിച്ചു, മാനവകുലത്തിന്‍റെ ശത്രുവായ പിശാചു തകര്‍ക്കപ്പെട്ടു.\nയേശു പിശാചിനെ പരാജയപ്പെടുത്തി, അവന്‍റെ സാമ്രാജ്യത്തെ തകര്‍ത്തുകളഞ്ഞു.\nനമ്മള് ഇപ്പോള് നില്‍ക്കുന്നത് യേശു പിശചിനെതിരെ ജയിച്ച യുദ്ധത്തിന് ശേഷം ആണ്.\nഅഥവാ, പിശാചിന്‍റെ സാമ്രാജ്യം തകര്‍ക്കപ്പെട്ടതിന് ശേഷമുള്ള കാലഘട്ടത്തില് ആണ് ഇന്നു മാനവരാശി നില്‍ക്കുന്നത്.\nഎന്നാല് യുദ്ധം നിശ്ശേഷം ഇല്ലാതായിട്ടില്ല; യുദ്ധം ഇന്നും തുടരുക ആണ്.\nപിശാചു നിശ്ശേഷം ഇല്ലാതായിട്ടില്ല. പിശാചും അവന്‍റെ സൈന്യവും ഇപ്പോഴും നമ്മളുടെ ഇടയില് ഊടാടി സഞ്ചരിക്കുന്നുണ്ട്.\nഅതുകൊണ്ടാണ് പത്രോസ്, “നിർമ്മദരായിരിപ്പിൻ; ഉണർന്നിരിപ്പിൻ; നിങ്ങളുടെ പ്രതിയോഗിയായ പിശാചു അലറുന്ന സിംഹം എന്നപോലെ ആരെ വിഴുങ്ങേണ്ടു എന്നു തിരഞ്ഞു ചുറ്റിനടക്കുന്നു. (1 പത്രോസ് 5: 8) എന്ന് പറയുന്നത്.\nപിശാച് ഇപ്പോഴും ഇരക്കായി വിശന്ന് അലറുന്ന സിംഹം എന്നതുപോലെ, വീണ്ടും ജനനം പ്രാപിച്ച വിശ്വാസികളില് പോലും ആരെ വിഴുങ്ങുവാന് കഴിയും എന്ന് വച്ച് ചുറ്റി നടക്കുന്നു.\nഇതു പിശാചിന്റെയും അവന്‍റെ കൂട്ടരുടെയും ഇപ്പോഴത്തെ പ്രവര്‍ത്തനത്തിന്‍റെ ചിത്രം ആണ്.\nഅപ്പോസ്തല പ്രവര്‍ത്തികളിലും പിശാചിനാല് പിടിക്കപ്പെട്ട് വിശ്വാസ ജീവിതത്തില് നിന്നും വീണുപോയവരെ കുറിച്ച് പറയുന്നുണ്ട്.\nപിശാചിന് ഇപ്പോഴുള്ള പ്രവര്‍ത്തന സ്വാതന്ത്ര്യം വിശ്വാസികളെ കുഴക്കാറുണ്ട്.\nപ്രത്യേകിച്ചും വചന പരിജ്ഞാനം കുറവായിരിക്കുന്ന ഈ കാലത്തെ വിശ്വാസികളെ പിശാച് അവന്റെ പ്രവര്‍ത്തനങ്ങളാല് തെറ്റിച്ചു കളയുന്നുണ്ട്.\nപിശാചിന് ഇന്നും അധികാരം ഉണ്ട് എന്നും, പിശാചിനെ ദേശാധിപതികളായി ദൈവം നിയമിച്ചിരിക്കുക ആണ് എന്നും, പിശാചിനും അധികാരം കൊടുത്തിരിക്കുന്നത് ദൈവം ആണ് എന്നും അതിനാല് പിശാചിനെ ശാസിക്കുവാന് പാടില്ല എന്നും, കൈസ്തവ വിശ്വാസികളിലെ യുവതലമുറ പ്രചരിപ്പിക്കാറുണ്ട്.\nഇതു കൊടിയ ദുരുപദേശവും അറിവില്ലായ്മയുമാണ്.\nപിശാചും അവന്റെ സാമ്രാജ്യവും എന്നും ദൈവത്തിന്‍റെ ശത്രു ആണ്.\nമാത്രവുമല്ല, നമ്മളുടെ കര്‍ത്താവ് ക്രൂശില് പിശാചിനെ തോല്‍പ്പിച്ചു അവന്‍റെ സാമ്രാജ്യത്തെ തകര്‍ത്തു. ഈ സത്യം മനസ്സിലാക്കാത്തവര്‍ക്ക് വിശ്വാസികള് എന്ന പേര് യോജ്യം അല്ല.\nഎന്തുകൊണ്ടാണ് ക്രിസ്തുവിനാല് തോല്‍പ്പിക്കപ്പെട്ട പിശാചു ഇപ്പോഴും ചുറ്റിനടക്കുന്നത്?\nയേശു പിശാചിനെ കൂശില് തോല്‍പ്പിച്ചു എന്ന് പറയുമ്പോഴും, ക്രിസ്തീയ വിശ്വാസികളെ പോലും തെറ്റിക്കുവാന് ഇന്നും പിശാചിന് കഴിയുന്നത് എന്തുകൊണ്ടാണ്?\nകാരണം, യുദ്ധത്തില് പിശാച് പരാജയപ്പെട്ടു എങ്കിലും, അവനോ അവന്‍റെ കൂട്ട് സൈന്യമോ, അവന്റെ സാമ്രാജ്യമോ നിശ്ശേഷം നശിപ്പിക്കപ്പെട്ടിട്ടില്ല.\nപുരാതന കാലത്ത്, ഒരു രാജ്യത്തെ മറ്റൊരു രാജ്യം ആക്രമിച്ചു പരാജയപ്പെടുത്തി കഴിഞ്ഞാല്, ആ രാജ്യത്തിലെ രാജാവിനെയും സൈന്യാധിപന്മാരെയും, സാധ്യമെങ്കില് ജീവനോടെ പിടിക്കും.\nശത്രു രാജ്യത്തെ, നമ്മള് മുമ്പ് വിശദീകരിച്ചതുപോലെ തന്നെ നശിപ്പിക്കും.\nഅതിന് ശേഷം, യുദ്ധം ജയിച്ച സൈന്യാധിപന് വിജയം ആഘോഷിക്കുവനായി ജയോത്സവം ആരംഭിക്കും.\nജയോത്സവത്തിന്റെ പ്രധാന ഭാഗം ഒരു വലിയ പ്രകടനമാണ്. ഈ ഘോഷയാത്രയില് പരാജിതരായ രാജാവിനെയും അവന്റെ സൈന്യധിപന്മാരെയും, നിരായുധര് ആയി, ചങ്ങലകളാല് കേട്ടപ്പെട്ടവരായി, നഗ്നരായി പ്രദര്‍ശിപ്പിക്കും.\nഅവര് കൊല്ലപ്പെടുവാന് വിധിക്കപ്പെട്ടവര് ആണ്; അവരെ കൊല്ലുവാന് കൊണ്ടുപോകുക ആണ്.\nഎങ്കിലും ശത്രുവിന്റെ പരാജയത്തെക്കുറിച്ച് ആര്‍ക്കും സംശയം തോന്നാതിരിക്കുവാനായി പരാജിതരായ രാജാവിനെയും സൈന്യത്തെയും നിരായുധര് ആയി സര്‍വ്വരും കാണ്‍കെ പ്രദര്‍ശിപ്പിക്കുക ആണ്.\nജയോത്സവം ഒരു ദിവസമോ, ഒരു ആഴ്ചയോ, അപൂര്‍വ്വമായി ഒരു മാസം തന്നെയോ നീണ്ടുനിന്നെക്കാം.\nപരാജയപ്പെട്ട രാജാവിന് അത്രയും കാലം കൂടി ജീവിതം ഉണ്ട്.\nഅതായത്, ശത്രുവിന്റെ പരാജയത്തിനും ശത്രുവിന്‍റെ സമ്പൂര്‍ണ്ണ നാശത്തിനും ഇടയില് ഒരു ഇടവേള ഉണ്ട്.\nഎന്നാല് സാത്താന് ഇന്ന് കെട്ടപ്പെട്ടവന് അല്ലല്ലോ, അവന് ഊടാടി സഞ്ചരിക്കുന്നുണ്ടല്ലോ, എന്ന് ചിലപ്പോള് നമുക്ക് തോന്നിയേക്കാം.\nസാത്താനെ വിശ്വാസത്താല് ബന്ധിച്ചിരിക്കുന്നവര്‍ക്ക് പിശാചു ഇപ്പോള് കെട്ടപ്പെട്ടവന് തന്നെ ആണ്.\nഒരു ദൈവീക അനുഗ്രഹവും, പഴയനിയമത്തില് ആകട്ടെ, പുതിയ നിയമത്തില് ആകട്ടെ, വിശ്വാസം മൂലമല്ലാതെ പ്രാപിക്കുവാന് കഴിയുക ഇല്ല.\nയേശു സാത്താനെ തോല്‍പ്പിച്ചു, ക്രൂശില് അവന്‍റെ മേല് ജയോത്സവം കൊണ്ടാടി; ഈ സത്യം വിശ്വസിക്കുന്നവര്‍ക്ക് സാത്താന് കെട്ടപ്പെട്ടവന് ആണ്; അവര്‍ക്ക് യേശുവിന്‍റെ ജയോല്‍സവത്തില് പങ്ക് ചേരാം.\nനമ്മളുടെ ഇപ്പോഴത്തെ ആത്മീയ അവസ്ഥ ഇതാണ്: നമ്മള് പിശാചിന്‍റെ രാജ്യത്തില് നിന്നും വിടുവിക്കപ്പെട്ടിരിക്കുന്നു; നമ്മള് വീണ്ടും ജനനമെന്ന ആത്മീയ അനുഭവത്തിലൂടെ ദൈവരാജ്യത്തിലെക്ക് പ്രവേശിച്ചിരിക്കുന്നു; എന്നിരുന്നാലും ഇന്ന് നമ്മള് ദൈവരാജ്യത്തിന്റെ സുവിശേഷം മറ്റുള്ളവരോട് അറിയിക്കുവാനായി ഈ ഭൂമിയില്, ഭൌതീക ലോകത്ത്, അന്യരും പരദേശികളും ആയി ജീവിക്കുന്നു.\nസാത്താനും അവന്‍റെ സാമ്രാജ്യവും പരാജയപ്പെട്ടു, അവര് നിത്യ ശിക്ഷക്കായി വിധിക്കപ്പെട്ടിരിക്കുന്നു, എങ്കിലും അവര് ഇന്നും ജീവിക്കുന്നു.\nഅതുകൊണ്ട് യുദ്ധം തുടരുക ആണ്.\nനമ്മള് ഇപ്പോള് ഒരു ഇടവേള കാലഘട്ടത്തില് ആണ്.\nപിശാച് തോല്പ്പിക്കപ്പെട്ടു, എന്നാല് അവന്റെ സമ്പൂര്‍ണ്ണ നാശം ആയിട്ടില്ല.\nപിശാചിന്‍റെ ആദ്യത്തെ പരാജത്തിനും അവസാനത്തെ സമ്പൂര്‍ണ്ണമായ നാശത്തിനും ഇടയിലുള്ള ഇടവേള ആണ് നമ്മളുടെ കാലഘട്ടം.\nദൈവരാജ്യത്തിന്റെ ആരംഭത്തിനും നിവര്‍ത്തിക്കും ഇടയിലുള്ള സംഘര്‍ഷഭരിതമായ ഒരു കാലം ആണിത്.\nഈ അവസ്ഥയെ അല്‍പ്പമായി വിശദീകരിക്കുവാന് ഞാന് ആഗ്രഹിക്കുന്നു.\nഅതിനായി, നമ്മള് മുമ്പ് പറഞ്ഞ, മിസ്രയീമില് നിന്നുള്ള യിസ്രായേലിന്റെ ചരിത്രത്തെ പശ്ചാത്തലമാക്കി എടുക്കട്ടെ.\nദൈവത്താല് എഴുതപ്പെട്ട മാനവ ചരിത്രത്തില്, ദൈവജനമായി വിളിക്കപ്പെട്ടു, ദൈവീക വാഗ്ദത്തം ലഭിച്ച യിസ്രായേല് ജനം 400 ല് അധികം വര്‍ഷങ്ങള് മിസ്രയീം ദേശത്ത് അടിമകള് ആയി പാര്‍ത്തു.\nഅവര് മിസ്രയീം ദേശത്ത് ജീവിച്ച നാളുകള് എല്ലാം അടിമത്തത്തിന് കീഴില് ആയിരുന്നില്ല; യോസേഫിന്റെ കാലത്തും, യോസേഫിനെ ഓര്‍ത്ത മിസ്രയീമ്യ രാജാക്കന്മാരുടെ കാലത്തും അവര് സുഖമായി ജീവിച്ചു കാണും.\nഎന്നാല് പിന്നീട് യോസഫിനെ ഓര്‍ക്കാത്ത, യൊസേഫ് ചെയ്ത നന്മകള് മറന്നുപോയ രാജാക്കന്മാര് ഉണ്ടായി.\nഅവര് യിസ്രായേലിനെ അടിമയാക്കി കഠിനവേലയ്ക്കു നിയോഗിച്ചു.\nദൈവത്തെ ആരാധിക്കുവാനോ, സ്വതന്ത്രമായി ചിന്തിക്കുവാനോ, രാജ്യത്തിന് പുറത്തേക്ക് പോകുവാനോ അവര്‍ക്ക് സമയം ലഭിക്കതെവണ്ണം കഠിനവേല ചെയ്യിച്ചു.\nഎന്നാല് അവരുടെ കഷ്ടതയില് അവരുടെ പിതാക്കന്മാരുടെ ദൈവത്തെ അവര് ഓര്‍ത്തു, അവര് യിസ്രായേലിന്റെ ദൈവമായ യഹോവയോടു പ്രാര്‍ഥിച്ചു.\nദൈവം അവരുടെ പ്രാര്‍ത്ഥന കേട്ടു; അവരെ ശത്രു രാജ്യത്തിന്‍റെ അടിമത്തത്തില് നിന്നും വിടുവിക്കുവാന് തീരുമാനിച്ചു.\nഈ വിടുതലിന്റെ ചരിത്രമാണ് പുറപ്പാടു പുസ്തകത്തില് നമ്മള് വായിക്കുന്നത്.\nഇവിടെ രേഖപ്പെടുത്തിയിരിക്കുന്ന പ്രധാനപ്പെട്ട സംഭവങ്ങളിലൂടെ വേഗം നമുക്ക് യാത്ര ചെയ്യാം.\nസ്വാതന്ത്ര്യത്തിലെക്ക് ജനത്തെ നയിക്കുവാനായി, മോശെയെ ദൈവം വിളിച്ച് വേര്‍തിരിക്കുകയും അവനോടു ദൈവം “അവരെ മിസ്രയീമ്യരുടെ കയ്യിൽനിന്നു വിടുവിപ്പാനും ആ ദേശത്തുനിന്നു നല്ലതും വിശാലവുമായ ദേശത്തേക്കു, പാലും തേനും ഒഴുകുന്ന ദേശത്തേക്കു ... കൊണ്ടുപോകുവാനും ഞാൻ ഇറങ്ങിവന്നിരിക്കുന്നു.” എന്ന് അറിയിച്ചു.\nഎന്നാല്, യിസ്രായേല്യരും മിസ്രയീമ്യരും തമ്മിലുള്ള ഒരു നിരന്തര യുദ്ധം ആയിരുന്നില്ല ദൈവത്തിന്‍റെ പദ്ധതി.\nയിസ്രായേല് ജനത്തിന്‍റെ വിജയവും ശത്രു രാജ്യത്തിന്‍റെ സമ്പൂര്‍ണ്ണമായ നാശവും ആയിരുന്നു ദൈവത്തിന്റെ പദ്ധതി.\nസ്വാതന്ത്ര്യത്തിന് ശേഷവും മിസ്രയീം രാജ്യം ദൈവജനത്തെ ആക്രമിക്കുവാന് പാടില്ല.\nദൈവജനം വാഗ്ദത്ത ദേശത്തേക്കും സ്വസ്ഥതയിലേക്കും പ്രവേശിക്കേണം.\nയിസ്രായേല് ജനത്തിന്റെ വിടുതലിനായി ദൈവം പത്ത് ബാധകളെ അയച്ചു എന്ന് നമ്മള്‍ക്ക് അറിയാമല്ലോ.\nഎന്നാല് ബാധകളെ അയച്ചതിന് പിന്നില് ദൈവത്തിന് കൂടുതല് വിശദമായ ഒരു പദ്ധതി ഉണ്ടായിരുന്നു.\nമിസ്രയീമിലെ ദേവന്മാരെ ശക്തിഹീനര് എന്ന് തെളിയിക്കുകയും യഹോവയായ ദൈവം ജാതീയ ദേവന്മാരെക്കാള് ശക്താണ് എന്ന് തെളിയിക്കുകയും ചെയ്യുക ദൈവത്തിന്റെ പ്രധാന ഉദ്ദേശ്യം ആയിരുന്നു.\nഅതിലുപരി, ആ രാജ്യത്തെ തന്നെ തകര്‍ക്കുക എന്ന യുദ്ധതന്ത്രവും ദൈവത്തിന്‍റെ പ്രവര്‍ത്തികള്‍ക്ക് പിന്നില് ഉണ്ടായിരുന്നു.\nഒന്നാമത്തെ ബാധ, നൈല് നദിയിലെ വെള്ളം രക്തമായി മാറുക എന്നതായിരുന്നു.\nഅവരുടെ ജീവന്‍റെ അടിസ്ഥാനവും സാമ്പത്തിക അഭിവൃദ്ധിയുടെ അടിസ്ഥാനവും നൈല് നദിയിലെ വെള്ളം ആയിരുന്നു.\nഇതു രക്തമായി മാറിയാല്, അതോടെ ആ രാജ്യത്ത് മനുഷ്യ ജീവന് തന്നെ പ്രയാസത്തില് ആകും.\nകൃഷിയും വാണിജ്യവും രാജ്യത്തിന്റെ വരുമാനവും തകരും. രാജ്യത്തിന്‍റെ ശക്തി തന്നെ ഇല്ലാതാകും.\nനൈല് നദിയെ ദേവതയായും അതില് ധാരാളമായി കാണുന്ന മുതലകളെ ദേവനായും അവര് ആരാധിച്ചിരുന്നു. നദിയിലെ വെള്ളം രക്തമായി മാറിയപ്പോള് അവരുടെ ദേവന്മാരുടെ ശക്തി വ്യാജമായി മാറി.\nഅതായത് ഒന്നാമത്തെ ബാധയിലൂടെ ദൈവം മിസ്രയീം രാജ്യത്തിന്റെ സാമ്പത്തിക ഉറവയെയും ദേവന്മാരെയും ആക്രമിക്കുക ആയിരുന്നു.\nഅങ്ങനെ മിസ്രയീമ്യരുടെ ജീവിതം ദുസ്സഹമായി, അവരുടെ ആശ്രയം നഷ്ടപ്പെട്ടു.\nപത്താമത്തെ ബാധയായ കടിഞ്ഞൂല് സംഹാരം വലിയ പ്രഹരം തന്നെ ആയിരുന്നു.\nഎല്ലാ കുടുംബത്തിലെയും, മനുഷ്യരുടെയും മൃഗങ്ങളുടെയും, ആദ്യജാതന്മാര് ഒറ്റ രാത്രിയില് മരിച്ചുവീണു.\nആദ്യജാതന്മാരെ ആണ് അവര് ശക്തരായി കണ്ടിരുന്നത്. അവര്‍ക്ക് കുംബത്തിലും സമൂഹത്തിലും പ്രത്യേക സ്ഥാനം ഉണ്ടായിരുന്നു.\nകുടുംബത്തിന്‍റെ നാഥന് ആദ്യജാതന്മാര് ആയിരുന്നു.\nഅവരുടെ ക്ഷേത്രങ്ങളില് പൂജകള് ചെയ്യുവാനുള്ള അവകാശവും ആദ്യജാതന്മാര്‍ക്ക് ആയിരുന്നു.\nരാജകുടുംബത്തിലെ ആദ്യജാതന് ആണ് അടുത്ത കിരീടാവകാശി.\nമൃഗങ്ങളിലെ ആദ്യജാതന്മാരെയും മറ്റുള്ളവയെക്കാള് ശക്തരായി കണ്ടിരുന്നു.\nആദ്യജാതന്മാരുടെ മരണം, സമൂഹത്തിലെ ശക്തരായ പുരുഷന്മാരെ ഇല്ലാതാക്കി; കുടുംബത്തിന് നാഥന് ഇല്ലാതായി; ക്ഷേത്രങ്ങളില് പൂജചെയ്യുവാന് ആളില്ലാതായി; രാജകുടുംബത്തില് കിരീടാവകാശി ഇല്ലാതായി.\nസമൂഹം മൊത്തമായി ആടിഉലഞ്ഞു.\nചെങ്കടലിന്‍റെ തീരത്ത് വച്ച് മിസ്രയീമ്യര്‍ക്ക് ഏറ്റ തിരിച്ചടി ഇതിലും ഭയങ്കരം ആയിരുന്നു.\nഫറവോന് രാജാവ് രാജ്യത്തെ ഏറ്റവും ശക്തരായ സൈന്യവുമായി യിസ്രായേല്യരെ പിന്തുടരുവാന് എത്തിയതായിരുന്നു.\nദൈവം യിസ്രായേല് ജനത്തിനായി ചെങ്കടല് രണ്ടായി വിഭജിച്ച് അതിന്‍റെ മദ്ധ്യേ വഴി ഒരുക്കി.\nയിസ്രായേല്യര് ദൈവം ഒരുക്കിയ വഴിയിലൂടെ അക്കരെയ്ക്ക് പോയി രക്ഷപെട്ടു.\nഇതുകണ്ട ഫറവോനും സൈന്യവും അവരെ പിടിക്കുവായായി ചെങ്കടലിന്റെ മദ്ധ്യേ ഉള്ള വഴിയിലൂടെ മുന്നോട്ട് നീങ്ങി.\nഎന്നാല് ഫറവോനും സൈന്യത്തിനും മേല് സമുദ്രം തിരികെ വന്നു ആഞ്ഞു പതിച്ചു, അവര് അതില് മുങ്ങിപ്പോയി.\nരാജ്യത്തിന്‍റെ സൈനീകശക്തി ഇതോടെ തകര്‍ന്നു. രാഷ്ട്രീയ ശക്തിയും ഇല്ലാതെ ആയി.\nഅങ്ങനെ മിസ്രയീം രാജ്യത്തെ സമ്പൂര്‍ണ്ണമായി തകര്‍ത്തു കൊണ്ടാണ് ദൈവം യിസ്രായേലിനെ വിടുവിച്ചത്.\nപിന്നീട് ഒരിക്കലും ശത്രുക്കള് പിന്തുടര്‍ന്ന് വരാതെവണ്ണം ശത്രുക്കളെ തകര്‍ക്കുകയും, കടക്കുവാന് കഴിയാത്ത ഒരു വിടവ് സമുദ്രത്താല് ദൈവം ആക്കിവക്കുകയും ചെയ്തു.\nദൈവം യിസ്രയീല്യര്‍ക്കു വേണ്ടി ചെയ്ത വന്‍കാര്യങ്ങളെ കുറിച്ചുള്ള വര്‍ത്തമാനം സമീപത്തെ രാജ്യങ്ങളില് എല്ലാം പരന്നു.\nഅത് അവരുടെ ഇടയിലും മറ്റു രാജ്യക്കാരുടെ ഇടയിലും തലമുറ തലമുറയായി പകരപ്പെട്ടു.\nഒരിക്കല് മിസ്രയീം സമ്പന്നം ആയിരുന്നപ്പോള് അവരെക്കുറിച്ചുള്ള വര്‍ത്തമാനം ലോകത്താകെ പരന്നു.\nലോകമെല്ലാം വലിയ ക്ഷാമം ഉണ്ടായപ്പോള് മിസ്രയീം രാജ്യത്തിന് യതൊരു ആകുലതയും ഉണ്ടായിരുന്നില്ല; കാരണം അവര്‍ക്ക് മാര്‍ഗ്ഗനിര്‍ദ്ദേശങ്ങള് നല്‍കുവാന് യഹോവയുടെ അഭിഷിക്തനായ യൊസെഫ് ഉണ്ടായിരുന്നു.\nക്ഷാമം അഭിമുഖീകരിക്കുവാനായി അവര് മുന്നമേ കരുതി ഇരുന്നു.\nലോകരാജ്യങ്ങള് ആഹാരത്തിനായി മിസ്രയീം രാജ്യത്തിന്‍റെ മുന്നില് കൈനീട്ടി നിന്നു.\nക്ഷാമം ലോകത്തെല്ലാം പരക്കുമ്പോള് ലോകത്തെ മുഴുവന് തീറ്റിപോറ്റാനുള്ള ആഹാരം മിസ്രയീമില് ഉണ്ട് എന്ന വാര്‍ത്ത ലോകമെല്ലാം പരന്നു.\nഅതു കേട്ടിട്ടാണ് യാക്കോബിന്‍റെ പുത്രന്മാരും യോസേഫിന്‍റെ അടുക്കല് മിസ്രയീമില് എത്തിയത്.\nഎന്നാല് അന്ന് ജോസെഫിനെ അഭിഷേകം ചെയ്ത് നിറുത്തിയ യഹോവയുടെ നാമം പ്രസിദ്ധമായില്ല, കാരണം യൊസെഫ് ഒരു അന്യ ദേശത്ത് ആയിരുന്നു.\nഇന്നു മിസ്രയീം തകര്‍ന്നപ്പോള് അവരുടെ തകര്‍ച്ചയെക്കുറിച്ചും അത് ചെയ്ത യഹോവയായ ദൈവത്തെക്കുറിച്ചുമുള്ള വര്‍ത്തമാനം ലോകത്താകെ പരന്നു; അത് അടുത്ത തലമുറകളിലേക്ക് കൈമാറുകയും ചെയ്തു.\nഇതുവരെയും അടിമകളുടെ ദൈവം എന്ന് അറിയപ്പെട്ടിരുന്ന യഹോവ ഇതാ ലോകത്തിലെ ഏറ്റവും സമ്പന്നവും ശക്തവുമായ രാജ്യത്തെ പൂര്‍ണ്ണമായും തകര്‍ത്തിരിക്കുന്നു; യിസ്രായേല് ജനം സ്വതന്ത്രര് ആയിരുക്കുന്നു; അവര് കാനാന് ദേശം പിടിച്ചടക്കുവാന് മുന്നോട്ടു പോകുന്നു.\nഅവരുടെ യാത്രയെ ആക്രമിച്ച അമാലേക്യരെ അവര് നിസാരമായി തോല്‍പ്പിച്ചുകളഞ്ഞു.\nഈ വാര്‍ത്ത ലോകത്തിലെ മറ്റു രാജ്യങ്ങളെ ഞെട്ടിച്ചു, അവര് ഭയന്ന് വിറക്കുവാന് തുടങ്ങി.\nഇതിനെക്കുറിച്ചാണ് രാഹാബ് പറയുന്നത്:\nയോശുവ 2: 10 നിങ്ങൾ മിസ്രയീമിൽനിന്നു പുറപ്പെട്ടുവരുമ്പോൾ യഹോവ നിങ്ങൾക്കുവേണ്ടി ചെങ്കടലിലെ വെള്ളം വറ്റിച്ചതും യോർദ്ദാന്നക്കരെവെച്ചു നിങ്ങൾ നിർമ്മൂലമാക്കിയ സീഹോൻ, ഓഗ് എന്ന രണ്ടു അമോർയ്യരാജാക്കന്മാരോടു ചെയ്തതും ഞങ്ങൾ കേട്ടു.\nരാഹാബ് ഇവിടെ 40 വര്‍ഷങ്ങള്‍ക്ക് മുമ്പ് നടന്ന ഒരു സംഭവത്തെ കുറിച്ചാണ് പറയുന്നത്.\nഇതു പറയുമ്പോള് അവള്‍ക്കു 40 വയസ്സ് പ്രായം ഉണ്ടാകുവാന് സാധ്യത ഇല്ല.\nരാഹബിന്റെ രാജ്യം യോര്‍ദ്ദാന് നദിക്ക് അക്കരെ ഉള്ള രാജ്യം ആണ്.\nമിസ്രയീമിന്റെ വീഴ്ചയും യഹോവയുടെ കീര്‍ത്തിയും തലമുറകളിലേക്കും രാജ്യങ്ങളിലേക്കും പരന്നിരുന്നു എന്നതിന് ഇതു തെളിവാണ്.\nഈ വാര്‍ത്ത ഇസ്രയേലിന്റെയും യഹോവയായ ദൈവത്തിന്‍റെയും ശത്രുക്കളുടെ ഉള്ളില് ഭയം നിറച്ചു.\nഇത്രയും വലിയ കാര്യങ്ങള് സംഭവിച്ചു കഴിഞ്ഞിട്ടും, മിസ്രയീം തകര്‍ക്കപ്പെട്ടിട്ടും, ദൈവജനത്തെ കുറിച്ചുള്ള ഭീതി ദേശമാകെ വ്യാപിച്ചിട്ടും യിസ്രായേല് ജനം ഇപ്പോഴും മരുഭൂമിയില് ആണ്, വാഗ്ദത്ത ദേശത്തേക്കുള്ള വിശ്വാസ യാത്രയിലാണ്.\nഈ വിശ്വസയാത്രയില് വെയില് ഉണ്ട്, തണുപ്പുണ്ട്, വിശപ്പുണ്ട്, ദാഹം ഉണ്ട്, ശത്രുക്കള് ഉണ്ട്, യുദ്ധം ഉണ്ട്; എന്നാല് ഇവിടെയെല്ലാം ദൈവീക സംരക്ഷണവും ഉണ്ട്.\nയിസ്രായേല് ജനം വെയിലത്ത് ക്ഷീണിച്ചില്ല, തണുപ്പത്ത് മരവിച്ചില്ല, ക്ഷാമം ഉണ്ടായില്ല, ശത്രുക്കള് പരാജയപ്പെടുത്തിയില്ല, യുദ്ധങ്ങള് അവരെ തകര്‍ത്തില്ല.\nഇതാണ് ഇന്നത്തെ നമ്മളുടെ അവസ്ഥയും. നമ്മള് വാഗ്ദത്ത ദേശമായ ക്രിസ്തുവിനെയും അവന്‍റെ രാജ്യത്തെയും അവകാശമാക്കുവാനുള്ള വിശ്വസയാത്രയില് ആണ്.\nനമ്മള് സ്വതന്ത്രര് ആക്കപ്പെട്ടു; വാഗ്ദത്തം പ്രാപിച്ചു കഴിഞ്ഞു; ക്രിസ്തുവിന്റെ സാന്നിദ്ധ്യം അനുഭവിച്ച്കൊണ്ട് ജീവിക്കുന്നു.\nഎന്നാല് നമ്മള് അന്ത്യ ജയത്തിലേക്ക് യാത്രചെയ്യുന്നതെ ഉള്ളൂ; സമ്പൂര്‍ണ്ണ നിവര്‍ത്തിയിലെക്ക് യാത്ര ചെയ്യുന്നതേ ഉള്ളൂ.\nഅതുകൊണ്ട് ഇന്നും നമുക്ക് ശത്രു ഉണ്ട്, അവനുമായി പോരാട്ടം ഉണ്ട്.\nപിശാചിന്‍റെ സാമ്രാജ്യത്തിന്‍റെ സമ്പൂര്‍ണ്ണ തകര്‍ച്ച എപ്പോള് സംഭവിക്കും?\nനമ്മളുടെ മനസ്സില് ഉയര്‍ന്ന് വരുന്ന അടുത്ത ചോദ്യം സാത്താന്‍റെ സാമ്രാജ്യത്തിന്‍റെ അവസാനത്തെ, സമ്പൂര്‍ണ്ണമായ തകര്‍ച്ച എപ്പോള് സംഭവിക്കും എന്നതായിരിക്കുമല്ലോ?\nവേദപുസ്തകം ഇതിനെക്കുറിച്ച് പറയുന്നത് ഇതാണ്.\nയേശുക്രിസ്തുവിന്‍റെ ഈ ഭൂമിയിലെ ആയിരമാണ്ട് വാഴ്ചയുടെ കാലത്ത്, പിശാചും സാത്താനും എന്നുള്ള പഴയ പാമ്പായ മഹാസർപ്പത്തെ പിടിച്ചു ചങ്ങലയിലിടും.\nആയിരം ആണ്ടു കഴിയുമ്പോഴോ സാത്താനെ തടവിൽനിന്നു അഴിച്ചുവിടും.\nഅവൻ ഭൂമിയുടെ നാലു ദിക്കിലുമുള്ള ജാതികളെ, ക്രിസ്തുവിനെതിരെ യുദ്ധത്തിന്നായി കൂട്ടിച്ചേർക്കേണ്ടതിന്നു വശീകരിപ്പാൻ പുറപ്പെടും.\nവെളിപ്പാട് 20: 9, 10\n9 അവർ ഭൂമിയിൽ പരക്കെ ചെന്നു വിശുദ്ധന്മാരുടെ പാളയത്തെയും പ്രിയനഗരത്തെയും വളയും; എന്നാൽ ആകാശത്തുനിന്നു തീ ഇറങ്ങി അവരെ ദഹിപ്പിച്ചുകളയും.\nഇവിടെ ആണ് പിശാചിന്‍റെ അന്ത്യം ഉണ്ടാകുന്നത്; ഇവിടെ പിശാചും അവന്‍റെ സാമ്രാജ്യവും എന്നന്നേക്കുമായി ഇല്ലാതെ ആകുന്നു.\nഅതിന് ശേഷം പുതിയ ഭൂമിയില് ദൈവരാജ്യം സമ്പൂര്‍ണ്ണമായി സ്ഥാപിക്കപ്പെടുന്നു.; ദൈവരാജ്യത്തിന്റെ നിവര്‍ത്തി ഉണ്ടാകുന്നു.\nനമ്മള് ഇപ്പോള് എവിടെ നില്‍ക്കുന്നു?\nദൈവം രചിച്ച മാനവ ചരിത്രത്തില് നമ്മള് ഇപ്പോള് എവിടെ നില്‍ക്കുന്നു?\nരണ്ടു യുദ്ധങ്ങളുടെ മദ്ധ്യേ ആണ് നമ്മളുടെ സ്ഥാനം.\nഒനാമത്തെ യുദ്ധം കഴിഞ്ഞു; രണ്ടാമത്തെ യുദ്ധം വരാനിരിക്കുന്നതെ ഉള്ളൂ.\nഒന്നാമത്തെ യുദ്ധത്തില് നമ്മളുടെ കര്‍ത്താവ് പിശാചിനെയും അവന്റെ ദുഷ്ട സൈന്യത്തെയും തോല്‍പ്പിച്ചു, അവരുടെ ആയുധങ്ങള് പിടിച്ചടക്കി, അവരെ പരാജയപ്പെട്ടവരായി സകല ജനവും കാണുവാന് തക്കവണ്ണം പരസ്യ കാഴ്ചയാക്കി നിറുത്തിയിരിക്കുന്നു.\nഎന്നാല് അവരുടെ സമ്പൂര്‍ണ്ണ നാശം ഇനി സംഭവിക്കാനിരിക്കുന്നതെ ഉള്ളൂ.\nരണ്ടാമത് മറ്റൊരു യുദ്ധം കൂടി ഉണ്ടാകും; അത് ശത്രുക്കളുടെ അന്ത്യം ആയിരിക്കും.\nആ യുദ്ധത്തിന്‍റെ അവസാനം, പിശാചിനെ മൃഗവും കള്ളപ്രവാചകനും കിടക്കുന്ന ഗന്ധകത്തീപ്പൊയ്കയിലേക്കു തള്ളിയിടും; അവർ എന്നെന്നേക്കും രാപ്പകൽ ദണ്ഡനം സഹിക്കേണ്ടിവരും.\nജീവപുസ്തകത്തിൽ പേരെഴുതിക്കാണാത്ത ഏവനെയും തീപ്പൊയ്കയിൽ തള്ളിയിടും.\nഇതോടെ ഈ ഭൂമിയിലെ ഭൌതീക തലത്തിലുള്ള യുദ്ധങ്ങളും ആത്മമണ്ഡലത്തിലെ യുദ്ധങ്ങളും എല്ലാം അവസാനിക്കും.\nഅതിന് ശേഷം പിശാചിന്‍റെ സാമ്രാജ്യം ഉണ്ടാകില്ല. യുദ്ധവും ഉണ്ടാകില്ല.\nഞാന് ഈ പഠനം ഇവിടെ അവസാനിപ്പിക്കട്ടെ.\nഅതിനു മുമ്പ് നമ്മളുടെ TV പ്രോഗ്രാമിനെ കുറിച്ച് ഒരു വാക്ക് പറയട്ടെ.\nഎല്ലാ മാസവും ഒന്നാമത്തെ ശനിയാഴ്ചയും മൂന്നാമത്തെ ശനിയാഴ്ചയും വൈകിട്ട്5മണിക്ക് Powervision TV ല് നമ്മളുടെ പ്രോഗ്രാം ഉണ്ട്.\nഇവിടെ നമ്മള് വേദപുസ്തകം ഗൌരവമായി പഠിക്കുന്നു.\nമറക്കാതെ കാണുക. മറ്റുള്ളവരോടും കൂടെ പറയുക.\nഎല്ലാ മാസവും ഒന്നാമത്തെയും മൂന്നാമത്തെയും ശനിയാഴ്ച വൈകിട്ട്5മണിക്ക് Powervision TV യില്.\nഈ സന്ദേശം കണ്ടതിനും കേട്ടതിനും വളരെ നന്ദി.\nനമ്മള് ഇപ്പോള് എന്ത് ചെയ്യുന്നു?\nനമ്മള് ഇപ്പോള് എന്ത് ചെയ്യുന്നു എന്ന് കൂടി ചിന്തിച്ചിട്ട് നമുക്ക് ഈ പഠനം അവസാനിപ്പിക്കാം.\nനമ്മള് ഇപ്പോള് യേശു ചെയ്തതിനു സമാനമായി, യേശു ആരംഭിച്ച ദൈവരാജ്യം പ്രഖ്യാപിക്കുക ആണ്.\nഎങ്ങനെ എല്ലാം നമുക്ക് ദൈവരാജ്യത്തിന്റെ സാന്നിദ്ധ്യം ഇന്നത്തെ ലോകത്ത് വെളിപ്പെടുത്തുവാന് കഴിയും?\n1. യേശു ക്രൂശില് നേടിയ ജയം നമ്മള് ആഘോഷിക്കുന്നു.\nഈ ആഘോഷത്തിലൂടെ, പിശാചിന്റെ പരാജയത്തെയും യേശുവിന്റെ ജയത്തെയും നമ്മള് ഘോഷിക്കുക ആണ്.\nഒരു രാജ്യം ജയിച്ചു എന്ന് പറഞ്ഞാല് മറ്റൊരു രാജ്യം പരാജയപ്പെട്ടു എന്നാണല്ലോ അര്‍ത്ഥം.\nജയിച്ച റോമന് സൈന്യധിപന്മാരുടെ നേതൃത്തത്തില്, പ്രധാന തെരുവിലൂടെ കാപ്പിറ്റോള് എന്ന മലമുകളിലെ ജൂപ്പിറ്റര് ദേവന്‍റെ ക്ഷേത്രത്തിലേക്ക് നീങ്ങുന്ന ഒരു വലിയ ഘോക്ഷയാത്ര നമ്മളുടെ ചിന്തയില് ഉണ്ടാകട്ടെ.\nപരാജയപ്പെട്ട രാജ്യത്തുനിന്നും കൊള്ളചെയ്തുകൊണ്ട് വന്ന സ്വര്‍ണ്ണവും വെള്ളിയും ഈ യാത്രയില് പ്രദര്‍ശിപ്പിച്ചിരിക്കും.\nഈ സ്വര്‍ണ്ണവും വെള്ളിയും, ഘോക്ഷയാത്രയില് പങ്കെടുക്കുന്നവര്‍ക്കും, തെരുവിന്‍റെ ഇരുവശത്തുമായി നില്‍ക്കുന്നവര്‍ക്കും വിതരണം ചെയ്യും.\nഅങ്ങനെ റോമിലെ എല്ലാ ജനങ്ങള്‍ക്കും ശത്രുവിന്‍റെമേലുള്ള ജയത്തിന്‍റെ നേട്ടം ലഭിക്കുന്നു.\nപൌലോസ് ഈ ജയത്തിന്റെ ഘോക്ഷയാത്രയെ കുറിച്ചാണ് കൊരിന്ത്യര്‍ക്ക് എഴുതിയ ലേഖനത്തില് പറയുന്നത്.\n2 കൊരിന്ത്യര് 2: 14 ക്രിസ്തുവിൽ ഞങ്ങളെ എപ്പോഴും ജയോത്സവമായി നടത്തുകയും എല്ലാടത്തും ഞങ്ങളെക്കൊണ്ടു തന്റെ പരിജ്ഞാനത്തിന്റെ വാസന വെളിപ്പെടുത്തുകയും ചെയ്യുന്ന ദൈവത്തിന്നു സ്തോത്രം.\nപരാജയപ്പെട്ട ശത്രുവിനെ കൊള്ളചെയ്യുന്നതിനെയും അവന്‍റെ സമ്പത്ത് പങ്കുവെക്കുന്നതിനെയും കുറിച്ച് ലൂക്കോസും പറയുന്നുണ്ട്.\nലൂക്കോസ് 11: 21, 22\n21 ബലവാൻ ആയുധം ധരിച്ചു തന്റെ അരമന കാക്കുമ്പോൾ അവന്റെ വസ്തുവക ഉറപ്പോടെ ഇരിക്കുന്നു.\n22 അവനിലും ബലവാനായവൻ വന്നു അവനെ ജയിച്ചു എങ്കിലോ അവൻ ആശ്രയിച്ചിരുന്ന സർവ്വായുധവർഗ്ഗം പിടിച്ചുപറിച്ചു അവന്റെ കൊള്ള പകുതി ചെയ്യുന്നു.\n2. ഈ കാലയളവില് നമ്മള് ദൈവരാജ്യത്തിന്റെ ശക്തിയും അധികാരവും പ്രഖ്യപിക്കുന്നു.\nസ്നാപക യോഹന്നാൻ കാരാഗൃഹത്തിൽവെച്ചു, ക്രിസ്തുവിന്റെ പ്രവൃത്തികളെക്കുറിച്ചു കേട്ടിട്ടു തന്റെ ശിഷ്യന്മാരെ യേശുവിന്റെ അടുക്കല് അയച്ചു;\n“വരുവാനുള്ളവൻ നീയോ, ഞങ്ങൾ മറ്റൊരുവനെ കാത്തിരിക്കയോ” എന്നു തന്‍റെ ശിഷ്യന്മാര് മുഖാന്തരം യേശുവിനോട് ചോദിച്ചു.\nഅതിനു യേശു പറഞ്ഞ മറുപടി ഇതാണ്:\nമത്തായി 11: 4, 5\n4 യേശു അവരോടു: “കുരുടർ കാണുന്നു; മുടന്തർ നടക്കുന്നു; കുഷ്ഠരോഗികൾ ശുദ്ധരായിത്തീരുന്നു; ചെകിടർ കേൾക്കുന്നു; മരിച്ചവർ ഉയിർക്കുന്നു; ദരിദ്രരോടു സുവിശേഷം അറിയിക്കുന്നു\n5 എന്നിങ്ങനെ നിങ്ങൾ കേൾക്കയും കാണുകയും ചെയ്യുന്നതു യോഹന്നാനെ ചെന്നു അറിയിപ്പിൻ.\nലൂക്കോസ് 11: 20 എന്നാൽ ദൈവത്തിന്റെ ശക്തികൊണ്ടു ഞാൻ ഭൂതങ്ങളെ പുറത്താക്കുന്നു എങ്കിൽ ദൈവരാജ്യം നിങ്ങളുടെ അടുക്കൽ വന്നിരിക്കുന്നു സ്പഷ്ടം.\n3. നമ്മള് യേശുവിന്‍റെ നാമത്തില് പിശാചിന് അടിമകളായവര്‍ക്ക് വിടുതല് പ്രഖ്യപിക്കുന്നു.\nലൂക്കോസ് 10: 1 & 9\n1 അനന്തരം കർത്താവു വേറെ എഴുപതു പേരെ നിയമിച്ചു, താൻ ചെല്ലുവാനുള്ള ഓരോ പട്ടണത്തിലേക്കും സ്ഥലത്തിലേക്കും അവരെ തനിക്കു മുമ്പായി ഈരണ്ടായി അയച്ചു,\n9 അതിലെ രോഗികളെ സൗഖ്യമാക്കി, ദൈവരാജ്യം നിങ്ങൾക്കു സമീപിച്ചുവന്നിരിക്കുന്നു എന്നു അവരോടു പറവിൻ.\nഓര്‍ക്കുക, പിശാചിന്‍റെ അടിമത്തത്തില് നിന്നുമുള്ള സ്വാതന്ത്ര്യം ഒരു നിയപരമായ വാഗ്ദാനം ആണ്. അത് തിരഞ്ഞെടുക്കുവാനും നിരസിക്കുവാനുമുള്ള സ്വാതന്ത്ര്യം സുവിശേഷം കേള്‍ക്കുന്ന എല്ലാവര്ക്കും ഉണ്ട്.\n4. നമ്മള് ദൈവരാജ്യത്തെ സ്വര്‍ഗ്ഗത്തിലെപ്പോലെ ഭൂമിയിലും ആക്കേണം.\nഅതുനുവേണ്ടി വേണ്ടി ആണ് ഇപ്രകാരം പ്രാര്‍ത്ഥിക്കുവാന് കര്‍ത്താവ് നമ്മളെ പഠിപ്പിച്ചത്.\nമത്തായി 6: 10 നിന്റെ രാജ്യം വരേണമേ; നിന്റെ ഇഷ്ടം സ്വർഗ്ഗത്തിലെപ്പോലെ ഭൂമിയിലും ആകേണമേ;\nഎങ്ങനെ നമുക്ക് ദൈവരാജ്യത്തെ ഭൂമിയില് ആക്കുവാന് കഴിയും. നമ്മള് ദൈവത്തിന്‍റെ ഇഷ്ടം പോലെ ഭൂമിയില് ജീവിക്കുമ്പോള് അത് സാദ്ധ്യമാകും.\nനമുക്ക് അതിനെ ദൈവരാജ്യത്തിന്റെ മൂല്യങ്ങള്‍ക്കൊത്തവണ്ണമുള്ള ജീവിതം എന്ന് വിളിക്കാം.\nഇതാണ് നമ്മളെക്കുറിച്ചുള്ള ദൈവ ഇഷ്ടം.